
ANDREA CALOGERO CAMILLERI (n. 1925) este unul dintre cei 
mai populari scriitori italieni contemporani. Poet promiţător în 
tinereţe, apoi regizor de teatru, scenarist şi producător de radio 
şi televiziune, Camilleri a început să scrie romane târziu, după 
vârsta de patruzeci de ani. Astăzi, „Bătrânul”, cum îl numesc cu 
tandreţe contemporanii, este considerat un nume de referinţă al 
genului poliţist, contribuind la glisarea lui spre ficţiunea literară. 
Primul său roman, // corso delle cose, a fost publicat abia în 
1978 (deşi fusese scris cu zece ani mai devreme), însă 
consacrarea literară a cunoscut-o după alţi cincisprezece ani, 
odată cu romanul La stagione della caccia (Sezonul de 
vânătoare). in 1994, a apărut Forma apei, primul roman din 
seria Comisarul Montalbano, personaj care în scurt timp avea să 
se transforme într-un adevărat cult. Dintre titlurile seriei - care 
cuprinde peste 20 de volume până în prezent - menţionăm: 
Câinele de teracotă (1996 - Editura Nemira, 2010, 2014), Hotul 
de merinde (1996 - Editura Nemira, 2009, 2014), Sunetul viorii 
(1997 - Editura Nemira, 2009, 2014), Un mese con Montalbano 
(1998), Excursie la Tindari (2000 - Editura Nemira, 2010, 2014), 
La pazienza del ragno (2004), La luna di carta (2005). Comisarul 
Montalbano a devenit atât de popular (la aceasta contribuind şi 
un serial de televiziune de mare succes), încât Andrea Camilleri 
a ajuns în situaţia de a nu mai putea renunţa la el (asemenea lui 
Arthur Conan Doyle cu personajul său Sherlock Holmes). 
„Cititorii îmi scriu şi-mi spun că personajul le aparţine şi deci nu 
pot să fac ce vreau eu cu el. Cât despre a-l omori, nici nu poate 
fi vorba. Am cerut sfaturi de la doi autori de romane polițiste, 
Montalban şi Jean-Claude Izzo, dar se pare că e foarte primejdios 
să programezi dispariţia unui astfel de personaj: cei doi au 
decedat între timp.” Prin urmare, Camilleri ar fi luat hotărârea 
ca ultima aventură a lui Montalbano s-o încredinţeze editorului 
său, cu indicaţia de a fi închisă într-un seif şi publicată abia după 
moartea autorului. 

Oblonul se izbi de perete cu atâta forţă, încât Montalbano, 
care taman în secunda aceea se visa prins într-un tir încrucişat, 
sări îngrozit din aşternut, crezând că-l atinsese vreun glonţ: era 
leoarcă de sudoare, dar în acelaşi timp - poftim de mai înţelege 
ceva, dacă poţi! - îi clănţăneau dinţii de frig. Şuierând 
blestemăţii printre dinţi, se repezi la geam să-l închidă. Vântul 
sufla dinspre nord, rece şi cu atâta dârzenie, încât, în loc să 
învioreze culorile dimineţii ca de obicei, pur şi simplu le alunga, 
ştergându-le parcă din contur şi lăsând în urmă un soi de sinopii 
- amestecuri cromatice estompate, precum lucrarea în acuarelă 
a unui diletant, vreun pictor de duminică. Se vedea treaba că 
vara, intrată de la o vreme în agonie, hotărâse peste noapte să- 
şi încheie socotelile cu viaţa, lăsând loc anotimpului care venea 
la rând - şi care, nu-i aşa, ar fi trebuit să fie toamna. Mda, bine 
zis „ar fi trebuit”, pentru că, în realitate, după cum se prefigurau 
lucrurile, toamna asta părea iarnă, şi-ncă o iarnă cum scrie la 
carte. 

Întinzându-se la loc în pat, Montalbano îşi îngădui o elegie în 
memoria anotimpurilor de tranziţie - astăzi dispărute, din câte 
se părea. Oare ce se întâmplase cu ele? Te pomeneşti că, 
purtate la rândul lor de ritmul infernal al existenţei umane, n- 
avuseseră încotro şi se adaptaseră: înțelegând că nu 
reprezentau altceva decât un interval de respiro, or fi dat bir cu 
fugiţii, pentru că-n ziua de azi nu pot fi îngăduite momente de 
respiro în această cursă delirantă care se hrăneşte cu verbe la 
infinitiv: a se naşte, a mânca, a învăţa, a da la buci, a produce, a 
butona telecomanda, a face shopping, a vinde, a se căca, a 
muri. Verbe la infinitiv, da, însă cu o durată mai mică de o 
nanosecundă. Bine, dar nu fusese oare o vreme când existau şi 
alt fel de verbe? A gândi, a chibzui, a asculta şi, de ce nu, a da 
frâu liber fanteziei, a visa, a divaga? Mai-mai să-i dea lacrimile, 
Montalbano îşi aminti de hainele de primăvară şi de toamnă de 
pe vremuri şi de balonzaidul bietului tătâne-su. Cele câteva clipe 
de melancolie îl făcură să-şi dea seama că, pe o asemenea 
vreme, era foarte probabil ca peste zi să aibă nevoie de haine 
de iarnă. Făcându-şi curaj, se ridică şi dădu în lături uşile 
armoarului cu haine groase. Duhoarea unui chintal - sau oricum, 

pe undeva, pe acolo - de naftalină îl izbi în plină figură. Mai întâi 
i se tăie suflarea, apoi ochii începură să-i lăcrimeze abundent şi-l 
apucă pe loc strănutul: douăsprezece bătute pe muchie, la rând. 
Acum, mucii îi atârnau vâscos din nări, capul îi vâjâia, iar o 
durere surdă, inexorabilă, îi strângea ca într-o chingă cutia 
toracică. Pur şi simplu uitase că acolo, în casa lui, menajera 
Adelina deschisese front de luptă pe viaţă şi pe moarte 
împotriva  moliilor: un război din care ieşea întotdeauna, 
implacabil, înfrântă. Hotări să se dea şi el bătut. Trânti la loc 
uşile armoarului şi se duse să-şi aleagă un pulover din comoda 
cu haine de zi cu zi. Adelina folosise şi aici gaze asfixiante, însă, 
pus în gardă, Montalbano deschise sertarele ţinându-şi 
respiraţia. Apoi ieşi pe verandă, întinzând pe o măsuţă 
puloverul, ca să-i mai piară niţel duhoarea în aerul proaspăt al 
dimineţii. Câteva minute mai târziu, după ce s-a spălat, s-a 
bărbierit şi s-a îmbrăcat de plecare, comisarul se întoarse pe 
terasă ca să şi-l tragă peste cămaşă, însă puloverul dispăruse. 
Apăi, futu-i şi iar futu-i, îşi zise: taman puloverul nou-nouţ pe 
care Livia i-l adusese cadou tocmai de la Londra! Şi-acum, cu ce 
obraz avea să-i explice ăleia că un oareşcare fiu de căţea aflat 
în trecere pe acolo se întinsese peste balustrada terasei, 
înşfăcase prada şi pe urmă, ce mai, ura şi la vară cald!? Zăbovi 
o vreme imaginându-şi cum avea să decurgă dialogul cu eterna 
sa logodnică: 

— Păi ce, se putea? De altfel, era mai mult decât previzibil! 

— Adicătelea de ce, mă rog frumos? 

— Pentru că era un cadou de la mine, de aia! 

— Şi ce-are a face? 

— Are, are! Ehe, şi-ncă cum mai are! Tu nu dai nici cea mai 
mică importanţă cadourilor de la mine! De exemplu, cămaşa pe 
care ţi-am cumpărat-o de la... 

— Aia o am şi acuma, aşa să ştii. 

— Asta să i-o zici lu’ mutu’: n-ai purtat-o niciodată! Pe urmă, 
cine ar putea crede că faimosul comisar Montalbano se lasă 
jefuit de un coate-goale? În locul tău, m-aş ascunde sub pământ 
de ruşine, zău aşa! 

Exact în clipa aceea îl zări - puloverul. Purtat de vântul rece 
dinspre nord, se rostogolea pe plajă. Şi tot rostogolindu-se şi iar 
rostogolindu-se, se apropia din ce în ce de fâşia de plajă unde 
nisipul băltea de apă de fiecare dată când de țărm se spărgea 

câte un val. 

Dintr-un salt, comisarul trecu peste balustradă şi sprintă pe 
urmele puloverului: neţinând seama că şosetele şi pantofii i se 
umpluseră cu nisip, îl ajunse din urmă şi-l înşfăcă chiar în clipa 
în care un val - mai furios decât celelalte şi parcă interesat în 
mod deosebit de acel obiect banal de îmbrăcăminte - se 
pregătea să-l înghită. 

Pe drumul de întoarcere, pe jumătate orbit de nisipul pe care 
vântul parcă ţinea cu tot dinadinsul să i-l îndese în orbitele 
ochilor, Montalbano constată resemnat că puloverul fusese 
redus la o masă informă de lână udă. Nu intrase bine în casă, 
când telefonul prinse să sune. 

— Ciao, iubire. Ce faci? Te-am sunat ca să te anunţ că azi nu 
mă găseşti acasă. O să fiu toată ziua la plajă, cu o prietenă. 

— Ţi-ai luat liber de la birou? 

— Aici, la noi, e zi liberă în tot oraşul. Ştii tu, patronul 
spiritual... 

— E vreme frumoasă acolo? 

— O minunăţie. 

— Eh, distracţie plăcută, atunci. Pe diseară. 

Taman asta-i lipsea acu': să-şi muşte pumnii de ciudă de 
dimineaţă, pentru că el tremura de frig, în vreme ce Livia stătea 
tolănită fără griji la soare! Altă dovadă, deci, că lumea se- 
ntorsese cu susu-n jos: acu', în nord se murea de cald, pe când 
sudul era invadat de furtuni de zăpadă. Mai lipseau urşii-polari şi 
pinguinii, zău dacă nu! 

Răsuflă de câteva ori adânc, pregătindu-se să deschidă din 
nou armoarul în apnee, când telefonul sună din nou. Rămase o 
vreme descumpănit dacă să răspundă sau nu; în cele din urmă, 
imaginea stomacului său întors pe dos de duhoarea de naftalină 
îl convinse să ridice receptorul. 

— Alo! 

— Ah, dom'le, domnicule! făcu vocea scârţâită şi gâfâitoare a 
lui Catarella. 'Mneavoastră pirsonalmente-n pirsoană sunterăţi? 

— Nu. 

— Apăi, atuncea, cu cine-i că stau de vorbă? 

— Sunt Arturo, fratele geamăn al comisarului. 

Oare de ce i se năzărise hodoronc-tronc să-l ia în tărbacă pe 
bietul om? Oare doar ca să se răcorească niţel şi să scape de 
umoarea apăsătoare de dis-de-dimineaţă? 


— Zău? se auzi vocea fermecată a lui Catarella. Apăi să-mi fie 
cu iertăciune, dom'le frate geamăn Arturo, da’ dacă dom’ 
comisariu-i acas’, îi zici 'mneatale că am trebuinţă să-i zic o 
vorbă? 

Montalbano lăsă să treacă aproape un minut până să 
răspundă din nou. Se gândea că, mai târziu, în alte împrejurări, 
găselniţa asta s-ar fi putut dovedi utilă. Notă pe un petic de 
hârtie „fratele meu geamăn se numeşte Arturo”, apoi se hotări 
să-i răspundă celuilalt. 

— lată-mă-s, ce s-a-ntâmplat? 

— Ah, dom'le, domnicule! Un talmeş-balmeş, asta se-ntâmplă, 
zău dacă nu! 'Mneavoastră ştiţi locu’ unde-şi ţinea biroul dom’ 
Gragano, contabilu'? 

— Gargano, vrei să zici, nu-i aşa? 

— Apăi, da. De ce, eu cum zisei? Gragano zisei şi eu, nu? 

— Las-o baltă. Da, ştiu unde-şi are sediul. Şi ce-i cu asta? 

— Cu asta-i aşa, că intră acolea unu' armat cu revorberu'. 
Dom' Fazio se prinse de toată tărăşenia, dat fiind că, din 
întâmplare, trecea pe-acolea întâmplătoriu. Pare-se că omu' are 
intenţiune să-mpuşte tot ce prinde. Zice aşa, că vrea-ndărăt 
paralele pe care Gragano i le-a furat, altminterea, dacă nu, 
omoară fimeia. 

Montalbano lăsă puloverul să cadă pe pardoseală, îl expedie 
cu o lovitură de bombeu sub masă şi se repezi către uşă. Cele 
câteva secunde până la maşină se dovediră suficiente pentru ca 
vântul dinspre nord mai-mai să-l paralizeze de frig. 


Emanuele Gargano, un tip la vreo patruzeci de ani, înalt, 
elegant, arătos ca eroii din peliculele americăneşti, cu 
pigmentaţia pielii potrivită întotdeauna la nivelul optim de 
bronz, aparţinea acelei specii cu viaţă profesională scurtă, 
supranumită „a managerilor cu explozie instantanee”: aceştia 
aveau o viaţă profesională scurtă întrucât pe la cincizeci de ani 
erau atât de uzaţi, încât trebuiau scoşi din circulaţie - asta ca să 
folosim o expresie foarte pe plac acestui gen de personaje. 
După propriile spuse, Gargano se născuse în Sicilia, însă-şi 
făcuse veacu' pe la Milano, unde - pe scurt şi tot în conformitate 
cu cele declarate de el însuşi - devenise cunoscut ca un 
adevărat mag al speculațiilor financiare. Apoi, apreciind că-şi 
câştigase faima necesară, hotărâse să intre în afaceri pe cont 

propriu, mutându-se la Bologna, unde - şi aici cităm iarăşi din 
declaraţiile sale - se îmbogăţise şi totodată făcuse fericiţi zeci şi 
zeci de deponenţi la fondul său de investiţii. În urmă cu ceva 
mai mult de doi ani se prezentase la Vigăta hotărât să contribuie 
- spunea el atunci - la „redeşteptarea economică a acestui ţinut 
pe cât de iubit, pe atât de vitregit de soartă”. În doar câteva 
zile, reuşise să-şi deschidă sucursale în nu mai puţin de patru 
localităţi mari din provincia Montelusa. Un lucru era limpede la 
el: nu rămânea niciodată în pană de cuvinte şi, afişând un 
zâmbet larg, încrezător, avea o neînchipuită capacitate de 
persuasiune asupra oricui îi ieşea în cale. În decurs de o singură 
săptămână, timp în care făcuse o navetă continuă între cele 
patru localităţi la bordul unei splendide şi strălucitoare limuzine 
de lux - un adevărat aspirator de fraieri -, izbutise să 
cucerească mai bine de o sută de clienţi, a căror vârstă medie 
se învârtea pe la vreo şaizeci şi mai bine de ani şi care îi 
dăduseră în grijă economiile lor de o viaţă. La scadenţa 
termenului iniţial de şase luni, bătrâneii fuseseră convocați şi 
mai-mai să facă infarct şi să moară pe loc când li s-a înmânat o 
dobândă nemaivăzută, de douăzeci la sută. Apoi, Gargano a 
organizat la Vigăta un mare banchet în cinstea tuturor clienţilor 
din provincie, la finalul căruia a lăsat să se înţeleagă că nu era 
exclus ca în semestrul următor dobânda încasată de investitori 
să fie şi mai mare - chiar dacă nu cu un procent foarte 
însemnat. Zvonul se răspândise cu iuţeală, iar lumea a început 
să stea la coadă la ghişeele sucursalelor locale, aproape 
implorându-l pe Gargano să le ia banii. Ceea ce stimabilul nostru 
domn ragioniere, dând dovadă de mărinimie, a acceptat. În 
acest al doilea val de investiţii, bătrâneilor li s-au adăugat şi 
mucogşii abia ieşiţi de pe băncile şcolii, dornici a se pricopsi cât 
mai repede cu putinţă. La finalul celui de-al doilea semestru, 
dobânda obţinută de primii clienţi ajunsese la douăzeci şi trei la 
sută. Tărăşenia continuase cu vânt bun din pupa, însă la finalul 
celui de-al patrulea semestru Emanuele Gargano nu se mai 
arătase la faţă. Funcţionarii sucursalelor şi clienţii aşteptaseră 
două zile, după care hotărâseră să sune la Bologna, unde se ştia 
că funcţiona direcţiunea generală a societăţii „Regele Midas” - 
aşa se numea fondul de investiţii al lui Gargano. Însă la telefon 
nu răspunsese nimeni. O investigaţie rapidă avea apoi să scoată 
la iveală faptul că toate sediile societăţii „Regele Midas”, 

închiriate, fuseseră restituite proprietarului legitim, negru de 
supărare la rându-i, dat fiind că nu mai văzuse banii pe chirie de 
câteva luni bune. După o săptămână de căutări zadarnice - căci 
în Vigàta ori prin împrejurimi nu fusese zărită nici măcar umbra 
stimabilului nostru domn ragioniere - şi după asalturi 
zgomotoase asupra  sucursalelor din partea celor ce-şi 
încredinţaseră banii lui Gargano, în provincie luaseră naştere 
două şcoli de gândire cu privire la misterioasa dispariţie a 
acestuia. 

Cea dintâi susţinea că Emanuele Gargano îşi schimbase 
numele şi se mutase pe o insulă din Oceania, unde-şi făcea de 
cap cu femei frumoase de-ţi luau ochii, pe jumătate goale, 
râzându-şi de ăi de-i încredinţaseră atât speranţele, cât şi 
economiile de-o viaţă. 

Cea de-a doua opina că, dând dovadă de imprudenţă, omul 
nostru profitase de banii vreunui mafiot, iar acum zăcea la vreo 
doi metri sub ţărână producând îngrăşământ sau, dimpotrivă, 
devenise hrană pentru peştii de mare. 

In toată provincia Montelusa exista însă o femeie care făcea 
opinie separată, având o concepţie diferită. Una singură, pe 
numele său Cosentino Mariastella. 

La vreo cincizeci de ani, bondoacă şi destul de bătută de 
soartă, Mariastella făcuse cerere de angajare la sucursala din 
Vigăta şi, după un interviu pe cât de scurt, pe atât de intens, cu 
Gargano în persoană, fusese acceptată. Cel puţin aşa umbla 
vorba. Interviul avusese într-adevăr o durată scurtă, suficientă 
însă pentru ca eroina noastră să se îndrăgostească nebuneşte 
de şefu' ăl mare. Până-ntr-acolo încât aceasta a devenit cea de 
a doua ocupaţie a Mariastellei, care, după absolvirea şcolii de 
contabilitate, rămăsese ani la rând simplă casnică, mai întâi 
pentru a-şi ajuta tatăl şi mama, apoi numai tatăl, din ce în ce 
mai pretenţios, până când, în cele din urmă, dăduse şi el ortu’ 
popii. Una peste alta, Gargano era prima ei dragoste. Pentru că, 
trebuie spus, Mariastella fusese făgăduită de familie încă de la 
naştere unui verişor îndepărtat, pe care-l văzuse doar în 
fotografii şi nu apucase să-l cunoască, dat fiind că murise de 
copilandru, răpus de o boală necunoscută. Acum însă, istoria era 
diferită, căci Mariastella putuse să-şi vadă sufletul pereche în 
mai multe ocazii, viu şi umblând pe două picioare, ba chiar într- 
atât de aproape, încât reuşise să-i adulmece mireasma loţiunii 

de bărbierit. Odată atins acest nivel, îşi făcuse curaj şi se 
lansase într-o aventură la care altădată nici n-ar fi îndrăznit să 
viseze, într-atât de temerară era: se urcase într-un autobuz şi se 
dusese la Fiacca, unde o rudă de-a sa ţinea o parfumerie, şi 
mirosind una după alta sticluţe cu parfum până o apucase 
durerea de cap, descoperise loţiunea după bărbierit folosită de 
alesul ei. A cumpărat apoi un flacon întreg, pe care acum îl ţinea 
în sertarul noptierei. lar dacă se mai întâmpla să se trezească în 
toiul nopţii, cuprinsă de jalea singurătăţii într-un căsoi pustiu ca 
al ei, scotea capacul flaconului şi adulmeca loţiunea parfumată, 
după care adormea la loc murmurând: „Noapti bună, dragostea 
mea.” 

Mariastella avea convingerea că ragioniere Emanuele 
Gargano nu fugise în lume cu banii deponenţilor şi, cu atât mai 
puţin, nu fusese lichidat de mafioţi pentru cine ştie ce 
matrapazlâc pe seama lor. lInterogată de Mimi Augello 
(Montalbano nu dorise să se amestece în anchetă, susţinând că 
nu pricepe niciun rahat, ni'ca, din cazurile care au ca mobil 
banii), domnişoara Cosentino afirmase că, în opinia ei, domnul 
Gargano suferise o amnezie temporară şi că în maximum două- 
trei zile avea să-şi facă apariţia în oraş, punând capăt astfel 
vocilor răuvoitoare. Ei bine, rostise aceste cuvinte cu o luciditate 
şi o fervoare atât de intense, încât Augello mai-mai că înclinase 
s-o creadă. 

Pe deplin convinsă de onestitatea şefului său, Mariastella 
continua să deschidă dimineaţă de dimineaţă biroul sucursalei, 
aşteptând răbdătoare întoarcerea amoriului ei. Toţi din târg 
râdeau de ea. Toţi cei ce n-avuseseră de-a face cu onor domnu’ 
Gargano, se-nţelege, pen’ că ăilalţi, ăi de-şi pierduseră banii, nu 
erau încă în stare să râdă. Cu o zi în urmă, Montalbano aflase de 
la brigadierul Gallo că domnişoara Cosentino se dusese la bancă 
şi plătise din propriul buzunar chiria spaţiului în care funcţiona 
sucursala. Apăi bine - îşi zise acum comisarul -, ce-o fi în 
tărtăcuţa ăluia care ameninţa acu’ cu revorberiu, de i s-a 
căşunat pe biata fimeie, care n-avea nici în clin, nici în mânecă 
cu tărăşenia asta cu depunerile? Pe urmă, de ce i se năzărise 
omului să-şi facă dreptate atât de târziu, la treizeci de zile după 
ce Gargano fusese dat dispărut, altfel spus, când toate celelalte 
victime ale escrocului ajunseseră să se resemneze? Lui 
Montalbano - care, printre altele, aparţinea primei şcoli de 

gândire, ăleia de susţinea că dom' contabil le trăsese clapa 
tuturor şi-şi luase tălpăşiţa cu parale, cu tot - îi era pur şi simplu 
milă de Mariastella Cosentino. De fiecare dată când se-ntâmpla 
să treacă prin faţa sucursalei, o zărea stând cuviincios în spatele 
ghişeului, dincolo de peretele despărțitor de sticlă, şi simţea 
cum i se strânge inima-n piept - o senzaţie care apoi îl urmărea 
cât era ziua de lungă. 


În faţa sucursalei din Vigăta a societăţii „Regele Midas” se 
strânseseră două-trei duzini de gură-cască, toţi discutând acum 
aprins şi gesticulând frenetic, ţinuţi la distanţă de locul delictului 
de trei poliţişti de stradă. Recunoscându-l pe comisar, s-au 
năpustit cu toţii spre el, înconjurându-l. 

— Adevărat îi că-năuntru-i unu' înarmat cu un revorberiu? 

— Cine-i? A lu' cui îi? 

Imbrâncind pe unu’, strigând la altu’, comisarul reuşi într-un 
târziu să treacă de uşa de la intrarea în sediu. Înăuntru însă, 
rămase stană de piatră, descumpănit de privelişte. Erau acolo - 
îi recunoscuse de la spate - Mimi Augello, Fazio şi Galluzzo, 
aparent prinşi cu toţii într-o curioasă scenă de balet: acu'o- 
nclinare din corp către dreapta, acu' una spre stânga, acu' un 
pas în faţă, acu' unu' îndărăt. Ferindu-se să facă vreun zgomot, 
comisarul deschise uşa a doua, de sticlă, ca să contemple mai 
bine scena. Biroul consta dintr-o singură cameră spațioasă, 
separată în două de o tejghea de lemn prevăzută cu un panou 
despărțitor de sticlă, cu ghişeu. Dincolo de peretele despărțitor 
se vedeau patru mese de lucru, acum goale. Mariastella 
Cosentino ocupa locul său obişnuit, din spatele ghişeului; era 
galbenă precum ceara, însă fermă şi sigură pe ea. Cele două 
zone ale încăperii comunicau prin intermediul unei uşiţe de lemn 
aflate în prelungirea tejghelei. 

Atacatorul - sau ce-o fi fost el, pentru că Montalbano nu ştia 
cum să-l definească - stătea ţeapăn în deschizătura uşii dintre 
separeuri, în aşa fel încât să-i aibă concomitent în cătare atât pe 
femeie, cât şi pe cei trei poliţişti. Era un bătrânel trecut de 
optzeci de ani, pe care de altfel comisarul îl recunoscu imediat: 
Salvatore Garzullo, un respectabil topograf pensionar. Olecuţă 
de la prea mulţi nervi, olecuţă de la Alzheimerul oarecum 
avansat de care suferea, revorberiu' de-l ţinea în mână - 
datând, fără doar şi poate, din epoca lui Buffalo Bill şi a 

indienilor Sioux - tremura într-atât de tare, încât atunci când îl 
îndrepta către oamenii comisarului, cu toţii îngheţau de spaimă, 
neştiind unde avea să lovească eventualul proiectil. 

— Vreu îndărăt gologanii de mi-i fură talhariu'! Altminterea, 
omor impiegata! 

Trecuse mai bine de o oră de când fostul topograf declama - 
cu voce la început tunătoare, apoi din ce în ce mai stinsă - 
aceeaşi, identică, frază, niciun cuvânt în plus, niciunul în minus - 
aceeaşi. Acum era pur şi simplu sleit, răguşise şi nu mai lăsa 
deloc senzaţia că ar vorbi, ci că-şi făcea gargara de dimineaţă. 

Montalbano făcu trei paşi hotărâți în direcţia aşa-zisului 
agresor, trecu de aliniamentul apărat de oamenii săi şi-i întinse 
mâna bătrânului, afişând un zâmbet atât de larg, încât faţa-i 
părea despicată transversal în două. 

— Scumpul meu domn Garzullo! Tii, ce plăcere să vă revăd! 
Ce faceţi, cum o mai duceţi? 

— Destul de bine, mulţam de-ntrebare, răspunse bătrânul, 
descumpănit. 

Însă se replie imediat în clipa în care-l văzu pe Montalbano 
intenţionând să facă şi un al patrulea pas spre el. 

— Stati într-un loc sau trag! , 

— Dom'le comisariu, pentru numele Alui de Sus, nu vă 
expuneţi! interveni pe un ton ferm domnişoara Cosentino. Dacă- 
i scris să fie jertfă de om pentru ragioniere Gargano, iată-mă, 
mi-s gata! 

În loc să izbucnească în râs la o asemenea replică 
melodramatică, Montalbano simţi crescând în el o undă de furie. 
Dacă în clipa aceea s-ar fi aflat faţă în faţă cu musiu ragioniere, 
i-ar fi stâlcit mutra cu vreo două-trei scaltoace. 

— Hai să nu ne ţinem de goange! N-o să fie nimeni jertfit, fiţi 
pe pace! 

Apoi, întorcându-se către bătrânel, îşi începu recitalul 
improvizat: 

— lertaţi-mi curiozitatea, domnule Garzullo, da’ aş vrea să ştiu 
unde aţi fost aseară. 

— Da' pe 'mneata ce te fute grija? îi replică bătăios celălalt. 

— Vă rog să-mi răspundeţi, este totuşi în interesul 
dumneavoastră. 

Bătrânelul îşi strânse ostentativ buzele, însă după câteva 
clipe de gândire se hotărî totuşi că era mai bine să vorbească. 

— Abia ce mă-ntorsesem acasă, aici, la Vigăta. Stătui trei luni 
în spital la Palermo, unde aflai că talhariu de ragioniere îşi luă 
tălpăşiţa-n lume cu gologanii mei. Tot ce strânsei după o viaţă 
de muncă, tot i-am dat! 

— Carevasăzică aseară, târziu, nu dădurăţi drumul la 
televizor, aşa-i? 

— Nu-mi ardea de uitat la rahaturile lor. 

— Aha, acu’ înţeleg cum se face că nu aflarăţi ni'ca! rosti 
Montalbano pe un ton triumfător. 

— Adicătelea ce ar fi trebuit să aflu, mă rog frumos? îl iscodi 
şovăitor Garzullo. 

— Că ragioniere Gargano a fost arestat. 

O spionă cu coada ochiului pe Mariastella. Se aştepta la un 
țipăt, o reacţie, oricare, însă femeia rămăsese imobilă, părând 
mai degrabă confuză decât convinsă de spusele comisarului. 

— Adevărat grăiţi? 

— Vă dau cuvântul mea de onoare, declamă teatral 
Montalbano. L-or arestatără şi i-or luatără zălog douăşpe'ce 
geamantane mari pline ochi cu gologani. lar acuşica, chiar în 
dimineaţa asta, Prefectura din Montelusa începe să restituie 
paralele oamenilor, ălora de dovedesc că au dreptul să-i 
primească. 'Mneavoastră aveţi chitanţă pentru banii daţi lu’ 
Gargano? 

— Apăi, cum nu? exclamă bătrânul, lovind cu mâna liberă 
buzunarul hainei în care-şi ţinea portofelul. 

— În cazul ăsta, nu mai e nicio problemă, totul s-a rezolvat, 
spuse comisarul. 

Se apropie de celălalt, îi luă cu blândeţe revorberiu' din mână 
şi-l aşeză pe tejghea. 

— Da’ n-aş putea oare să mă duc la Prefectură mâine? îl 
iscodi cu voce stinsă Garzullo. Acu' nu mi-i bine deloc. 

In secunda următoare ar fi căzut lat dacă Montalbano nu ar fi 
avut prezenţa de spirit să-l prindă. 

— Fazio, Galluzzo, repede! Duceţi-l la maşină şi fuga cu el la 
spital! 

Cei doi îl luară pe bătrân pe sus. Trecând prin dreptul 
comisarului, bietul om izbuti să murmure: 

— Mulţam de tot. 

— Pentru numele lui Dumnezeu, n-aveţi pentru ce, făcu 
Montalbano, simțindu-se cel mai ticălos dintre ticăloşii planetei. 

Între timp, Mimi se repezise s-o sprijine pe domnişoara 
Mariastella care, deşi rămasă mai departe pe scaunul ei, 
începuse să se clatine încolo şi-ncoace, ca un copac singuratic 
bătut de vânt. 

— Aveţi necesitate să v-aduc ceva de la bar? 

— Un pahar cu apă, mulţumesc. 

În clipa aceea, de afară se auzi limpede un ropot însufleţit de 
aplauze, însoţit de urale: 

— Bravo! Trăiască dom’ Garzullo al nostru! 

Nu-ncăpea îndoială că în mulţimea de afară se aflau şi mulţi 
dintre cei traşi pe sfoară de Gargano. 

— Doamne, de ce îl urăsc oare atât de mult oamenii aceia? 
întrebă femeia, în vreme ce Mimi se grăbea să se facă nevăzut. 

Îşi frângea într-una mâinile-n poală şi - să vezi reacţie! - din 
galbenă cum era mai devreme, faţa îi devenise acum roşie, ca o 
pătlăgică de grădină. 

— Eh, un motiv, două, acolo or fi având ei, răspunse cu 
diplomaţie comisarul. Doar ştiţi mai bine ca mine, nu-i aşa, că 
ragioniere a dispărut. 

— De acord, însă de ce trebuie să se gândească imediat la ce- 
i mai rău? Este foarte posibil să fi avut un accident de maşină, 
să fi căzut, sau mai ştiu eu ce... şi să-şi fi pierdut memoria. De 
altfel, mi-am permis să sun... 

Se întrerupse brusc, scuturând apoi din cap cu un gest 
inconsolabil. 

— Nu, nimic, făcu ea apoi, alungându-şi un gând. 

— Vă rog totuşi să-mi spuneţi pe cine aţi sunat. 

— Obişnuiţi să vă uitaţi la televizor? 

— Când şi când. De ce? 

— Mi s-a spus că există o emisiune intitulată „Cine l-a văzut?”, 
care se ocupă de persoane dispărute. Am aflat numărul de 
telefon al emisiunii şi... 

— Am înţeles. Ce v-au răspuns? 

— Că nu pot face nimic, întrucât nu sunt în măsură să furnizez 
anumite date indispensabile: vârstă, locul dispariţiei, o 
fotografie, lucruri de genul ăsta... 

Se lăsă o tăcere adâncă. Mâinile Mariastellei deveniseră un 

nod unic, de nedesfăcut. Preţ de o clipă, blestematul instinct de 
zbir al lui Montalbano, care de la o vreme zăcea, naiba ştia de 
ce, într-o dulce leneveală, se deşteptă pe nepusă masă. 

— Domnişoară, mă gândesc că n-aţi uitat de povestea banilor 
dispăruţi odată cu domnul Gargano. La urma urmei, sunt 
miliarde şi miliarde la mijloc, ştiţi... 

— Ştiu. 

— Şi n-aveţi, să zicem, măcar o idee vagă unde ar... 

— Ştiu atât: banii aceia erau investiţi. In ce anume şi unde, 
asta n-am habar... 

— Dar el... cu dumneavoastră...? 

Obrajii Mariastellei se învăpăiară. 

— Ce... ce vreţi să spuneţi? 

— Nu v-a dat niciun semn de viaţă după ce i s-a semnalat 
dispariţia? Într-un fel sau în altul... 

— Dacă ar fi făcut-o, i-aş fi mărturisit domnului Augello când 
m-a interogat. Vă repet şi dumneavoastră ceea ce i-am spus lui: 
Emanuele Gargano este un bărbat care are un singur ţel în 
viaţă: să-i facă fericiţi pe ceilalţi. 

— Nu mi-e greu să vă dau crezare, replică Montalbano. 

Şi o spunea cu sinceritate. La urma urmei, era convins că 
ragioniere Gargano continua şi acum să-i facă fericiţi pe alţii: 
târfe de lux, barmani, patroni de cazinouri, vânzători de 
limuzine - toţi aceştia aflaţi pe cine ştie ce arhipelag pierdut din 
Polinezia. 

Mimi Augello se întoarse cu o sticlă de apă minerală, câteva 
pahare de plastic şi ţinându-şi mobilul la ureche cu umărul. 

— Da, să trăiţi. Am înţeles, să trăiţi. Vi-l dau chiar acum. 

Îi întinse aparatul comisarului. 

— E pentru tine. Chestorul. 

Pfui, taman asta-i lipsea! Despre raporturile dintre 
Montalbano şi chestorul Bonetti-Alderighi nu se putea spune în 
niciun caz că purtau amprenta stimei şi a simpatiei reciproce. 

De vreme ce-l căuta la telefon, se vedea treaba că apăruse la 
orizont vreo treabă murdară ce trebuia descâlcită. lar în clipele 
acelea comisarul n-avea nicio tragere de inimă să-i facă 
superiorului său pe plac. 

— La ordin, domnule chestor. 

— Prezentaţi-vă aici imediat. 

— În maximum o oră ajung la... 

— Montalbano, ştiu bine că dumneata eşti sicilian, însă mă 
gândesc că măcar la şcoală tot ai învăţat ceva italiană. Ştii 
semnificaţia adverbului „imediat”? 

_ — Aşteptaţi două secunde, să fac o recapitulare. Ah, da. 
Inseamnă aşa: „Fără interpuneri de spaţiu şi timp.” la ziceţi, 
domnule chestor, am nimerit-o au ba? 

— Nu-ntinde coarda. Ai la dispoziţie exact un sfert de oră să 
ajungi aici, la Montelusa. 

Şi închise. 

— Mimi, eu trebuie să dau numaidecât fuga la chestură. 
Ocupă-te tu de pistolul bătrânului, du-l la  comisariat. 
Domnişoară Cosentino, permiteţi-mi să vă dau un sfat: închideţi 
ghişeul chiar în clipa aceasta şi duceţi-vă frumuşel acasă. 

— De ce? 

— Vedeţi dumneavoastră, foarte curând, toată lumea din târg 
va afla de isprava lui moş Garzullo. Şi nu putem exclude din 
capul locului că n-o să se găsească vreun alt imbecil care să 
vrea s-o repete, iar de data asta ar putea fi vorba de vreunul 
mai în putere şi mai periculos. 

— Nu, rosti pe un ton hotărât Mariastella. Eu nu-mi părăsesc 
locul. Dacă, Doamne iartă-mă, domnul Gargano se întoarce şi nu 
găseşte pe nimeni aici? 

— Chiar aşa, ce dezamăgire cruntă ar fi pentru el, nu? replică 
Montalbano iritat. Incă ceva: intenţionaţi să depuneţi plângere 
împotriva domnului Garzullo? 

— În niciun caz. 

— Mai bine. 


Drumul către Montelusa era peste măsură de aglomerat, aşa 
că umoarea neagră a comisarului spori pe măsură. Ca să nu mai 
pomenească de nisipul din şosete şi de sub cămaşă, care-i iritau 
pielea, producându-i chinuri cumplite. Deodată, la vreo sută de 
metri în faţă, pe stânga drumului, deci pe partea opusă sensului 
său de mers, zări „Popasul Camionagiului”, unul dintre puţinele 
localuri în care se mai făcea cafea cu gustul de odinioară. Ajuns 
în dreptul restaurantului, semnaliză stânga şi trase de volan. Se 
declanşă un talmeş-balmeş asurzitor: scrâşnet de frâne, 
claxoane, urlete, insulte, sudălmi grele. Ca prin miracol, sosi 
nevătămat pe tăpşanul din faţa clădirii, cobori din maşină şi 
intră. li atraseră instantaneu atenţia două persoane pe care le 

recunoscu imediat, deşi stăteau cu spatele spre el: Fazio şi 
Galluzzo savurau bine-mersi câte un păhărel de coniac - sau, cel 
puţin, aşa i se părea. Coniac la o oră aşa matinală? Se proţăpi 
drept între cei doi şi-i comandă barmanului o cafea. 
Recunoscându-i vocea, Fazio şi Galluzzo se întoarseră cu figuri 
înspăimântate spre el. 

— Noroc, băieţi, şi sănătate! spuse Montalbano. 

— Nu... adevăru-i că... încercă să se justifice Galluzzo. 

— Eram olecuţă întorşi pe dos, zise Fazio. 

— Şi simţirăm amândoi nevoia să luăm o tărie, completă 
Galluzzo. 

— Intorşi pe dos? Apăi, de ce? 

— Bietu' domn Garzullo se duse pe cea lume. Îl păli un infarct, 
îl înştiinţă Fazio. Când ajunserăm cu el la spital, nu mai era în 
toată simţirea. Chemarăm infirmierii, iar ăia îl duseră fuga- 
fuguţa înăuntru. Doar cât parcarăm maşina şi, când intrarăm şi 
noi pe uşa spitalului, or venitără să ne spună că... 

— Şi rămaserăm impresionați, zău aşa, făcu Galluzzo. 

— Mda, la fel şi eu, comentă Montalbano. Uite cum procedăm: 
vedeţi dacă bătrânul are rude în viaţă şi, dacă nu, încercaţi să 
daţi de vreun prieten apropiat de-al lui. Mă puneţi la curent când 
mă întorc de la Montelusa. 

Fazio şi Galluzzo salutară şi se făcură nevăzuţi. Montalbano îşi 
bău pe îndelete cafeaua, apoi îşi aminti că popasul era cunoscut 
nu doar pentru cafea, ci şi pentru brânza de capră: nu se ştia 
cine o producea, dar era o minunăţie. Poftalnic, se mută la 
vitrina frigorifică din capătul tejghelei, unde, pe lângă brânză, 
erau expuse porţii îmbietoare de salamuri, capocotte şi cârnaţi. 
Era ispitit să cumpere alla grande, însă izbuti până la urmă să 
se-nfrâneze, mulţumindu-se cu o porţie mică de caprino. Când, 
din nou la volan, încercă să se strecoare iarăşi în trafic, pricepu 
că n-avea să fie o treabă uşoară: coada de camioane şi 
automobile nu prezenta spaţii neocupate, ci era pur şi simplu 
compactă. După cinci minute de aşteptare, făcu o manevră şi 
reuşi să se posteze în rând cu ceilalţi. Conducea absent la drum, 
concentrat la un gând care-i încolţise brusc în minte, aflat încă 
la stadiul de embrion, dar care îl irita deja. Şi astfel, fără să-i fi 
trecut nicio secundă prin cap că nu se încadrase pe sensul 
corect de mers, se pomeni la intrarea în Vigăta. 

Şi acum? Să facă oare cale-ntoarsă spre Montelusa şi să se 

prezinte cu întârziere în faţa chestorului? Aş, ce-i dus, dus 
rămâne - îşi zise - hotărându-se să se ducă acasă, la Marinella, 
să se vâre sub duş, să-şi pună schimburi curate, după care, aşa 
curat, ras, frezat şi cu capul limpede, n-avea decât să dea piept 
cu 'mnealui, chestorul. Se întâmplă însă că, taman când îşi 
făcea de lucru sub duş, gândul aflat mai devreme în stadiu de 
embrion deveni brusc clar. O jumătate de oră mai târziu, frână 
în faţa comisariatului, cobori din maşină şi intră grăbit. N-apucă 
însă să facă mai mult de doi-trei paşi în direcţia biroului: 
Catarella îl asaltă strigându-i agitat ceva; de fapt, nu era tocmai 
un strigăt, ci mai curând ceva între lătrat şi nechezat. 

— Aaaahhhaaa, dom'le, domnicule! Acilişa sunterăţi? Acilişa? 

— Apăi da, Catare, acilişa mi-s. De ce, ce-i? 

— Îi că domnuţu' chestoriu face ca toţi împieliţaţii, Doamne, 
iartă-mă! De cinci ori sună acilişa, de cinci ori! Ş-apăi de fiecare 
dată, tot mai spumegos de furie era, aşa să ştiţi! 

— Zi-i să-şi dea cu apă rece pe faţă. 

— Dom'le, apăi în veci şi-n pururi să nu cutezaţi a-i zice 
asemenea vorbe lu’ domnuţu' chestoriu! Act grav de mojiciune-i 
aista, aşa să ştiţi! Acu', vorba-i alta: eu ce-i răspund dacă 
'mnealui sună iarăşi din nou? 

— Că nu-s. 

— Doamne, păzeşte! Apăi nu poci eu să-i trag farfanterie, 
minciuni, lu’ domnuţu' chestoriu! 

— Atunci, n-ai decât să i-l dai la telefon pe domnul Augello. 

Deschise uşa de la odaia de lucru a lui Mimi. 

— Ce voia chestorul? 

— Nu ştiu, n-am ajuns încă la el. 

— Oh, Madunnuzza santa! Cine-i mai ţine piept ăluia acuma? 

— Tu. Tu ai să-i ţii piept. Îl suni frumuşel şi-i spui că, în timp 
ce dădeam fuga plin de solicitudine către el, am ieşit cu maşina 
în decor, din cauza vitezei. Nimic grav, trei copci în frunte. Îi mai 
spui că acum mă simt ceva mai bine şi că după-masă voi fi 
prezent la raport. Fă-i capul mare cu vorbele tale meşteşugite. 
Pe urmă, vino la mine în birou. 

N-apucă să intre bine la el în birou, că din urmă îl ajunse 
Fazio. 

— Venii să v-anunţ că găsirăm o nepoată de-a bietului 
Garzullo. 

— Bravo vouă. Cum de aţi reuşit? 

— Dom'le, noi nu făcurăm nimica. Se prezentă ea singurică la 
secţie. li ducea grija lu’ bunică-su, pen’ că azi de dimineaţă, 
trecând să-l viziteze, nu-l găsise acasă. Aşteptă ea ce aşteptă, 
pe urmă se hotărî să vie-ncoa'. Şi uite-aşa, mă văzui nevoit să-i 
dau toate cele trei veşti rele. 

— Care trei? 

— Apăi, dom'le, întâi şi-ntâi, habar n-avea că ăl bătrân, 
bunică-su, deh, îşi pierduse toate economiile pe mâna lui 
Gargano; doi la mână, nu ştia nici că ăl bătrân se dăduse-n 
stambă făcând-o pe gangsteriu’ la agenţie şi trei la mână, cine 
să-i fi spus că moşu' era mort, nu-i aşa? 

— Şi cum a reacţionat, biata de ea? 

— Rău de tot, mai ales atunci când află că ăl bătrân făcuse 
praf gologanii puşi la ciorap şi care-i reveneau ei de drept, prin 
moştenire. 

Fazio ieşi, iar în locul lui apăru Augello, care-şi trecea de zor 
batista peste ceafă şi gât. 

— Toate năduşelile mă trecură cu dom’ chestor al nostru! Una 
peste alta, mi-a zis să-ţi transmit că, dacă tot nu te-ai învrednicit 
să dai ortu' popii, te aşteaptă la el după prânz. 

— Mimi, stai colea jos şi povesteşte-mi de la un capăt la altul 
tărăşenia asta cu ragioniere Gargano. 

— Acu’? 

— Acu’, da. De ce, te frig tălpile? 

— Nu, da-i o poveste tare-ncâlcită. 

— Apăi, tu spune-mi-o descâlcită şi pe scurt. 

— De acord. Află însă că eu nu ştiu decât jumătate de 
poveste, adicătelea atât cât îi de competenţa noastră: chestorul 
a ordonat ca titularul anchetei să fie dom' Guarnotta, ăl de-i 
specializat în fraude financiare. 

Urmă o pauză scurtă, după care, privindu-se drept în ochi, cei 
doi nu se putură stăpâni să izbucnească într-un hohot gros de 
râs: era ştiut şi răsştiut că, în urmă cu vreo doi ani, specialistul 
Amelio Guarnotta cumpărase o grămadă de acţiuni la o 
societate care promitea să privatizeze şi să transforme 
Colosseumul într-un complex rezidenţial de lux. 

— Aşadar, Emanuele Gargano s-a născut la Fiaca în februarie 
1960 şi a absolvit liceul economic la Milano. 

— De ce la Milano? Ai lui se mutaseră acolo? 

— Nu. Ai lui se mutaseră în rai, în urma unui accident de 

circulaţie. Întrucât n-avea fraţi sau surori, a fost, cum să-i zic, 
adoptat de un frate de-al tatălui, necăsătorit, director de bancă. 
După absolvirea liceului, Gargano s-a angajat cu ajutorul 
unchiului său la banca acestuia. După circa un deceniu, rămas 
singur la moartea protectorului său, s-a transferat la o agenţie 
de afaceri financiare, dovedindu-se remarcabil de abil. Acum trei 
ani, a părăsit agenţia, deschizând la Bologna societatea „Regele 
Midas”, al cărei proprietar este şi astăzi. Aici apare prima treabă 
strâmbă. Sau cel puţin aşa mi s-a spus, dat fiind că partea asta 
nu era de competenţa noastră. 

— Şi care ar fi strâmbăciunea asta? 

— Întâi şi-ntâi, că întreg personalul societăţii „Regele Midas” 
din Bologna consta într-o singură, unică funcţionară, probabil o 
persoană de genul domnişoarei Cosentino a noastre, şi că 
întreaga cifră de afaceri a societăţii pe toată perioada celor trei 
ani de activitate abia dacă atinge două miliarde de lire vechi. O 
nimica toată. 

— Altfel spus, o firmă de acoperire. 

— Exact. Însă o acoperire de tip preventiv, în vederea uriaşei 
fraude pe care musiu ragioniere intenţiona s-o pună la cale aici, 
prin părţile noastre. 

— N-ai vrea totuşi să-mi explici în ce consta exact această 
fraudă? 

— E simplu! Să presupunem că tu îmi încredinţezi un milion, 
ca să-l pun la treabă şi să facă pui. Şase luni mai târziu, eu îţi 
dau două sute de mii cu titlu de dobândă - douăzeci la sută. Ce 
mai, o dobândă uriaşă, aşa că vestea se răspândeşte rapid. 
Apare un alt prieten care îmi încredinţează milionul lui. La 
sfârşitul celui de-al doilea semestru, îţi dau ţie alte două sute de 
mii de lire, la fel ca şi celuilalt, de altfel. După care mă hotărăsc 
să dispar în neant. Una peste alta, m-am ales cu un milion şi 
patru sute de mii de lire. Dăm deoparte patru sute de mii pentru 
diferite alte cheltuieli, dar cu toate astea rămân în buzunar cu 
un milion net. Ca să nu mai lungesc vorba, Guarnotta e de 
părere că musiu Gargano a pus gheara pe vreo douăzeci de 
miliarde, dacă nu chiar mai bine. 

— Băga-mi-aş. Şi totul, din cauza blestematului de televizor, 
făcu Montalbano. 

— Ce treabă are televizorul în tărăşenia asta? 

— Apăi, are. Nu există buletin de ştiri care să nu te 

bombardeze cu titlurile de Bursă, cu Nasdaq, Dow Jones, Mibtel, 
Numtel:, Caca-tel... Lumea-i uşor impresionabilă, nu pricepe nici 
cât negru sub unghie, ştie că-i treabă riscantă, dar că se pot 
câştiga gologani frumoşi, aşa că se aruncă cu ochii închişi în 
braţele primului şarlatan care-i apare în cale: hai, lasă-mă să joc 
şi eu olecuţă, te rog, pune şi bănişorii ăştia la treabă... În sfârşit, 
s-o lăsăm baltă. Zi-mi ce crezi, care să fie cauza dispariţiei 
omului nostru? 

— Părerea mea coincide cu a lui Guarnotta, adicătelea printre 
clienţii lui ăi mai răsăriţi s-o fi aflat şi vreun mahăr din Mafie 
care, văzându-se tras pe sfoară, i-a făcut felul. 

— Care va să zică, Mimi, tu nu aparţii şcolii de gândire care îl 
vrea pe Gargano fericit şi plesnind de sănătate pe o insulă din 
Mările Sudului. Am dreptate? 

— Da. De ce, tu ce crezi? 

— Eu cred că şi tu, şi Guarnotta sunteţi doi boi cu ţâţe. 

— Adicătelea de ce? 

— Mă explic îndată. Întâi şi-ntâi, tre' să mă convingi că există 
mafioţi atât de nătărăi încât să nu priceapă că Gargano punea la 
cale o banală escrocherie. Dacă totuşi s-ar fi găsit unul, l-ar fi 
obligat pe ragioniere al nostru să-l ia asociat majoritar în firmă. 
Pe urmă: cum a putut să intuiască acest ipotetic mafiot că 
Gargano se pregătea să-i tragă clapa? 

— Nu înţeleg. 

— Gândim la ralanti, aşa-i, Mimi? la stai olecuţă şi cugetă mai 
bine. Cum putea oare să ghicească mafiotul cu pricina că 
Gargano nu avea să se prezinte la întâlnirea cu deponenţii, în 
ziua stabilită pentru plata dobânzilor? Când a fost văzut ultima 
dată? 

— Nu-mi amintesc precis, dar cred că acum vreo lună, la 
Bologna. l-a spus funcţionarei de acolo că în ziua aceea urma să 
plece spre Sicilia. 

— Cum? 

— Că urma să plece spre Sicilia, repetă Augello. 

Montalbano bătu furios cu pumnul în masă. 

— Da' ce, vă molipsirăţi cu toţii de la Catarella? Dăduşi şi tu în 
mintea dobitoacelor? Eu te întrebam cum anume, cu ce mijloc 
de transport urma să ajungă în Sicilia? Cu avionul? Cu trenul? Pe 
jos? 


1 Mibtel şi Numtel (desfiinţat în anul 2005) - indici ai Bursei din Milano (n.tr.). 

— Funcţionara n-a ştiut să spună. Însă, de fiecare dată când 
apărea la Vigăta, Gargano conducea o Alfa Romeo 166 
ultradotată, ştii, dintr-alea cu computer de bord. 

— Maşina s-a găsit? 

— Nu. 

— Avea computer pe maşină, însă la sediul sucursalei n-am 
zărit nici urmă de calculatoare. Ciudată treabă. 

— Erau două, însă Guarnotta le-a pus sub sechestru. 

— Şi ce a descoperit? 

— Incă se lucrează. 

— In afara domnişoarei Cosentino, câţi funcţionari lucrau la 
sucursala locală? 

— Doi tinerei, dintr-ăia cu caş la gură care ştiu tot despre 
internet şi altele de genul ăsta. Unul din ei, Giacomo Pellegrino, 
este licenţiat în economie şi comerţ, cealaltă, Michela 
Manganaro, studentă în ultimul an, tot la economie şi comerţ. 
Locuiesc amândoi aici, la Vigăta. 

— Vreau să stau de vorbă cu ei. Scrie-mi pe o hârtie numerele 
lor de telefon. Când mă întorc de la Montelusa, mă ajuţi să-i 
găsesc. 

Augello pufni iritat, se ridică şi ieşi din birou fără să salute. 

Montalbano îi înţelese reacţia: Mimi se temea că-i va fi luată 
ancheta. Sau şi mai rău: credea că lui Montalbano îi venise vreo 
idee genială, care putea aşeza ancheta pe calea cea dreaptă. 
Insă lucrurile nu stăteau deloc aşa. Dar putea el oare să-i 
mărturisească lui Augello că se ghida după o impresie lipsită de 
consistenţă - o umbră străvezie, un firişor atât de subţire, încât 
s-ar fi putut destrăma la prima adiere de vânt? 


La ospătăria San Calogero dădu gata două porţii de peşte la 
grătar - una după alta, felul întâi şi felul doi deopotrivă. Apoi, 
pentru digestie, îşi permise o plimbare lungă pe țărm, până în 
dreptul farului. Rămase câteva clipe în cumpănă, dacă să se 
aşeze sau nu pe obişnuita stâncă de pe faleza înaltă: era prea 
frig şi, pe urmă, era mai bine să încheie cât mai repede 
socotelile cu chestorul. Ajuns la Montelusa, nu se îndreptă 
imediat spre chestură, ci făcu un ocol pe la redacţia televiziunii 
locale Retelibera. Îl informară că Zito, prietenul său jurnalistul, 
era pe teren. Insă Annalisa, secretara-bună-la-toate a postului, 
se declară la dispoziţia lui. 

— Aţi realizat cumva materiale despre domnul Gargano? 

— Referitoare la dispariţia lui? 

— Eventual şi dinainte. 

— Avem câte vreţi, pe alese. 

— Mi-aţi putea oare face o copie după cele care vi se par mai 
semnificative? Dacă nu vă este cu supărare, mi-ar trebui mâine 
după-amiază. 

Mai târziu, după ce îşi lăsă maşina în parcarea Chesturii, intră 
în clădire pe o uşă laterală şi se postă în faţa liftului, 
aşteptându-l să coboare la parter. Cu el mai aşteptau alţi trei 
inşi: cu unul dintre ei, un vicecomisar pe care îl cunoştea, se 
salută. Cei trei îl lăsară pe Montalbano să urce primul. După ce 
intrară cu toţii în lift, inclusiv un individ sosit în ultimul moment, 
vicecomisarul dădu să apese pe butonul de pornire, însă rămase 
stană de piatră, paralizat de urletul lui Montalbano: 

— Stai! 

Cu un amestec de spaimă şi perplexitate, toate privirile se 
întoarseră către comisar. 

— Daţi-mi voie! Daţi-mi voie! zise el agitat, croindu-şi drum 
printre ceilalţi cu coatele. 

Scăpat din lift, alergă într-un suflet la maşină, roti cheia în 
contact şi demară înjurând printre dinţi. Uitase complet că Mimi 
îi spusese chestorului despre el că i se puseseră trei copci pe 
frunte după accidentul imaginar pe care-l suferise. O singură 
scăpare avea: să facă imediat cale-ntoarsă la Vigăta şi să-şi 
roage prietenul farmacist să-i bandajeze tărtăcuţa. 

Când, în sfârşit, se întoarse la Montelusa, purta un bandaj lat 
de jur împrejurul capului: supravieţuitor din Vietnam, nici mai 
mult, nici mai puţin! În anticamera chestorului dădu nas în nas 
cu şeful de cabinet, domnul Lattes, căruia toată lumea îi spunea 
„laptes şi mieres”, pentru mieroşenia-i făţarnică. Lattes remarcă 
- de altfel, ar fi fost imposibil să n-o facă - bandajul generos. 

— Ce aţi păţit? 

— Un accident uşor de maşină. Nimic grav. 

— Mulţumiţi-i Preasfintei noastre Fecioare! 

— Am făcut-o deja. 

— Şi familia? Familia ce-ţi face, drăguţule? Toată lumea bine, 
sănătoasă? 

Era treabă ştiută şi răsştiută în toată provincia că Montalbano 
rămăsese de mult fără părinţi, că era burlac şi că nu avea copii 
prin vecini. Şi cu toate acestea, de fiecare dată când îl întâlnea, 
Lattes îi adresa negreşit aceeaşi, identică, întrebare. lar 
comisarul, mimând obstinaţia unui oportunist rasat, nu-l 
dezamăgea niciodată cu răspunsul. 

— Ai mei sunt toţi bine, slavă Preasfintei noastre Fecioare. Ai 
dumneavoastră? 

— Şi ai mei la fel, slavă Celui de Sus, răspunse Lattes, foarte 
satisfăcut de nenumăratele variaţiuni de răspuns pe care i le 
îngăduia Montalbano. Apoi continuă: Ce gând bun vă aduce aici, 
prin părţile noastre? 

Apăi, cum venea asta? Să nu-i fi pomenit chestorul nimic 
despre convocare tocmai şefului său de cabinet? Care va să zică 
era o trebuşoară de taină? 

— M-a sunat domnul Bonetti-Alderighi. Vrea să mă vadă. 

— A, da? păru să se minuneze Lattes. Îl anunţ chiar acum pe 
domnul chestor că aţi sosit. 

Bătu discret la uşa chestorului, intră şi închise uşa după el. O 
ţâră mai târziu, uşa se deschise, iar Lattes îşi făcu din nou 
apariţia, de data asta total schimbat: nici urmă de vreun surâs 
pe chip. 

— Poftiţi, zise el laconic. 

Trecând prin dreptul lui, Montalbano încercă să-i întâlnească 
privirea, însă îi fu cu neputinţă, căci şeful de cabinet stăruia să- 

şi ţină capul plecat. Futu-i şi iar futu-i, asta-nsemna că 
trebuşoara nu era tainică, ci foarte gravă. Bine, dar unde şi cu 
ce să fi greşit? Intră, dar când Lattes închise greu uşa în urma 
lui, comisarul avu sentimentul că peste el căzuse de fapt 
capacul unui sicriu. 

Chestorul, care, de fiecare dată când îl convoca pe 
Montalbano, monta câte o scenografie nouă, recursese de data 
aceasta la o serie de efecte de lumini şi umbre desprinsă parcă 
din peliculele alb-negru ale lui Fritz Lang. Persienele erau 
complet închise, cu lamelele coborâte, cu excepţia uneia 
singure, care lăsa să se strecoare în interior o singură rază de 
soare, a cărei menire era să împartă perimetrul camerei în două. 
Unica sursă de lumină era o veioză de birou tip ciupercă, joasă, 
care lumina hârtiile de pe biroul chestorului, ţinându-i însă 
acestuia chipul în cea mai deplină obscuritate. Luând aminte la 
toată această instalaţie scenografică, Montalbano era acum 
convins că urma să fie supus unui interogatoriu comparabil cu 
cele ale Sfintei Inchiziţii sau ale SS-ului, pe vremea când acestea 
erau în vogă. 

— Înaintaţi. 

Comisarul se supuse. În faţa biroului se aflau două scaune, 
însă Montalbano nu dădu niciun semn că ar vrea să se aşeze: de 
altfel, nici chestorul nu-l invită s-o facă. Şi nici nu-l salută pe 
Bonetti-Alderighi care, dinspre partea lui, nici el nu salutase. 
Chestorul continua să citească netulburat hârtiile din faţa sa. 

Trecură aşa cinci minute, dacă nu şi mai bine. Deodată, 
comisarul se hotărî să treacă la contraatac; dacă nu lua el 
iniţiativa, Bonetti-Alderighi ar fi fost în stare să-l lase în poziţie 
de drepţi câteva ore bune în întuneric, nu doar cel al camerei, ci 
şi în privinţa motivului pentru care fusese convocat. Vâri mâna 
în buzunarul sacoului, trase afară pachetul de ţigări, alese una, 
şi-o duse la gură şi aprinse bricheta. Chestorul ţâşni fulgerător 
de pe scaunul său: flăcăruia brichetei avusese asupra sa acelaşi 
efect ca flama unui foc de /upara. 

— Ce faci acolo? strigă el, lăsând deoparte hărtiile. 

— Îmi aprind o ţigară. 

— Stinge imediat chestia aia! Aici fumatul este cu desăvârşire 
interzis! 

Fără niciun cuvânt, comisarul stinse bricheta. Continuă însă s- 
o ţină în mână, păstrându-şi şi ţigara în colţul buzelor. Obţinu 

astfel rezultatul scontat, căci chestorul, speriat de bricheta care 
ameninţa să intre în orice clipă în acţiune, trecu la subiect. 

— Domnule Montalbano, din păcate m-am văzut obligat să-mi 
vâr nasul prin unele documente referitoare la o anchetă urât 
mirositoare pe care ai instrumentat-o cu câţiva ani în urmă, pe 
vremea când eu nu eram încă chestorul Poliţiei din Montelusa. 

— Mă tem că aveţi un nas prea sensibil pentru meseria pe 
care v-aţi ales-o. 

Comentariul pur şi simplu îi scăpase: când realiză că ar fi 
trebuit să-şi pună lacăt la gură, era prea târziu. Avea să se 
căiască imediat. Il văzu pe Bonetti-Alderighi iţindu-se în conul de 
lumină proiectat de veioză, prinzându-se cu putere de marginile 
mesei de lucru, cu degetele devenite brusc livide din cauza 
eforului uriaş pe care chestorul îl depunea ca să-şi păstreze 
cumpătul. Montalbano se temea de ce era mai rău, însă 
superiorul său izbuti totuşi să se tempereze. 

— Este vorba despre cazul unei prostituate tunisiene ce a fost 
găsită moartă şi care avea un fiu pe nume Frangois.? 

Numele ţâncului avu asupra comisarului efectul unui pumnal 
împlântat în inimă. Dumnezeule mare, Francois! Oare cât timp 
să fi trecut de când nu se mai văzuseră? Se strădui însă să fie 
atent la cuvintele chestorului, nu voia ca neaşteptatul val de 
sentimentalism să-l copleşească, împiedicându-l apoi să se 
apere; pentru că un lucru îi era limpede: Bonetti-Alderighi avea 
să treacă la acuzaţii. Incercă să-şi amintească toate amănuntele 
acelei anchete atât de îndepărtate în timp. Te pomeneşti că 
Lohengrin Pera, boul cu ţăţe de la Serviciile Secrete, găsise o 
cale să se răzbune, la atâţia amar de ani distanţă! Insă 
următoarea replică a chestorului pur şi simplu îl descumpăni. 

— Se pare că, într-o primă fază, dumneata ai avut intenţia să 
te căsătoreşti, după care să adopţi acel copil. Este adevărat sau 
nu? 

— Da, e adevărat, răspunse comisarul, nevenindu-i să-şi 
creadă urechilor. 

Futu-i - îşi zise -, da’ ce treabă aveau problemele lui 
personale cu ancheta poliţiei? Şi pe urmă, de unde ştia Bonetti- 
Alderighi toate amănuntele acelea? 

— In regulă. Ulterior însă, se pare că v-aţi schimbat părerea 
cu privire la adopţia copilului. Ca urmare, acest François a fost 


2 V. Andrea Camilleri, Hotul de merinde, Editura Nemira, 2009 (n.tr.). 

încredinţat unei surori a vicelui dumitale, domnul Domenico 
Augello. Este sau nu este aşa? 

Şi totuşi, încotro tintea de fapt acest mare bou cu ţâţe de-şi 
spunea chestor? 

— Da, aşa este. 

Montalbano era tot mai neliniştit. Nu înţelegea nici de ce 
chestorul era atât de interesat de povestea aceea de mult 
uitată, nici din ce parte avea să sosească inevitabila lovitură de 
măciucă. 

— Toată treaba în familie, eh? 

Tonul sardonic al lui Bonetti-Alderighi lăsa să se întrezărească 
o insinuare pe cât de limpede, pe atât de inexplicabilă. 
Adicătelea ce-i trecea prin minte imbecilului? 

— Domnule chestor, uitaţi care-i treaba. Înţeleg că v-aţi 
construit o concepţie precisă asupra unui episod de care eu, 
unul, uitasem de mult. Una peste alta, vă rog un lucru: să 
reflectaţi bine asupra cuvintelor pe care vă pregătiţi să mi le 
spuneţi. 

— Nu-ţi permit să mă ameninţi, m-ai înţeles? ţipă isteric 
Bonetti-Alderighi, izbind cu pumnul în birou cu o asemenea 
putere, încât acesta reacţionă făcând „crac”. Hai, dă-i drumul, 
mărturiseşte: ce-ai făcut cu libretul? 

— Care libret? 

Şi mirarea îi era cât se putea de sinceră: nu-şi amintea de 
niciun libret. 

— N-o face pe niznaiul, Montalbano! 

Cuvintele acelea - adicătelea cum aşa, „n-o face pe niznaiul”? 
- avură darul să-l scoată din minţi. Ura frazele prefabricate, 
zicătorile şi expresiile populare - pur şi simplu îi declanşau o 
iritare imposibil de stăpânit. 

De data aceasta a fost rândul lui să lovească cu pumnul în 
birou, care reacţionă făcând „crac, crac”. 

— Apăi futu-i, despre ce rahat de libret bâigui 'mneata acolo? 

— Eh, eh! rânji chestorul. Ne simţim cu musca pe căciulă, 
Montalbano, aşa-i? 

Simţea că, dacă după „niznai” şi „musca pe căciulă”, va mai 
urma încă o locuţiune de tipul acela, avea să-l înşface pe 
Bonetti-Alderighi de guler, sufocându-l până ar fi scăpat lumea 
de el. Izbuti totuşi, ca prin miracol, să nu aibă nicio reacţie, să-şi 
ţină limba-n frâu. 

— Înainte de libretul cu pricina - reluă chestorul -, să vorbim 
mai bine despre copil, despre fiul prostituatei, adică. Am aflat 
că, fără să anunţi pe nimeni, ai luat copilul şi l-ai dus la 
dumneata acasă. Păi, bine, Montalbano, asta se numeşte 
sechestrare de minori! Există un tribunal care se ocupă cu astfel 
de cazuri, ştiai sau nu? Există judecători specializaţi în 
încredințarea minorilor, ştiai sau nu? Erai obligat să respecţi 
legea, nu s-o eludezi, ştiai sau nu? Pentru că aici nu suntem în 
Vestul Sălbatic, ştiai sau nu? 

Istovit, îşi îngădui un răgaz. Montalbano nu suflă nici măcar o 
vorbuliţă. 

— Şi asta nu-i tot! Nemulțumit de propria bravadă, i-ai făcut 
copilul cadou surorii vicelui dumitale, de parcă fiinţa aceea era 
un obiect oarecare! Astea-s fapte de oameni lipsiţi de inimă, 
fapte de puşcărie, ce mai la deal, la vale! Insă la partea aceasta 
a poveştii o să ne oprim altă dată! Am descoperit ceva şi mai şi! 
Prostituata poseda un libret la purtător cu un depozit de o 
jumătate de miliard de lire. La un moment dat, libretul a trecut 
prin mâinile dumitale. După care pur şi simplu a dispărut! Ce s-a 
întâmplat cu libretul? Asta vreau să ştiu de la dumneata. Ai 
împărţit banii cu prietenul şi complicele dumitale Domenico 
Augello? 

Cu mişcări lente-lente, Montalbano se sprijini cu palmele de 
tăblia biroului, apoi tot încet-încet îşi aplecă bustul în direcţia 
chestorului şi, la fel de agale, îşi îţi faţa în conul de lumină 
proiectat de veioză. Bonetti-Alderighi se înspăimântă. Luminat 
doar pe jumătate, chipul comisarului era identic cu o mască 
africană, dintr-acelea folosite de călăi cu ocazia ritualurilor cu 
sacrificii umane. La urma urmelor, Sicilia şi Africa nu se află prea 
departe una de cealaltă - îşi spuse îngrozit chestorul, simțind că 
sângele îi îngheţase în vine. Comisarul îl privi fix-fix pe Bonetti- 
Alderighi, după care deschise gura şi lăsă cuvintele să curgă lin- 
lin, pe un ton moale-moale. 

— Ţi-o spun ca de la bărbat la bărbat. Nu te lega de copil, nu-l 
amesteca în istoria asta. M-ai înţeles? A fost adoptat legal de 
sora lui Augello şi de soţul acesteia. Ţine-l departe. Dacă ai de 
rezolvat anumite vendete şi alte rahaturi personale, îţi sunt de 
ajuns eu. De acord? 

Chestorul nu zise nici pâs: spaima şi, deopotrivă, furia care 
clocotea în el nu-i permiteau să se exprime cu elocinţă. 

— De acord? îl întrebă din nou Montalbano. 

Şi, cu cât tonul vocii celuilalt era mai coborât, mai calm, mai 
molcom, cu atât Bonetti-Alderighi intuia în spatele ei un val 
uriaş de violenţă, cu greu stăvilită. 

— De acord, zise într-un târziu, cu glas stins. 

Retrăgându-şi faţa din conul de lumină al veiozei, Montalbano 
îşi reluă poziţia de mai devreme. 

— Îmi permiteţi să vă întreb, domnule chestor, cum aţi făcut 
rost de toate aceste informaţii? 

Subita schimbare de ton a comisarului, care acum i se adresa 
formal şi chiar cu o neaşteptată deferenţă, avu darul să-l mire 
într-atât pe chestor, încât îi dezvălui pe loc celuilalt sursa, deşi 
ceva mai devreme îşi jurase că n-avea s-o facă. 

— Mi-au fost precizate în scris. 

Montalbano înţelese instantaneu totul. 

— O scrisoare anonimă, nu-i aşa? 

— Eh, nesemnată, să zicem. 

— Şi nu vi se face ruşine de dumneavoastră? comentă 
comisarul, făcând stânga-mprejur şi îndreptându-se spre uşă, 
insensibil la urletul chestorului. 

— Montalbano, întoarce-te imediat! 

El însă nu era un câine care să asculte orbeşte de ordine. 
Negru de furie, îşi smulse de pe cap bandajul inutil. Pe coridor, 
mai-mai să se lovească de Lattes, care i se adresă bâlbâindu-se: 

— Îmi... îmi pa... pare că domnul chestor vă cheamă. 

— La fel îmi pare şi mie. 

În clipa aceea, şeful de cabinet îşi dădu seama că Montalbano 
nu mai purta bandajul, iar fruntea comisarului nu prezenta nicio 
urmă de accident. 

— V-aţi vindecat? 

— Apăi ce, nu ştiaţi că dom’ chestor e şi făcător de minuni? 


De tot râsul în toată tărăşenia asta - se gândea comisarul în 
timp ce, ţinându-şi mâinile încleştate pe volan, se întorcea 
acasă, la Marinella - era că nu se simţea furios pe ăl de ticluise 
scrisoarea anonimă (fără doar şi poate, o răzbunare peste timp 
a lui Lohengrin Pera, singurul în măsură să reconstituie atât de 
exact povestea lui François şi a maică-sii). Ba nici chiar cu 
chestorul nu avea nimic de împărţit. Dacă era supărat pe 
cineva, pe el însuşi era. Cum fusese oare cu putinţă să uite cu 

desăvârşire de libretul de cinci sute de milioane de lire? ÎI 
încredinţase unui prieten notar - asta da, îşi amintea cu precizie 
-, urmând ca acesta să administreze banii şi să-i verse într-un 
cont deschis pe numele lui François, atunci când băiatul avea să 
devină major. Îşi mai amintea - de data aceasta, ca prin ceaţă - 
că la vreo zece zile după vizita la notar, acesta îi expediase şi o 
chitanţă. Atât doar că n-avea nici cea mai vagă idee ce se 
alesese de respectivul petic de hârtie. Însă cea mai mare 
problemă era alta: nu le pomenise nimic despre libret nici lui 
Mimi Augello, nici surorii sale. Aşa se făcea că Mimi, cu totul şi 
cu totul în necunoştinţă de cauză, era pe cale să fie atras în 
jocul periculos pus la cale de fantezia fertilă a lui Bonetti- 
Alderighi. Şi când colo, bietu' Mimi era 'nnucenti ca pruncu' 
lisus! 


În mai puţin de o oră, îşi transformă casa într-un loc călcat de 
o bandă de hoţi abili şi conştiincioşi. Toate sertarele mesei de 
lucru fuseseră trase afară complet, teancurile de hârtii 
dinăuntru aruncate pe pardoseală, unde zăceau acum şi o 
mulţime de cărţi, rămase deschise după ce fuseseră răsfoite şi 
pe alocuri maltratate. În dormitor, cele două noptiere aveau 
uşile larg deschise, la fel ca armoarul şi comoda - ambele golite 
de haine, aruncate acum pe scaune. Montalbano răscolea şi 
căuta, căuta şi iar răscolea, din ce în ce mai încredinţat de 
faptul că n-avea să găsească ce-l interesa. Taman când 
abandonase orice speranţă, într-o cutie pitită în sertarul cel mai 
de jos al comodei, laolaltă cu o fotografie de-a mamei, dispărută 
înainte ca el să-i poată memora chipul, laolaltă cu o fotografie a 
tatălui şi cu câteva dintre rarele lui scrisori, descoperi plicul 
expediat de notar, îl deschise, trase din el documentul, îl citi, îl 
reciti, ieşi din casă, se urcă în maşină - ţinea minte că la una 
dintre primele case de la intrarea în Vigăta funcţiona un debit de 
tutun unde era şi un copiator - făcu o copie, se urcă din nou la 
volan, se întoarse la Marinella, se îngrozi de talmeş-balmeşul 
care domnea în propria casă şi al cărui autor era chiar el, căută 
înjurând printre dinţi o foaie de scris şi un plic nou, le găsi, se 
aşeză la birou şi începu să scrie: 


„Preailustre chestor de Vigăta, 
Dată fiind pornirea dumneavoastră de a apleca urechea 

la scrisorile anonime, permiteţi-mi să n-o semnez nici eu 

pe cea de faţă. Vă ataşez la prezenta copia chitanţei 

semnate şi parafate de domnul notar Giulio Carlentini, 

care clarifică poziția onor dlui Montalbano Salvo. 

Bineînțeles că documentul original se află în posesia 

autorului acestor rânduri, putând fi prezentat la cerere. 
Semnat: un amic.” 


Se sui din nou la volan, străbătu drumul până la Poştă, plăti 
pentru o recomandată cu confirmare de răspuns, ieşi, se aplecă 
să deschidă din nou portiera maşinii şi... rămase pur şi simplu 
paralizat în poziţia aceea: identic şi la fel ca ăi de-i trec junghiuri 
atât de violente pe spinare, încât la cea mai neînsemnată 
mişcare au sentimentul că cineva le răsuceşte pumnalul în 
spate, singura lor scăpare fiind să rămână pironiţi în poziţia în 
care i-a găsit junghiul, nădăjduind la o minune cerească 
oarecare, care să le alunge suferinţa, fie şi pentru câteva clipe. 
Însă comisarul nu-nţepenise-n mijlocul drumului din cauza 
vreunei crize de sciatică, ci pentru că zărise chiar în clipa aceea 
o femeie care se îndrepta în mod evident spre magazinul de 
preparate de carne din apropiere. Era Mariastella Cosentino, 
vestala lui Emanuele Gargano, care de bună seamă închisese 
agenţia la sfârşitul turei de după-amiază, iar acum îşi făcea 
cumpărăturile înainte de a se întoarce acasă. Zărind-o pe 
Mariastella, comisarului îi trecuse fulgerător prin minte un gând 
îngrozitor, urmare a unei întrebări încă şi mai îngrozitoare: oare 
nu cumva dom’ notar avusese o sclipire de geniu şi investise 
paralele lui François în afacerea lui musiu Gargano? Dacă da, 
însemna că la ora aceea se volatilizaseră deja, luând drumul 
Mărilor Sudului, consecinţa fiind nu doar faptul că picciliddro 
rămăsese fără niciun gologan de pe urma măssii, dar şi că el, 
Montalbano, care abia ce expediase scrisoarea provocatoare 
către chestor, avea să tragă din greu ca să justifice dispariţia 
banilor: el va spune că n-avea nimic de-a face cu toată 
tărăşenia, însă chestorul, nici pomeneală să-l creadă pe cuvânt - 
minimum minimorum avea să-l acuze pe Montalbano că era 
înţeles cu notarul să împartă-ntre ei cele cinci sute de milioane 
ale bietului orfan. 

Se scutură, izbutind să revină la realitate, deschise portiera, 
urcă la volan şi demară ca din puşcă, cu scrâşnet de roţi - aşa 

cum procedează în general poliţia şi imbecilii. Cap-compas: 
biroul notarial al domnului Carlentini. Urcă în fugă scările până 
la etajul doi al clădirii şi ajunse în faţa uşii de pe palier gâfâind, 
cu limba scoasă de-un cot. Uşa se prezenta însă bine încuiată: 
orarul de funcţionare justifica situaţia prin faptul că era trecut 
de ora închiderii. Şi totuşi, Montalbano trăgea nădejde că 
înăuntru se mai afla încă cineva: apăsă pe butonul soneriei şi, 
pentru mai multă siguranţă, prinse să bată în uşă cu pumnii. 
Intr-un târziu, cineva dinăuntru întredeschise, iar comisarul 
profită de ocazie şi dădu uşa în lături cu violenţă, cu un gest alla 
Catarella. Fetişcana care venise să deschidă se trase îngrozită 
înapoi. 

— Ce... ce vreţi? Nu... nu mă loviți... vă rog! 

Fără doar şi poate îşi închipuia că era victima unui jaf: chipul îi 
devenise galben-galben. 

— Imi cer scuze dacă v-am speriat, rosti intrusul. N-am nici 
cea mai mică intenţie să vă fac vreun rău. Comisarul 
Montalbano sunt. 

— Oh, Doamne, ce  caraghioasă! exclamă  fetişcana, 
stânjenită. Acum îmi dau seama că vă ştiu de la televizor. 
Intraţi, vă rog. 

— Notarul nu-i? o întrebă comisarul, intrând. 

Mutra fetişcanei căpătă brusc un aer serios, de circumstanţă. 

— N-aţi aflat? 

— Ce anume? tresări Montalbano, simțind în ceafă o căldură 
rău-prevestitoare. 

— Sărmanul nostru domn notar... 

— A murit? hăuli prelung Montalbano, ca şi cum tânăra tocmai 
îi adusese la cunoştinţă dispariţia celei mai dragi fiinţe de pe 
faţa pământului. 

Fetişcana îl fixă cu o privire perplexă. 

— Nu, n-a murit. A suferit un accident cerebral. E în 
convalescenţă. 

— Bine, dar poate vorbi? Memoria îi funcţionează? 

— Bineînţeles. 

— Cum fac să stau de vorbă cu el? 

— Acum? 

— Acum. 

Fetişcana îşi privi ceasul de la încheietură. 

— Poate avem noroc. E internat la clinica Santa Maria din 

Montelusa. 

Trecu într-o încăpere înţesată cu dosare, registre, mape şi 
bibliorafturi, formă un număr de telefon, ceru salonul numărul 
114 şi spuse: 

— Alo, Giulio... 

Se întrerupse brusc. Era lucru ştiut şi răsştiut că, în materie 
de muieri, dom' notar nu lăsa niciuna să-i scape. Cât despre 
fetişcana de la telefon, nu părea să fi împlinit încă treizeci de 
ani, era înaltă, cu părul negru lung până la curbura crupei şi 
picioare splendide... 

— Domnule notar - urmă ea -, îl am aici, la cabinet, pe 
domnul comisar Montalbano, care ar dori să discute cu 
dumneavoastră... Da? În regulă, noi doi ne auzim mai târziu. 

Îi trecu receptorul lui Montalbano, ieşind apoi cu discreţie din 
încăpere. 

— Alo, domnul notar? Montalbano sunt. Voiam doar să vă cer 
o informaţie. Nu ştiu dacă vă mai amintiţi, însă acum câţiva ani 
v-am încredinţat un libret de cinci sute de milioane de lire, 
care... A, da, vă amintiţi? Vă întreb pentru că mi-a venit o 
bănuială, cum că aţi investit banii în fondul domnului Gargano, 
şi atunci... Nu, nu vă supăraţi... nu, ferească Al de Sus, nu voiam 
să... cum vă puteţi închipui că m-aş îndoi de... In regulă, în 
regulă, vă cer scuze. Vă doresc însănătoşire grabnică. 

Şi închise. La auzul numelui lui Gargano, notarul se simţise 
ofensat. 

— Adicătelea 'mneata îţi închipui că-s un aşa bou cu ţâţe ca 
să mă încred într-un coţcar ca Gargano? îi reproşase el 
comisarului. 

Carevasăzică, gologanii lui François erau la loc sigur. 

Chiar şi aşa, urcându-se din nou la volan şi îndreptându-se 
spre comisariat, Montalbano jură în sinea lui că avea să i-o 
plătească cu vârf şi îndesat lui musiu Gargano pentru spaima 
teribilă pe care o trăsese din cauza lui. 

Însă la comisariat nu mai ajunse, căci pe drum hotărî că 
avusese o zi atât de grea, încât merita un premiu de consolare. 
Işi aminti că cineva îi pomenise vag despre un birt deschis de 
doar câteva luni la vreo zece kilometri dincolo de Montelusa, pe 
şoseaua provincială spre Giardina: cică acolo se mânca într- 
adevăr bine. Ba chiar îşi amintea şi numele tavernei: „La Giugiu 
căruţaşu'”. Greşi drumul de nu mai puţin de patru ori şi, taman 
când se pregătea să apuce înapoi spre Vigăta şi să se prezinte 
iarăşi la ospătăria San Calogero - fie şi numai pentru că, pe 
măsură ce timpul trecea, simţea crescând în el o foame 
sălbatică -, zări la lumina farurilor firma localului, scrisă de 
mână pe o scândură prinsă-n cuie pe un stâlp de electricitate. 
Ajunse la destinaţie după alte cinci minute parcurse pe un 
drumeag cum nu credea că mai existau - numai gropi şi 
pietroaie -, iar preţ de o clipă avu convingerea că totul era o 
simplă mizanscenă a lui Giugiu, care se dădea căruţaş când, în 
realitate, conducea maşini de raliu. Luat de valul suspiciunii, 
comisarul nu păru prea încântat nici de căscioara solitară spre 
care îl purtase drumeagul: zugrăveală de mântuială, lumini 
chioare, o încăpere unică la parter şi o alta la primul - şi, de 
altfel, singurul - etaj. Prin cele două ferestre ale odăii de la 
parter răzbătea o lumină slab pâlpâitoare, care îmbia la 
melancolie. Fără doar şi poate - îşi spuse Montalbano - că era 
un tuşeu culminant al mizanscenei lui Giugiu. Pe tăpşanul din 
faţa căscioarei se vedeau parcate două maşini. Cobori de la 
volan, dar rămase pe loc, nehotărât. Nu i-ar fi picat tocmai bine 
să-şi încheie ziua cu o toxiinfecţie alimentară. Încercă să-şi 
amintească cine-i recomandase localul şi, într-un târziu, reuşi: 
vicecomisarul Lindt, descendent dintr-o familie de şviţerani 
(„rudă cu ciocolata?”, îl iscodise Montalbano când făcuseră 
cunoştinţă), care până în urmă cu şase luni îşi făcea veacul 
tocmai sus, la Bolzano. 

„Apăi, să-mi fie cu iertare - îşi spuse -, da' ăla nu-i în stare să 
facă diferenţa între o găină şi un peşte.” 

Insă, chiar în clipa aceea, adierea blândă a vânticelului de 
seară îi aduse în dar o boare care-l făcu să-şi umfle nările în 
direcţia căscioarei: o boare îmbietoare, neaoşă, o boare de 

bucate gătite pe gustul Ălui de Sus. Risipindu-i-se pe loc orice 
urmă de ezitare, deschise uşa şi intră. În odaia mare de la parter 
se aflau opt mese, dintre care doar una era ocupată de o 
pereche între două vârste. Se aşeză la masa cea mai apropiată 
de el. 

— Să-mi fie cu iertăciune, da' masa de colea-i oprită pentru 
un muşteriu, zise ospătarul-patron, o matahală pleşuvă, dar cu 
mustăţi stufoase, răsucite-n prepeleac, care părea să tot aibă 
vreo şaizeci de ani. 

Ascultător, comisarul se ridică. Se pregătea să-şi odihnească 
oscioarele pe un scaun de la masa alăturată, când vocea 
matahalei mustăcioase se auzi din nou: 

— Şi aia, la fel. 

Montalbano simţi cum furia creştea năvalnic în el. Adicătelea 
nu cumva omuşcheanu' ăsta îl lua peste picior? Căuta sămânță 
de gâlceavă, voia să-l facă de râs sau ce? 

— Apăi, pe toate le am ocupate. Da' dacă vreţi, vă pot pune 
să mâncaţi colea-n colţ, zise ospătarul-patron, văzând că ochii 
noului său client deveniseră brusc tulburi. 

Şi arătă spre o mescioară înţesată cu tacâmuri, pahare şi 
farfurii de schimb, plasată chiar lângă uşa de la bucătărie, prin 
care se strecura acea boare înmiresmată care te sătura încă 
dinainte s-apuci să guşti din bucate. 

— E perfect, făcu comisarul. 

Se aşeză, găsindu-se într-o poziţie ca de condamnat la 
supliciu - practic, avea peretele drept în faţa ochilor, iar ca să 
arunce o privire în sală, ar fi trebuit să se tragă-ntr-o parte şi să- 
şi sucească gâtul. Dar - îşi zise el -, la urme urmei, ce-l futea pe 
el grija să se uite la sală? 

— Dacă vă ţin băierile, aş avea la felu-ntâi nişte pirciati de-ţi 
ia gura foc, îl informă solemn matahala mustăcioasă. 

Ştia ce-s alea pirciati - un tip special de paste -, însă- 
ntrebarea era alta: de ce să-ţi ia gura foc de la ele? Insă nu voia 
să-i dea celuilalt satisfacția de a-l iscodi cum anume erau gătite 
pastele, aşa că se limită să răspundă cu o întrebare: 

— Adicătelea ce-i asta, dacă mă ţin băierile? 

— Vrea să-nsemne exactamente precis ce-nseamnă: dacă vă 
ţin, veni răspunsul. 

— Mă ţin, nu vă faceţi 'mneavoastră griji, mă ţin. 

Celălalt îi întoarse spatele, dispăru în bucătărie, reapăru 

câteva secunde mai târziu şi se postă lângă uşă, fixându-l pe 
comisar cu privirea. Perechea de meseni între două vârste ÎI 
chemă, cerându-i să le aducă nota de plată. Mustăciosul le făcu 
hatârul, cei doi plătiră, apoi ieşiră fără să salute. 

„Pare-mi-se că aici ăi de salută nu-s bine primiţi”, îşi zise în 
sinea sa Montalbano, amintindu-şi că nici el nu dăduse bineţe la 
intrarea în local. 

Mustăciosul se întoarse din nou de la bucătărie, aşezându-se 
în aceeaşi identică poziţie de mai devreme. 

— În cinci minuţele-i gata, spuse. Să v-aprind televizoriu’? 
Poate vreţi să vă uitaţi cât staţi s-aşteptaţi... 

— Nu. 

Într-un târziu, din bucătărie se auzi o voce de muiere. 

— Giugiu! 

Şi uite-aşa, sosi porţia generoasă de pirciati. Oh, Doamne, ce 
aromă dumnezeiască! Mustăciosul se sprijini de uşorul uşii, 
căutându-şi o poziţie comodă, ca şi cum se pregătea de 
spectacol. 

Montalbano rămase o vreme să aspire mireasma mâncării 
până-n adâncul bojocilor. 

În timp ce adulmeca umflându-şi nările de plăcere, celălalt 
vorbi. 

— Până să-ncepeţi cu mâncatul, să v-aduc şi o kilă de vin pe 
măsură? 

Comisarul făcu semn din cap că da: nu-l lăsa inima să piardă 
vremea vorbind. Matahala îi puse în faţă un pocal şi o cană de 
un litru cu vin roşu, vârtos. Montalbano sorbi o gură de vin, apoi 
luă prima îmbucătură de pirciati. Năduşi instantaneu, începu să 
tuşească, îi dădură lacrimile. Nu, nu se-nşela - îşi spuse -, 
papilele sale gustative suferiseră o combustie instantanee! Se 
repezi la paharul de vin şi-l bău dintr-o înghiţitură: şi licoarea din 
pahar era tare, nu glumă, însă comisarului nu-i păsă. 

— Eu zic să-i daţi înainte-ncetişor, cu zăbavă, îl sfătui 
ospătarul-patron. 

— Da’ ce puserăţi în ele? îl iscodi Montalbano, revenindu-şi cu 
greu. 

— Untdelemn, juma' de ceapă, doi căţei de usturoi, două 
sardele sărate, o linguriţă de capere, măsline negre, pătlăgele 
roşii, busuioc, juma’ de ardei iute, sare, brânză veche de oaie şi 
piper negru, enumeră mustăciosul cu o urmă sadică în voce. 

— lisuse! făcu Montalbano. Da’ cine-i la bucătărie, mă rog 
frumos? 

— Muierea mea, răspunse matahala, îndepărtându-se ca să-i 
întâmpine pe cei trei noi clienţi care tocmai intraseră. 

Ştergându-şi din când în când broboanele de sudoare de pe 
frunte şi intercalând îmbucăturile cu înghiţiturile de vin şi cu 
gemetele - acum de agonie, acum de irezistibilă plăcere („oare 
există un fel de mâncare extrem, aşa cum există sexul extrem, 
de exemplu?”, se întrebă el la un moment dat) -, Montalbano 
dădu gata porţia, întingând la sfârşit pâinea în sosul 
condimentat de pe fundul farfuriei. 

— Ce să v-aduc la felul doi, domnule? 

Comisarul înţelese că, adresându-i-se cu „domnule”, patronul 
îşi exprima admiraţia. 

— Nimic. 

— Bine faceţi. Vedeţi 'mneavoastră, ce-i a-ntâia la pirciati de- 
ţi ia gura foc îi că-ţi rămâne gustul până hăt, a doua zi. 

Montalbano îi ceru nota, plăti o nimica toată, se ridică şi se 
îndreptă spre uşă cu gând să iasă fără să salute - cum părea să 
fie obiceiul locului. În dreptul uşii, pe perete, îi atrase însă 
atenţia o fotografie mare, sub care stătea scris: 


„RECOMPENSĂ: LIRE - UN MILION, 
PENTRU ĂL DE-MI DĂ VEŞTI 
DESPRE OMU! ISTA” 


— Cine-i omu'? se întoarse comisarul spre mustăcios. 

— Apăi cum, nu-l ştiţi? Aista-i becisnicu' porc de câine de-i 
zice ragioniere Gargano, ăl care... 

— Şi de ce vreţi veşti despre el, mă rog frumos? 

— Ca să puli laba aiasta pe el şi să-l jupoi de piele. 

— Păi, de ce, ce v-a făcut? 

— Mie, ni'ca. Da' muierii mele îi suflă treij' de milioane. 

— Spuneţi-i doamnei că va fi răzbunată, rosti solemn 
comisarul, ducându-şi mâna la piept. 

Moment în care pricepu că era beat criţă. 


Pe cer strălucea o lună uriaşă, afară parcă era ziuă. Conducea 
cu viteză, prinsese curaj: lua curbele cu scrâşnet de roţi, rulând 
când cu zece kilometri pe oră, când cu o sută. La jumătatea 

drumului între Montelusa şi Vigăta zări de departe panoul 
publicitar din dreptul căruia pornea drumeagul care ducea la 
căscioara dărăpănată străjuită de uriaşul măslin sarazin. Cum pe 
parcursul ultimilor trei kilometri evitase de puţin ciocnirea 
frontală cu alte două maşini ce veneau din sens invers, hotărî că 
ar fi fost înţelept din partea lui să vireze pe drumeag şi să facă 
un popas la măslin, ocazie cu care avea să-i mai treacă şi beţia. 
La urma urmei, se scursese aproape un an de când nu-l mai 
vizitase. 

Viră la dreapta, însă după numai câţiva metri avu sentimentul 
că greşise drumul: în locul potecii de pământ bătătorit de 
altădată se afla acum o şosea largă, asfaltată. Hotărât lucru, 
confundase panoul publicitar pe care-l păstrase drept reper - îşi 
spuse. Manevră schimbătorul de viteze în marşarier şi se 
întoarse către şoseaua principală, lovind unul din stâlpii 
panoului publicitar, care se înclină periculos. FERRAGUTO 
MOBILIER - MONTELUSA. Nu, nu se înşelase, panoul era cel pe 
care-l ştia. Străbătu din nou fostul drumeag şi, după numai o 
sută de metri, se pomeni în faţa porţilor unei vile proaspăt 
construite. Nici urmă de căscioara rustică de odinioară şi... nici 
urmă de măslinul sarazin. Pur şi simplu nu reuşea să se 
dezmeticească: nu mai recunoştea nimic din peisajul cu care era 
obişnuit. 

Era oare cu putinţă ca un litru de vin - de acord, un vin tare - 
să-l fi dat gata într-o asemenea măsură? Cobori din maşină şi, 
uşurându-se în plin câmp, continua să privească mirat de jur 
împrejur. Strălucirea lunii îi permitea să vadă cât se putea de 
bine, însă priveliştea îi părea întru totul stranie. Trase din 
torpedou o lanternă şi se hotărî să dea roată gardului 
proprietăţii. Vila era terminată, însă în mod evident încă 
nelocuită, geamurile ferestrelor fiind încă protejate de benzile 
adezive poziţionate în cruce. Curtea îngrădită era destul de 
largă, suficientă cât să poată adăposti şi un fel de chioşc de vară 
- lângă scheletul lucrării se puteau zări, de altfel, şi lopeţile, 
târnăcoapele sau găleţile cu var lăsate acolo peste noapte de 
muncitori. Ajuns în spatele casei, zări ceva ce la început îi păru 
un tufiş sălbatic. Indreptă fasciculul lanternei într-acolo, privi cu 
atenţie şi scoase un urlet prelung. Văzuse un mort. Sau, mai 
bine zis, un muribund. Uriaşul măslin sarazin agoniza chiar 
acolo, în faţa lui, scos din rădăcini şi culcat la pământ. Stătea să- 

şi dea duhul, după ce-i retezaseră crengile cu fierăstrăul electric 
şi-i ciopârţiseră trunchiul cu securea. Frunzele i se uscaseră, 
devenind ca de carton. Deodată, Montalbano îşi dădu seama că 
plângea: lacrimile i se prelingeau pe obraji şi-şi trăgea nasul cu 
intermitențe, scâncind aşa cum fac ţâncii. Întinse o mână, 
sprijinindu-şi-o pe una din plăgile mari ale copacului şi simţi sub 
palmă vaga umezeală a sevei, care se scurgea încet-încet, 
odată cu ultimele rămăşiţe de viaţă - la fel ca omul care moare 
golit de sânge. Îşi luă degetele de pe rană şi culese o mână de 
frunze - care mai opuneau încă o slabă rezistenţă -, pe care le 
puse în buzunarul sacoului. Apoi, de la plâns trecu la un fel de 
furie lucidă, controlată. 

Se întoarse la maşină, îşi scoase haina, îşi vâri lanterna în 
buzunarul pantalonilor, aprinse farurile, se duse la poarta de fier 
forjat a casei şi o escaladă cu uşurinţa unei maimuțe - fără doar 
şi poate că, aici, meritul era şi al litrului de vin de mai devreme. 
Apoi, cu un salt demn de Tarzan, fiul junglei, ajunse în curtea 
brăzdată încolo şi-ncoace de alei de pietriş, cu bănci de piatră 
plasate din zece în zece metri, cu vase de lut mari pentru plante 
ornamentale, cu uriaşe amfore romane, având excrescenţe cu 
motive marinăreşti şi cu capiteluri de coloane care, în mod 
evident, erau fabricate în apropiere, la Fiacca. Şi, desigur, cu 
nelipsitul, complexul şi modernissimul grătar pentru barbeque. 
Se îndreptă decis către chioşcul încă în construcţie, înşfăcă 
dintre uneltele de lucru un baros, îl prinse bine cu ambele mâini 
şi începu să spargă ferestrele de la parterul vilei - câte două pe 
fiecare faţadă. 

După ce făcu ţăndări şase ferestre, dintr-un colţ al curţii îi 
atrase atenţia un grup de siluete aproape umane, imobile. Oh, 
Doamne, ce se întâmpla oare? Scoase lanterna din buzunar şi 
îndreptă fasciculul de lumină într-acolo: opt statui mari, grupate 
provizoriu în aşteptare, până când proprietarul vilei avea să le 
plaseze ici şi colo după bunul său plac. Ha, Albă-ca-Zăpada şi cei 
şapte pitici! 

— Un bob zăbavă, că ajung şi la voi, şuieră printre dinţi 
Montalbano. 

Conştiincios, făcu zob şi ultimele două ferestre rămase, după 
care, rotind barosul deasupra capului precum Orlando când 
devenise furios, se năpusti asupra grupului statuar, lovind 
orbeşte în stânga şi-n dreapta. 

În mai puţin de zece minute, din  Albă-ca-Zăpada, 
Morocănosul, Hapciu, Mutulică, Voiosul, Ruşinosul, Somnorosul, 
Băşinosul sau cum moaş-sa pe gheaţă i-o mai fi chemat, nu mai 
rămăsese decât un covor de mici fragmente de ghips colorat. Cu 
toate acestea, Montalbano nu se simţea pe deplin mulţumit. Tot 
în vecinătatea chioşcului în construcţie descoperi câteva 
pulverizatoare cu vopsea colorată. Alese unul cu vopsea verde şi 
scrise de patru ori, cu litere uriaşe: BOULE! - câte o dată pentru 
fiecare latură a vilei. Apoi sări poarta înapoi în drum, se urcă la 
volan şi plecă spre casă: beţia îi trecuse de tot. 


Ajuns la Marinella, îşi petrecu o jumătate de noapte 
dereticând prin casa întoarsă cu susu-n jos când căutase 
chitanţa de la notar. Poate că n-ar fi avut nevoie de atâta amar 
de vreme să facă puţină ordine, însă se întâmplă ca, atunci când 
răscoleşti prin sertare de prea mult timp închise, să descoperi o 
mulţime de hârtii vechi, uitate, care parcă te imploră să le 
citeşti, iar tu, inevitabil, sfârşeşti prin a te afunda din ce în ce în 
hăul întunecat al memoriei, aducându-ţi aminte de unele lucruri 
frumoase, dar şi de unele pe care ani la rândul te-ai străduit să 
le alungi din gând. Un joc perfid - cel al amintirilor - din care ieşi 
mereu înfrânt. Când într-un târziu se duse să se culce, ceasul 
arăta ora trei dimineaţa; apoi, după ce se ridică de cel puţin trei 
ori din pat ca să bea apă, hotărî să-şi pună o carafă întreagă la 
capul patului, pe noptieră. Drept urmare, pe la ora şapte 
dimineaţa, avea o burtă atât de umflată, încât putea fi uşor 
suspectat de graviditate. Ziua se prezenta la apel neguroasă, 
ceea ce, cumulat cu noaptea nedormită, îi creştea starea de 
iritare la cote de atenţie. La primul ţărâit al telefonului, ridică 
receptorul hotărât şi se oţări la cel de la capătul firului: 

— Nu mă fute la icre, Catare! 

— Apăi eu nu mi-s ăl de ziceţi 'mneavoastră că mi-s, dom'le 
comisariu. 

— Da' tu cine mai eşti? 

— Adicătelea ce, nu mă recunoscurăţi, dom'le? Eu mi-s. 

— Adeli! Ce-i, ce s-a-ntâmplat? 

— Dom'le, vrui să vă fac atent că pe azi nu poci pen’ ca să viu 
pe la 'mneavoastră. 

— Nu-i ni'ca, nu tre’ să... 

— Şi nu poci pen’ ca să viu nici mâne. Ş-apăi nici după mâne 

nu poci. 

— Da' ce păţişi, Adel? 

— Apăi, pe muierea lu’ alde băietu' meu ăl mai mititelu’ o 
duseră la spital c-o dure' rău pântecele, ş-acu' eu tre' să-i văd 
de plozi, şi-s patru de tăţi, ş-apăi ăl mai mare, de face acuşica 
zece ani, îi mai talhariu ca alde tat-su, zău aşa. 

— N-are nimic, Adeli, nu te-ngrija tu de mine. 

Închise, se duse în baie, se repezi la mormanul de haine 
lăsate la spălat, printre care se afla şi puloverul primit cadou de 
la Livia - ăl de se făcuse leoarcă, tăvălit de vânt prin nisipul 
umed -, şi îndesă totul în maşina de spălat. Nedescoperind nicio 
cămaşă curată, hotărî să şi-o pună tot pe cea de ziua trecută. Îşi 
făcu calculul că preţ de cel puţin trei prânzuri şi trei cine era 
nevoit să mănânce în oraş, însă-şi jură solemn să nu mai cadă în 
ispită şi să rămână credincios ospătăriei San Calogero. Una 
peste alta, odată cu telefonul Adelinei, proasta lui dispoziţie 
atinse apogeul, încredinţat că, de unul singur, nu ştia să aibă 
grijă nici de el, nici de casă. 


La comisariat domnea o linişte nefirească: Catarella nici 
măcar nu băgă de seamă că sosise - era prins într-o convorbire 
telefonică aprinsă şi, se vedea treaba, din cale-afară de dificilă, 
dat fiind că, din când în când, îşi ştergea cu mâneca vestonului 
broboanele mari de sudoare de pe frunte. Pe masa sa de lucru 
găsi un bilet pe care stăteau scrise două nume - Giacomo 
Pellegrino şi Michela Manganaro - şi două numere de telefon. 
Recunoscând scrisul lui Mimi, îşi aminti ce era cu ele: aşa îi 
chema pe cei doi funcţionari care, în afara domnişoarei 
Mariastella Cosentino, lucraseră la sucursala locală a societăţii 
„Regele Midas”. Insă Mimi uitase să treacă şi adresele celor doi, 
iar comisarul prefera să discute faţă în faţă cu oamenii, nu la 
telefon. 

— Mimi, strigă. 

Niciun răspuns. Te pomeneşti că banditu' era încă acasă, 
lenevind în pat sau bându-şi pe îndelete prima ceaşcă de cafea! 

— Fazio! 

Fazio se prezentă de îndată. 

— Musiu Augello nu-i? 

— Azi nu vine, dom'le, şi nici mâne şi nici după mâne. 

Aha, ca Adelina, menajera, carevasăzică. Da' oare şi Mimi 

trebuia să vadă de nepoti? 

— Apăi, de ce, mă rog frumos? 

— Cum de ce, dom'le? Ce făcurăţi, uitarăţi de tot? De azi îi în 
concediu de-nsurătoare. 

Într-adevăr, uitase cu totul. Ironia sorții era că pe Beatrice, 
viitoarea mireasă, o fetişcană frumoasă şi destoinică, i-o 
prezentase chiar el lui Mimi - chiar dacă scopul său iniţial fusese 
unul ce nu putea fi mărturisit nimănui. 

— Şi când se-nsoară? 

— Peste cinci zile. Da’ să nu uitaţi, dom’ comisar, că i-aţi 
făgăduit lu’ dom’ Augello c-o să-i fiţi martor. 

— Nu, n-o să uit. Ascultă, ai ceva important de făcut acum? 

— Mă liberez îndată. Am pe unu', Giacomo Pellegrino, care a 
venit să facă plângere pentru acte de vandalism asupra unei 
vile pe care tocmai ce-a terminat-o de construit. 

— Când s-a petrecut fapta? 

— Astă-noapte. 

— În regulă, du-te şi te-aştept înapoi. 

Carevasăzică, vandalul era chiar el, Montalbano. Descrisă în 
cuvinte de zbir, în interiorul unui comisariat de poliţie, fapta pe 
care o comisese peste noapte îi producea acum un sentiment de 
sfiiciune, de ruşine. De acord, dar cum putea oare remedia 
situaţia? 

Prezentându-se dincolo, în biroul lui Fazio şi spunând: „Uitaţi 
care-i treaba, domnule Pellegrino, îmi cer mii de scuze, dar eu 
sunt cel care azi-noapte..."? 

Se opri brusc: Giacomo Pellegrino - aşa spusese Fazio. Bine, 
dar Giacomo Pellegrino era unul din cele două nume pe care 
Mimi i le lăsase notate pe birou, alături de numerele de telefon 
la care persoanele cu pricina puteau fi contactate. Memoră rapid 
numărul de telefon al lui Pellegrino, se ridică de la masa de 
lucru şi trecu în biroul lui Fazio. 

Acesta, ocupat să noteze ceva, îşi ridică mirat ochii spre el. 
Privirile li se încrucişară preţ de cel mult o secundă, însă se 
înţeleseră instantaneu. Fazio se întoarse la foaia lui şi continuă 
să scrie. Ce povestise Mimi despre Giacomo Pellegrino? Că era 
un tinerel laureat în economie şi comerţ. Numai că bărbatul 
aşezat pe scaunul din faţa lui Fazio părea mai curând un cioban, 
iar ca vârstă, bătea bine peste şaizeci de ani. Fazio termină de 
scris, iar Pellegrino semnă - cu dificultate evidentă - în josul 

paginii. Da' de unde atâta economie şi comerţ la Pellegrino al 
nostru - îşi zise comisarul -, cel mult a treia primară! După ce 
Fazio îi făcu semn că terminase cu plângerea omului, comisarul 
se hotări să intervină. 

— Numărul de telefon l-aţi lăsat? 

— Nu, răspunse bărbatul. 

— Păi, n-ar fi rău să-l avem. Ce număr aveţi? 

Omul i-l dictă lui Fazio, care şi-l notă. Nu corespundea. Părea 
mai degrabă un număr din zona Montereale. 

— Sunteţi de aici, din oraş, domnule Pellegrino? 

— Nu, cu casa stau pe lângă Montereale. 

— Şi cum se face că v-aţi hotărât să vă construiți o vilă pe 
şoseaua dintre Vigăta şi Montelusa? 

Hait, o comisese, şi-ncă grav de tot: îşi dădu seama imediat 
de greşeală. Fazio nu pomenise nimic despre locaţia vilei 
vandalizate. De altfel, acesta îşi miji ochii şi-i aruncă o privire 
iscoditoare comisarului. Cât despre Pellegrino, el nu se arătă 
deloc mirat: îşi închipuia, probabil, că zbirii discutaseră între ei 
mai devreme, când Fazio fusese chemat afară de comisar. 

— Nu-i a mea, răspunse el. E a unui nepot, băietu' unui frate 
de-al meu. Îl cheamă ca pe mine. 

— Ah! făcu Montalbano, jucând perfect rolul unuia luat ca din 
oală. Am înţeles. Nepotul dumneavoastră este cel care lucrează 
la „Regele Midas”, nu-i aşa? 

— Da, să trăiţi, el îi. 

— Îmi cer scuze din nou că insist cu întrebările, totuşi de ce 
plângerea o faceţi dumneavoastră şi nu nepotul, care-i şi 
proprietarul vilei? 

— Domnul Pellegrino posedă o procură în acest sens, 
interveni Fazio. 

— Să fie oare pentru că nepotul are mult de lucru şi nu poate 
avea grijă de...? 

— Nu, îl întrerupse omul. Treaba stă aşa cum vă zic eu acu. 
Cam cu vreo lună în urmă, în dimineaţa dinaintea zilei în care 
trebuia să sosească-n târg becisnicu' porc de câine de-i zice 
ragioniere Gargano... 

— Şi pe dummneavoastră v-a lăsat fără gologani? 

— Da, să trăiţi, tot ce aveam mi-a umflat el. Carevasăzică, în 
dimineaţa dinaintea sosirii tâlhariului, nepotu' meu veni acasă la 
mine, la Montereale, şi-mi zise că-l sunase alde Gargano, dându- 

i ordin să se ducă în Germania pentru o afacere. Avea avion de 
la Palermo chiar în după-masa aceea, la ora patru. Imi mai zise 
că avea să fie plecat din ţară cel puţin o lună, aşa că-mi dădu 
vila în grijă, să mă ocup de terminarea construcţiei. Ar trebui să 
se-ntoarcă de pe o zi pe alta. 

— Aşadar, dacă vreau să-i vorbesc, nu dau de el în Vigăta? 

— Nu, să trăiţi. 

— Atunci, îmi lăsaţi, ştiu eu, o adresă sau un număr de telefon 
din Germania unde l-aş putea găsi? 

— Vă arde de şagă, aşa-i? 

Cum naiba se întâmpla că, din ziua când bietu' moş Garzullo, 
odihnească-se-n pace, năvălise cu revorberiu-n mână în agenţia 
din Vigàta a societăţii „Regele Midas”, amenințând că face 
moarte de om, cum naiba se întâmpla, aşadar, că nu putea să 
mişte un pas fără să dea peste cineva sau ceva care avea 
legătură într-un fel sau altul cu ragioniere Gargano, cel dispărut 
de o lună? In timp ce comisarul cugeta la acest lanţ de 
coincidenţe care se regăseşte fie într-un roman poliţist de mâna 
a doua, fie în cele mai banale manifestări ale realităţii cotidiene, 
intră Fazio. 

— lată-mă-s, la ordin, dom'le. Înainte de toate însă, lămuriţi- 
mi o treabă. De unde ştiaţi 'mneavoastră unde se află vila lui 
Pellegrino? Că eu nu vă zisei ni'ca. Mă dumiriţi au ba? 

— Ba. _ 

Fazio îşi desfăcu larg braţele. Insă comisarul hotărî că era 
cazul să se pună la adăpost de orice bănuială: cu Fazio era bine 
să nu te pui, ăsta era zbir pursânge. 

— Află că mai ştiu şi că i-au spart geamurile de pe parter, că i- 
au făcut fărâme-fărâmiţe pe Albă-ca-Zăpada şi cei şapte pitici şi 
că i-au scris „stronzo” pe toţi cei patru pereţi exteriori. Aşa-i? 

— Da, aşa-i. Au folosit un baros şi un spray verde, găsite la 
faţa locului. 

— Foarte bine. Ei, şi acum ce-ţi trece prin tărtăcuţă? Că 
vorbesc cu duhurile? Că am acasă un glob de sticlă? Că fac 
vrăji? îl iscodi Montalbano, înfuriindu-se din ce în ce, pe măsură 
ce formula o nouă întrebare? 

— Nu, să trăiţi. Da’ nu tre’ să vă burzuluiţi aşa. 

— Ba da, trebuie! Află că am trecut astăzi, dis-de-dimineaţă, 
prin zonă. Voiam să văd ce mai face măslinul sarazin. 

— Şi? Îl găsirăţi bine, sănătos? îi întrebă uşor ironic Fazio, care 
era la curent atât cu măslinul, cât şi cu stânca de sub far - cele 
două locuri unde superiorului său îi plăcea să se refugieze din 
când în când. 

— Nu mai e acolo. L-au doborât ca să facă loc vilei. 

Fazio deveni brusc serios, ca şi cum Montalbano îi anunţase 
moartea unei persoane dragi. 

— Am înţeles, murmură el stins. 

— Ce ai înţeles? 

— Ni'ca. Aveaţi să-mi daţi vreun ordin? 

— Da. Acum, dacă tot ştim că Giacomo Pellegrino freacă 
berbunca prin Germania, vreau să-mi afli adresa doamnei sau 
domnişoarei Michela Manganaro, cealaltă angajată a lui 
Gargano. 

— Într-un minut o aveţi pe birou. N-aţi vrea ca înainte de asta 
să trec mai întâi pe la prăvălia lu' Brucale şi să vă cumpăro 
cămaşă nouă? 

— Ba da, mulţumesc. Şi dacă tot te duci, ia-mi trei bucăţi. O 
clipă: da' cum de-ai ghicit că duc lipsă de cămăşi? Nu cumva tu 
eşti ăl de vorbeşte cu duhurile şi face vrăji? 

— Nu tre' să vorbesc cu niciun duh, dom'le. Da’ se vede că de 
dimineaţă nu vă schimbarăţi de cămaşă, deşi nu era rău s-o 
faceţi, pen' că aveţi manşeta murdară de vopsea verde uscată. 
Vopsea verde, sublinie Fazio cu un zâmbet sardonic, 
îndreptându-se spre uşă. 


Domnişoara Michela Manganaro locuia cu părinţii într-un bloc 
cu locuinţe sociale, de zece etaje, din apropierea cimitirului. 
Montalbano preferă să nu-şi anunţe sosirea, aşa că nici nu 
telefonă, nici nu sună la interfonul de la intrare. Parcă maşina în 
apropiere şi, zărind un bătrân care ieşea din bloc, i se adresă: 

— Scuzaţi-mă, îmi puteţi spune la ce etaj locuieşte familia 
Manganaro? 

— La cinci, ducă-s-ar pe pustii! 

— Apăi, de ce vi se căşună acu’ pe ei că locuiesc la...? 

— Pen’ că de-o săptămână-ncheiată liftul nu urcă decât pân’ 
la etajul cinci. lar eu stau la zece. Şi tre' să urc scările de două 
ori pe zi, fir-ar şi iar fir-ar, na! lar alde Manganaro mereu or 
avutără baftă în toate cele! Închipuie-ţi matale că acu’ doi-trei 
ani prinseră o terță la loto! 

— Şi au câştigat bani mulţi? 

— AŞ, nimica toată. Da' pe urmă, de ajuns la nas, nimenea nu 
le mai ajungea. 

Montalbano sui în ascensor, apăsă pe butonul pentru etajul 
cinci, ascensorul porni şi se opri la trei. Le încercă apoi pe toate 
celelalte, însă maşinăria rămase imobilă. Urcă pe scări restul de 
două etaje, consolându-se cu ideea că, una peste alta, 
economisise alte trei. 

— Care-i acolo? iscodi din spatele uşii o voce de femeie 
vârstnică. 

— Montalbano sunt, comisar de Siguranţă Publică. 

— Comisariu? Apăi, siguri suntem? 

— Din partea mea, da, sunt sigur că-s comisar. 

— Şi de la noi ce vreţi? 

— Să discut cu Michela, fiica dumneavoastră. E acasă? 

— Da, da’ doarme, c-o cam luă răceala. Rămâneţi colea 
olecuţă, că-l chem pe omu’ meu. 

Urmă un urlet care pur şi simplu îl împietri pe Montalbano. 

— Fil! Hai încoa', îi unu’ la uşă care pretindi că-i comisariu! 

Carevasăzică nu izbutise s-o convingă pe doamna - o 
dovedea acel „zice că-i comisariu”. 

Apoi, tot din spatele uşii ferecate, doamna îi atrase atenţia: 

— Să-i vorbiţi tare lu’ omu’ meu, că-i surd de urechi! 

— Care-i acolo? se auzi de data aceasta o voce masculină 
vădit iritată. 

— Sunt comisar de poliţie, deschideţi! 

Urlase cu atâta forţă, încât, în vreme ce uşa casei Manganaro 
rămânea cu obstinaţie închisă, se deschiseră în compensație 
altele două de pe palier, în pragul cărora apărură doi spectatori 
vizibil interesaţi de scenă - o fetişcană la vreo zece ani, care 
molfăia cu poftă ceva, şi un domn la vreo cincizeci de ani, în 
izmene şi cămaşă de corp, cu un bandaj generos pe ochiul 
stâng. 

— Să vorbiţi mai tare cu alde dom’ Manganaro, că-i surd de 
urechi, îi sugeră amical omul în izmene. 

Mai tare de-atât? Execută câteva exerciţii de ventilare 
pulmonară, cum văzuse odată la un campion de scufundări în 
apnee, apoi, când i se păru că înmagazinase tot aerul din 
atmosferă, eliberă un strigăt apoteotic: 

— Poliţia! 

Auzi limpede cum uşile de la etajul de sus şi cel de dedesubt 
se deschiseră în acelaşi timp, apoi îi ajunseră la urechi vocile 
agitate ale locatarilor care se iscodeau unii pe alţii: 

— Ce fuse asta? Ce se-ntâmplă? Aţi auzitără? 

Uşa casei Manganaro se deschise foarte încet, iar în prag îşi 
făcu apariţia un papagal. Sau cel puţin aceasta a fost prima 
impresie a comisarului. Nas foarte lung, galben, pomeţi violacei, 
ochi mari şi negri, două-trei fire de păr roşu ridicate vâlvoi pe 

vârful craniului, cămaşă de un verde-strălucitor. 

— Daţi-vă-năuntru, mormăi papagalul. Da’ voroviţi încetişor, 
dat fiind că am fata care doarme dincolo. li cam suferindă. 

Îl conduse în sufrageria mobilată în stilul caselor din nord, 
cam nepotrivit locului. Într-un colţ, pe un suport pentru păsări 
de companie, stătea fratele geamăn al domnului Manganaro - 
care cel puţin avusese decenţa să rămână pasăre, refuzând să 
se travestească în om. Muierea lui dom’ Manganaro - un fel de 
vrabie trasă-n ţeapă (imposibil de ştiut dacă din greşeală sau 
din răutate) - se iţi în cameră târându-şi greu piciorul stâng şi 
purtând cu osteneală o tavă pe care trona o ceaşcă de cafea. 

— Îi pusei eu zahăr, îl informă pe comisar, aşezându-se apoi 
comod pe canapea. 

Curiozitatea o mânca de vie - asta era evident. Se vedea 
treaba că doamna n-avusese în viaţă prea multe ocazii de 
distracţie ca asta, aşa că acum se pregătea s-o guste pe 
îndelete. 

„Cine se aseamănă se adună”, îşi spuse Montalbano în gând, 
întrebându-se apoi: „Oare ce nație de corcitură o fi ieşit din 
încrucişarea dintre un papagal şi o vrabie?” 

— O trezii şi pe Michela. Acu’ se scoală şi vine-ncoa', ciripi 
vrabia. 

„Oare de unde i-o fi ieşit urletul acela de mai devreme, când 
şi-a chemat bărbatul pe nume?”, se întrebă Montalbano. Apoi, 
îşi aminti că citise într-o carte de călătorii că există păsăruici 
capabile să scoată sunete mai puternice ca urletele unei sirene. 
Se vedea treaba că doamna Manganaro aparţinea speciei 
respective. 

Cafeaua era atât de dulce, încât comisarul simţea cum i se 
lipeşte limba de cerul gurii. Întâiul cuvânt îl avu papagalul - ăl 
travestit în om. 

— Apăi, eu ştiu pen’ ce vreţi 'mneavoastră să voroviţi cu alde 
fii-mea. S-o descoaseţi despre becisnicu' porc de câine de-i zice 
ragioniere Gargano. Aşa-i? 

— Da, îi strigă Montalbano. Să înţeleg că şi dumneavostră aţi 
fost păgubit de...? 

— Ptiu, drace! îl întrerupse omul, încrucişându-şi cu o mişcare 
violentă antebraţul stâng peste cel drept, întins spre înainte. 

— Fili! se stropşi la el muierea, folosind cea de-a doua voce, 
cea ca de Judecata de Apoi, care făcu să vibreze geamul 

ferestrelor. 

— Apăi, 'mneavoastră-l credeţi pe Filippo Manganaro atât de 
zălud încât să cadă-n capcana lu' unu' ca alde Gargano? Să ştiţi 
o treabă: eu, unu', nu vrusei s-o las nici pe fii-mea să lucreze 
pentru coţcariu' ăla! 

— Vreţi să spuneţi că-l cunoşteaţi dinainte pe Gargano? 

— Nu. Şi nici nu era nevoie, da’ eu, unu’, ştiu o treabă: 
băncile, bancherii, ăi de la Bursă, în sfârşit, toţi ăi de se ocupă 
cu banii nu pot fi decât coţcari. Prin forţa lucrurilor, domnu’ 
meu. Dacă vreţi, vă pot spune pe-ndelete cum stau treburile. De 
exemplu, aţi citit vreodată cartea de se numeşte Capitalul de 
Marx? 

— Sporadic, răspunse Montalbano. Carevasăzică, sunteţi 
comunist? 

— Tun, bagă mare! 

Descumpănit, comisarul îşi privi interlocutorul perplex. Cu 
cine vorbea oare? Avea să afle o clipă mai târziu, când 
papagalul-geamăn, adicătelea pasărea care după nume-i zicea 
Turiddru, îşi drese vocea şi începu să cânte /nternaționala. Şi n-o 
cânta deloc rău, de vreme ce comisarul simţi vibrând în el o 
undă de nostalgie. Tocmai se pregătea să-l felicite pe dresor, 
când în cameră intră Michela. La vederea ei, Montalbano 
încremeni. La orice s-ar fi aşteptat, dar cu siguranţă nu la o 
tânără înaltă şi zveltă, brună, cu ochi violeţi, cu nasul vag înroşit 
din cauza gripei, frumoasă şi clocotind de viaţă, purtând o 
fustiţă până la jumătatea coapselor, cu o grosime perfectă şi o 
bluză albă mulată, care stăvilea cu greu revărsarea sânilor ei 
impetuoşi, neîncarceraţi în strânsoarea vreunui sutien. Pe cât de 
rapid, pe atât de diabolic, un gând îi traversă căpăţâna 
asemenea unei vipere care muşcă şi se face imediat nevăzută. 
Fără doar şi poate că musiu Gargano, arătos cum era, îşi cam 
făcuse mendrele cu mândreţea aceea de femeie - sau, dacă nu, 
cel puţin îşi încercase norocul. 

— lată-mă. Vă stau la dispoziţie. 

La dispoziţia lui? l-o spusese cu voce joasă şi uşor răguşită, à 
la Marlene Dietrich. Într-atât de senzuală, încât Montalbano îşi 
înfrână cu greu un icnet de plăcere. Tânăra se aşeză, trăgând de 
poalele fustiţei şi încercând zadarnic să-şi acopere genunchii. 
Aer cuminte, privirea plecată, o mână pe coapsă, cealaltă pe 
braţul fotoliului: poza perfectă a unei fetişcane de ispravă 

provenite dintr-o familie bună, muncitoare şi onestă. Comisarul 
îşi recuperă cu greu uzul vorbirii. 

— Regret că v-am trezit. 

— Nicio problemă. 

— Am venit ca să vă cer unele lămuriri legate de domnul 
Gargano şi de agenţia la care aţi lucrat şi dumneavoastră. 

— Vă ascult. Vă previn însă că am fost deja interogată de 
cineva de la comisariat. Domnul Augello, aşa mi se pare că se 
numeşte. Pe care, ca să v-o spun pe-a dreaptă, l-am simţit 
interesat mai curând de altceva. 

— De altceva? 

N-apucă să-şi formuleze bine întrebarea, că se căi pe loc. 
Prinsese ideea din zbor. Îşi şi închipuia scena: Mimi, care-i 
adresa întrebare după întrebare, în timp ce ochii îi alunecau cu 
delicateţe de la gât în jos, spre sutien (asta dacă cumva îl purta 
în ziua aceea), spre fustiţă, spre chiloţei... Cum să fi rezistat 
oare Mimi unei asemenea privelişti? Gândul comisarului zbură 
instantaneu către Beatrice, viitoarea nevastă a lui Augello: ah, 
câte îmbucături amare avea să suporte, biata de ea! Tânăra nu-i 
răspunse la întrebare, intuind că bărbatul înţelesese aluzia. În 
schimb, zâmbi - sau, mai bine zis, îl lăsă pe celălalt să-i 
ghicească zâmbetul, dat fiind că stătea cu fruntea plecată, aşa 
cum se cuvine să stea o tânără de familie bună în faţa unui 
străin. De la locul de unde asistau la întreaga scenă, papagalul 
şi vrabia îşi priveau mulţumite propria creaţie. 

Deodată, fetişcana îşi ridică ochii violeţi şi-l privi pe comisar 
asemenea unui martor care aşteaptă întrebările anchetatorului. 
În realitate însă, îi vorbea, îi spunea limpede, fără să se 
folosească de cuvinte: 

„Nu mai pierde vremea aici. Nu pot vorbi. Aşteaptă-mă afară.” 

„Mesaj recepționat”, îi transmise tot din priviri Montalbano. 

Apoi hotărî să nu mai piardă vremea acolo. Se prefăcu mirat 
şi stânjenit de situaţie. 

— Zău? Aţi fost deja interogată? S-a întocmit şi proces-verbal 
cu depoziţia dumneavoastră? 

— Desigur. 

— Şi cum se face atunci că eu nu ştiu nimic? 

— Bleah! Întrebaţi-l pe domnul Augello, care, pe lângă că-i un 
fandosit, zilele astea e cam cu capu-n nori, dat fiind că se 
pregăteşte de măritiş. 

Şi se făcu lumină! l-o demonstra folosirea acelui adjectiv, 
„fandosit”, care, în prezenţa părinţilor de modă veche ai tinerei, 
înlocuia expresia „bou cu ţâţe” - mult mai sugestivă, după cum 
ar fi spus pe vremuri criticii literari. Însă confirmarea absolută 
venise odată cu ultima observaţie a fetei: fără doar şi poate că 
ea îi îngăduise favorurile respectivului (aşa se exprimă o fată de 
familie bună în prezenţa părinţilor), iar Mimi, după ce şi-a făcut 
poftele cu dumneaei, a trimis-o la plimbare, dezvăluindu-i că era 
viitor ginerică. 

Se ridică, urmat de ceilalţi. 

— Sunt pur şi simplu dezolat. 

Ceilalţi se arătară, pe muţeşte, înţelegători. 

— Se mai întâmplă, zise în cele din urmă papagalul. 

Se formă apoi o mică procesiune, cu fetişcana în frunte, 
urmată de comisar, apoi de capul familiei şi, la sfârşit, mama 
tinerei. Analizând mişcările unduitoare care îl precedau, 
Montalbano nu-şi putu reţine un gând galben de invidie la 
adresa lui Mimi. Deschizând uşa, fetişcana îi întinse mâna. 

— Mi-a făcut plăcere să vă cunosc, îi zise din gură. 

lar din ochi: „Aşteaptă-mă.” 


Rămase în aşteptare mai bine de o jumătate de oră - o 
perioadă de timp absolut necesară pentru ca Michela să se 
fardeze abundent, ascunzându-şi astfel roşeaţa inestetică a 
nasului. Montalbano o zări ieşind pe uşa blocului şi privind de jur 
împrejur: apăsă scurt claxonul maşinii şi-i deschise portiera. 
Fetişcana se îndreptă către maşină cu un aer indiferent, păşind 
agale. Ajunsă însă în dreptul lui, sări înăuntru cu iuţeala unei 
feline, trase portiera după ea şi-i şuieră: 

— S-o ştergem de aici! 

Montalbano manevră schimbătorul de viteze şi demară în 
trombă, nu înainte însă de a constata în trecere că Michela 
uitase şi de data asta să-şi pună sutien. 

— A trebuit să duc o adevărată luptă cu ai mei, zise ea. Nu 
voiau să mă lase să ies: le e teamă să nu am o recădere. Apoi, 
schimbând vorba, îl întrebă: Unde ne aşezăm să stăm de vorbă? 

— Vreţi să mergem la comisariat? 

— Ca să dau ochii cu boul cu ţâţe de Augello? 

Astfel, cele mai rele (sau, de ce nu, bune) suspiciuni ale lui 
Montalbano se confirmară cu o singură frază. 

— Ca să nu mai spun că nu-mi place să intru într-un sediu al 
Poliţiei, adăugă Michela. 

— Atunci, la un bar? 

— Glumiţi? Lumea vorbeşte vrute şi nevrute pe seama mea. 
Deşi, dacă mă gândesc mai bine, cu dumneavoastră n-ar fi 
niciun pericol. 

— De ce nu? 

— Pentru că mi-aţi putea fi tată. 

Un pumnal împlântat între omoplaţi ar fi fost mai uşor de 
suportat. Scăpată o clipă de sub control, maşina depăşi 
scrâşnind axul drumului, apoi reveni pe sensul regulamentar de 
mers. 

— Punct ochit, punct lovit, comentă maliţios fetişcana. E un 
sistem infailibil de descurajare a bătrâneilor în care sângele 
clocoteşte mai mult decât trebuie. Numai că, vedeţi 
dumneavoastră, depinde de tonul folosit. 

Şi, cu vocea ei răguşită, repetă, pe o tonalitate parcă şi mai 
coborâtă: 

— Mi-aţi putea fi tată. 

De data aceasta, acordurile vocii îi erau încărcate de toată 
mireasma plăcerii interzise, a incestului. 

Montalbano nu reuşi să evite la timp imaginea care i se 
înfipsese brusc în minte: fetişcana, în pat lângă el, goală, 
asudată, gâfâind ritmic. Nu era de glumă cu şerpoaica: pe cât 
de frumoasă, pe atât de periculoasă şi vicleană se dovedea. 

— Aşadar, unde mergem? întrebă el, pe un ton autoritar. 

— Unde locuiţi? 

Ptiu, piei Satană! - exclamă Montalbano în sinea lui. Ar fi fost 
ca şi cum şi-ar fi dat foc la casă cu mâna lui. 

— Acasă la mine sunt şi alte persoane. 

— Aha. Însurat, carevasăzică? 

— Nu. În sfârşit, vă hotărâți sau nu? 

— Cred c-am găsit, zise brusc Michela. Viraţi pe a doua la 
dreapta. 

Comisarul făcu întocmai, găsindu-se dintr-odată pe una dintre 
acele străzi rare care sunt încă în măsură să te informeze de la 
bun început unde urmează să se sfârşească: în plin câmp. O fac 
prin intermediul caselor care devin tot mai mici, până când 
ajung un fel de zaruri, cu un pic de verdeață de jur împrejur, al 
stâlpilor de electricitate şi de telefon plasați în zigzag, al 

asfaltului care cedează încet-încet locul ierbii. Apoi, însă, nici de 
zarurile albe nu se mai văzu vreo urmă. 

— Ce fac, ţin drumul drept? 

— Da. Curând, o să vedeţi pe dreapta o potecă. Luaţi-o pe 
acolo fără grijă, e destul de bine întreţinută. 

Montalbano se execută, iar peste câteva sute de metri se 
trezi în mijlocul unei pădurici de pini mediteraneeni şi tufe 
sălbatice. 

— Azi nu-i nimeni pe aici, constată femeia. E zi de lucru, dar 
sâmbăta şi duminica locul devine un adevărat furnicar de 
oameni şi maşini. 

— Veniţi des? 

— Când am ocazia. 

Montalbano cobori geamul portierei şi-şi căută pachetul de 
ţigări. 

— Vă deranjează dacă...? 

— Nu. Chiar vă rog să-mi daţi şi mie una. 

O vreme, fumară în tăcere. Pe la jumătatea ţigării însă, 
comisarul se hotări să treacă la subiect. 

— M-ar interesa să ştiu mai multe despre modul de 
funcţionare a sistemului inventat de domnul Gargano. 

— Întrebaţi-mă punctual şi o să vă răspund. 

— Unde erau depozitaţi banii strânşi de Gargano? 

— Uitaţi cum stau lucrurile: în general, Gargano se prezenta la 
Vigăta cu cecurile clienţilor, pe care unul dintre noi - fie eu, fie 
Mariastella, fie Giacomo - le depuneam la filiala locală a Casei 
de Credit. La fel procedam şi în cazul clienţilor care se prezentau 
de bunăvoie la agenţie. După un timp, Gargano solicita 
transferul sumelor în contul său de la o bancă din Bologna. Din 
câte am aflat însă, nici acolo banii nu rămâneau prea mult timp. 
Pare-se că în cele din urmă ajungeau în nişte conturi din Elveţia 
sau din Liechtenstein, n-aş şti să vă spun exact. 

— De ce? 

— Ha, ce întrebare! Pentru că Gargano trebuia să-i folosească 
în speculaţiile sale aducătoare de profit. Cel puţin, aşa credeam 
noi. 

— Adică acum credeţi altceva? 

— Da. Că-şi punea banii deoparte în străinătate ca să ne-o 
tragă tuturor la momentul potrivit. 

— Şi dumneavoastră v-a...? 

— Dacă mi-a tras-o? Nu, n-a văzut niciun bănuţ de la mine. De 
altfel, n-aş fi putut face depuneri nici dac-aş fi vrut. Aţi văzut şi 
singur ce crede tata despre genul acesta de afaceri. În schimb, 
mi-a tras-o cu salariul pe două luni. 

— Uitaţi care-i treaba, aş vrea să vă adresez o întrebare cu 
caracter personal. Vă deranjează? 

— Da' de unde, fiţi serios! 

— Gargano a încercat în vreun fel sau altul să se culce cu 
dumneavoastră? 

Michela izbucni într-un hohot de râs atât de năvalnic, încât 
nuanţa violet a ochilor săi deveni mult mai deschisă din cauza 
lacrimilor. Montalbano o lăsă să se descarce nervos până la 
capăt, nereuşind totuşi să priceapă de ce i se păruse atât de 
comică întrebarea lui. Într-un târziu, Michela redeveni serioasă. 

— In mod oficial, da, îmi făcea curte. La fel cum îi făcea curte 
şi bietei Mariastella, care era foarte geloasă pe mine. Ştiţi 
dumneavoastră, bomboane, flori... Dacă însă într-o bună zi i-aş 
fi spus că vreau să mă culc cu el, ştiţi ce s-ar fi întâmplat? 

— Nu. Spuneţi-mi dumneavoastră. 

— Ar fi leşinat. Gargano era gay. 

Comisarul încremeni. Una ca asta nu i-ar fi trecut nici măcar 
prin anticamera cerebelului. Apoi însă, depăşind surpriza iniţială, 
începu să reflecteze: putea oare faptul că Gargano era 
homosexual să aducă vreo schimbare în anchetă? Poate că da 
sau poate că nu, însă un lucru era cert: Mimi nu-i pomenise 
nimic despre asta. 

— Sunteţi sigură? V-a spus-o el? 

— Nu, n-a adus niciodată vorba, însă da, sunt mai mult ca 
sigură. Pur şi simplu ne-am înţeles din priviri, încă de la prima 
noastră întâlnire. 

— l-aţi semnalat domnului  Augello acest... această 
circumstanță, sau, mai bine spus, această impresie a 
dumneavoastră? 

— Augello mă interoga cu gura, în timp ce cu ochii îmi cerea 
cu totul altceva. Ca să vă spun sincer, nu-mi mai amintesc dacă 
i-am pomenit sau nu ceva despre asta boului ăluia cu ţâţe. 

— lertaţi-mi indiscreţia, totuşi de ce sunteţi atât de pornită 
împotriva lui? 

— Vedeţi dumneavoastră, m-am culcat cu Augello pentru că 
mi-a plăcut ca bărbat. Numai că 'mnealui, când mă pregăteam 
să ies pe uşa casei sale, s-a proţăpit în faţa mea, gol, doar cu un 
prosop în jurul taliei ca să nu i se vadă mătărânga, 
comunicându-mi că e logodit şi că urmează să se însoare. Da' 
ce, i-a cerut cineva ceva? S-a comportat atât de meschin, încât 
regret şi acum că m-am încurcat cu el. Vreau să uit cât mai 
repede de el, asta-i tot. 

— Cât despre domnişoara Cosentino, credeţi că era la curent 
cu faptul că Gargano...? 

— Părerea mea este că, dacă Gargano s-ar fi transformat 
dintr-odată într-un monstru hidos, în - ştiu şi eu? - gândacul lui 
Kafka, Mariastella nu şi-ar fi dat seama de nimic, rămânând pe 
mai departe prosternată în faţa lui: într-atât era de pierdută în 
delirul său amoros pentru Gargano. Pe urmă, teamă mi-e că 
biata de ea nu-i în măsură să facă distincţie - cum să vă spun? - 
între găină şi cocoș. 

Michela Manganaro continua să-l surprindă pe comisar: iată, 
acum scosese la bătaie Metamorfoza lui Kafka. 

— Vă place? 

— Cine? Mariastella? 

— Nu. Kafka. 

— Am citit tot ce-a scris, de la Procesul la Scrisorile către 
Milena. Nu vă supăraţi, oare am bătut drumul până aici ca să 
vorbim despre literatură? 

Montalbano încasă lovitura în tăcere. 

— Dar Giacomo Pellegrino? 

— Desigur, şi Giacomo a înţeles situaţia de la bun început - 
poate chiar dinaintea mea. Asta pentru că şi Giacomo este gay. 
A, şi ca să nu mă mai întrebaţi dacă i-am spus acest lucru lui 
Augello, vă spun de la bun început că nu. 

Hait, şi Pellegrino? Inţelesese bine, oare? Avea nevoie de 
confirmare. 

— Şi el? o iscodi, cu o intonaţie de comic sicilian - ceva între 
stupoare şi groază -, de care se ruşină imediat, pentru că nu 
intenţionase ca întrebarea să sune chiar aşa. 

— Da, şi el, răspunse Michela pe un ton neutru. 

— In cazul acesta, am putea avansa o ipoteză, începu 
Montalbano, precaut, ca şi cum ar fi păşit pe un teren minat. ŞI 
chiar vreau să subliniez că este o pură ipoteză, anume că între 
Giacomo şi Gargano s-au dezvoltat anumite raporturi pe care le- 
am putea defini într-o manieră... 

Tânăra îşi holbă spre el frumoşii ei ochi violeţi. 

— De ce aţi prins deodată să vorbiţi papagaliceşte? 

— Imi cer scuze, zise comisarul. M-am fâstâcit. Voiam să 
spun... 

— Am înţeles perfect ce voiaţi să spuneţi. lar răspunsul meu 
este: poate că da, poate că nu’. 

— Asta tot din cărţi v-a venit? _ 

— Nu. D'Annunzio nu-mi place. Insă dacă aş fi nevoită să 
avansez o ipoteză, cum spuneţi dumneavoastră, aş înclina mai 
curând pentru da decât pentru nu. 

— Ce anume vă face să presupuneţi asta? 

— In opinia mea, relaţia dintre ei s-a conturat de la bun 
început. Uneori îi vedeam cum se retrag într-un colţ unde nu 
puteau fi auziţi, discutând în şoaptă... 

— Bine, dar asta nu înseamnă nimic! Puteau foarte bine să 


3 Poate că da, poate că nu (1910) este titlul unui roman de Gabriele d'Annunzio 
(1863-1938) (n.tr.). 

discute afaceri! 

— Privindu-se în ochi aşa cum o făceau ei? Pe urmă, aveau 
amândoi zile însorite şi zile cu nori. 

— Nu, n-am înţeles. 

— Aşa, ca îndrăgostiţii. Dacă ultima lor întâlnire decursese 
bine, când se revedeau, erau amândoi numai zâmbet, îşi 
atingeau ca din întâmplare mâinile, lucruri dintr-astea... Dacă 
însă întâlnirea fusese un eşec - se certaseră sau altceva -, 
atunci cădea peste amândoi o tăcere ca de gheaţă, evitau să se 
privească, să se atingă... Când sosea la Vigăta, Gargano 
rămânea în oraş câte o săptămână cel puţin, aşa că aveam 
suficient timp să contorizez zilele însorite şi pe cele cu nori. 

— Aveţi idee unde se întâlneau? 

— Nu. Gargano era un tip rezervat. Şi Giacomo, la fel: era 
foarte discret în privinţa vieţii sale private. 

— Spuneţi-mi, vă rog, după dispariţia lui Gargano aţi mai 
primit vreo veste de la Giacomo? S-a întâmplat cumva, ştiu eu, 
să vă scrie, să vă telefoneze, să dea vreun semn de viaţă, 
oricare? 

— Nu pe mine trebuie să mă întrebaţi asta, ci pe Mariastella, 
singura care a mai rămas la agenţie. Eu, una, nu m-am mai 
arătat la faţă de când am înţeles că exista pericolul să fiu 
atacată de vreun client scos din minţi. Giacomo a fost cel mai 
descurcăreţ dintre noi: în dimineaţa în care Gargano, aşteptat la 
Vigăta, n-a mai apărut, nici Giacomo nu şi-a făcut apariţia. Se 
vede treaba că intuise. 

— Ce anume? 

— Că Gargano le-o trăsese tuturor cu banii. Domnule comisar, 
realitatea este că, dintre noi, doar Giacomo pricepea cât de cât 
mersul afacerilor lui Gargano. Probabil că trecuse de cu seară pe 
la bancă, unde a aflat că nu se făcuse niciun transfer de fonduri 
de la Bologna la Vigăta. Prin urmare, o fi înţeles că jucăria se 
stricase şi a evitat să se mai arate la faţă. Cel puţin aşa văd eu 
lucrurile. 

— Ei bine, vă înşelaţi, pentru că Giacomo a plecat chiar în ziua 
de dinaintea presupusei sosiri a lui Gargano, îndreptându-se 
spre Germania. 

— Zău? exclamă tânăra, sincer mirată. Ce să facă acolo, mă 
rog frumos? 

— Gargano i-a încredinţat o misiune. Era vorba să rămână 

acolo cel puţin o lună, cu afaceri. 

— Dumneavoastră cine v-a spus una ca asta? 

— Unchiul lui Giacomo, care are grijă de vila în construcţie. 

— Care vilă? exclamă din nou Michela, consternată. 

— Adică vreţi să-mi spuneţi că nu ştiaţi că Giacomo îşi 
construieşte o vilă la şosea, între Vigăta şi Montelusa? 

Michela îşi cuprinse capul cu palmele. 

— Ce tot îndrugaţi acolo? Giacomo trăia de la un salariu la 
altul: două milioane şi două sute de mii de lire pe lună, atât şi 
nimic mai mult! Ştiu sigur asta! 

— Poate că părinţii săi... 

— Părinţii săi sunt din Vizzini, trăiesc de azi pe mâine cu o 
mână de verdeață culeasă din grădină. Vreţi să vă spun părerea 
mea, domnule comisar? Povestea asta a dumneavoastră nu mă 
convinge absolut deloc. Într-adevăr, Gargano îl mai trimitea din 
când în când pe Giacomo în deplasări de serviciu, însă numai 
pentru probleme minore şi numai la agenţiile noastre din 
provincia Montelusa. Nu cred nici în ruptul capului că l-a trimis 
cu afaceri importante în Germania. Spuneam mai devreme că 
Giacomo pricepea mai multe decât noi din toată tărăşenia asta 
cu fondul de investiţii, însă în niciun caz nu are competenţe 
pentru afaceri de nivel internaţional. Nu are nici vârsta şi... 

— Câţi ani are? o întrerupse Montalbano. 

— Douăzeci şi cinci. Şi nici experienţa necesară. Nu, 
convingerea mea este că a inventat scuza aceasta cu unchiul 
fiindcă voia să se dea pentru o vreme la fund. N-ar fi fost în 
stare să ţină piept clienţilor furioşi. 

— Şi să stea ascuns mai bine de o lună? 

— Bleah, nu ştiu ce să cred, făcu Michela. Mai daţi-mi o ţigară. 

Montalbano îi întinse o ţigară, apoi îi dădu să aprindă. Tânăra 
fumă în tăcere, trăgând des şi nervos din ţigară. Nici lui 
Montalbano nu-i ardea de vorbă: prefera să-şi lase cerebelul să 
lucreze în program de voie. 

Terminând ţigara, Michela spuse, apelând din nou la vocea ei 
de Marlene (sau, poate, de Garbo?): 

— Mă doare capul. 

Încercă să deschidă geamul de pe partea sa, însă nu izbuti. 

— Lăsaţi-mă pe mine, se oferi Montalbano, explicându-i: Ştiţi, 
uneori se mai blochează. 

Se aplecă peste ea, înțelegând mult prea târziu că tocmai 

comisese o eroare. 

Brusc, Michela îşi încolăci braţele în jurul umerilor lui. Uluit, 
Montalbano rămase cu gura căscată. Avea să fie cea de-a doua 
eroare, căci gura femeii puse stăpânire pe gura lui pe jumătate 
deschisă, începând o explorare judicioasă cu ajutorul limbii. 
Montalbano îi cedă preţ de o clipă, apoi însă se dezmetici şi 
execută o dureroasă manevră de desprindere din îmbrăţişare. 

— Cuminte! îi spuse pe un ton poruncitor. 

— Am înţeles, tati! făcu Michela, cu o strălucire amuzată în 
ochii săi violeţi. 

Comisarul roti cheia în contact, manevră schimbătorul de 
viteze şi demară. 

Insă acel „cuminte” al lui Montalbano nu fusese adresat 
femeii, ci acelei părţi a propriului corp care, chemată la datorie, 
răspunsese prompt; atât de prompt, încât comisarul parc-o şi 
auzise intonând un imn patriotic: „lată, mormintele se crapă, iar 
morţii se ridică...”4 


— Sfântă mare Fecioară Maria, dom'le, domnicule! Tii, 
Preasfântă Maria, ce spaimă trăsei, zău aşa! Şi-acu' mai tremură 
carnea pe mine, dom'le! Na, uitaţi-vă olecuţă la mâna mea! O 
videţi cum îmi tremură? 

— O văd, o văd. Da’ de ce, ce s-a-ntâmplat? 

— Dădu _tilifon aici însuşi domnuţu' chestoru-n pirsoană 
pirsonalmente şi mă iscodi despre 'mneavoastră. Eu îi răspunsei 
că pe moment eraţi momentan lipsă, da’ că de-ndată ce sosiți o 
să vă spui că el vrea să vorovească cu 'mneavoastră. Numa' că 
el, adicătelea domnuţu' chestoriu' mă chestionă dacă mai era 
alt superior ingrat pe aici. 

— În grad, Catare, nu ingrat. 

— Cum ziceţi 'mneavoastră că e, aşa e, bine că înţelesărăţi. 
Atuncea eu îi zisei c-alde dom’ Augello tre' pen’ ca să se mărite 
şi că-i concediat. lar 'mnealui, domnuţu' chestoriu', ştiţi ce-mi 
răspunse? „Mi se rupe.” Intocmai aşa-mi zise, dom'le! Atuncea 
eu îi zisei, dat fiind pentru că şi Fazio era plecat, că nu-i niciun 
ingrat la comisariat. Pe urmă, 'mnealui mă iscodi cum mă 
cheamă, iar eu îi zisei că-mi spune Catarella. Atuncea îmi zise 


+ În original: „Si scopron le tombe, si levano i morti...” - versurile de debut ale 
Imnului lui Garibaldi, poem al autorului italian Luigi Mercantini (1812-1872) 
(n.tr.). 

aşa: „Ascultă, Santarella”, iar eu îmi promisei să-l contrazic şi i- 
am zis aşa: „Catarella mă cheamă pe mine, dom'le.” Ş-apăi vreţi 
să ştiţi ce-mi răspunse domnuţu' chestoriu'? Imi răspunse aşa: 
„Mi se rupe cum te cheamă.” întocmai exact aşa-mi răspunse. 
Tii, da’ supărat mai era domnuţu' chestoriu', zău aşa! 

— Catare, ne prinde noaptea. Una peste alta, ce voia? 

— Îmi zise să vă zic 'mneavoastră că 'mneavoastră aveţi la 
dispoziţiune două'ş patru de ore ca să-i daţi răspunsul pe care 
ştiţi 'mneavoastră că tre’ să i-l daţi. , 

Montalbano calculă în gând că a doua zi - cu voia Alui de Sus 
şi a Poştei - domnuţu' chestoriu' avea să primească scrisoarea 
lui pseudo-anonimă, care ar fi trebuit să-l calmeze. 

— Alte noutăţi mai sunt? 

— Nimica-nimicuţa, dom'le. 

— Ăilalţi unde-s? 

— Fazio se duse pe strada Lincoln, unde se-ncăierară unii, 
Gallo-i la prăvălia lu' alde Sciaccitano, care veni să reclame un 
jaf mititel... 

— Mititel? Adicătelea cum, mititel? 

— Apăi, talhariu' era un ţânc de vreo treiş'pece ani, cu un 
revorber mare cât braţu' meu. Pe urmă, pe Galluzzo-l chemară- 
ntr-un loc unde-or găsitără o bombă care n-a făcut „bum”, 
Imbră şi Gramaglia se duseră să... 

— În regulă, de ajuns, îl întrerupse Montalbano. Aveai 
dreptate, Catarella: nimic nou pe frontul de vest. 

Şi se duse către biroul său, lăsându-l pe Catarella fără grai. 
încurcat, omul îşi duse apoi mâna la cap. 

— Care frunte de vest, dom'le? A mea? 

Pe masa de lucru, găsi un teanc de acte de semnat - „cel 
puţin de un metru juma' grosime”, îşi zise - deasupra cărora 
Fazio lăsase un bilet: „Urgentissime.” Lui Montalbano îi scăpă o 
înjurătură grea printre dinţi: n-avea scăpare, trebuia să le 
semneze. 


Mai târziu, când în sfârşit se aşeză la masa sa preferată de la 
ospătăria San Calogero, proprietarul - pe nume Calogero, cum 
altfel? - se apropie de el cu un aer conspirativ. 

— Dom'le, puiet proaspăt de sardine adusei. 

— Bine, da’ nu-i prohibiţie la puiet? 

— Ba da, să trăiţi, da' din când în când mai dă voie să se 

scoată câte o ladă de fiecare barcă de pescuit. 

— Atunci, de ce-mi vorbeşti la ureche, în şoaptă, de parcă am 
pune la cale o conjurație? 

— Pen’ că toţi care intră numa’ asta vor şi n-am destul pentru 
toată lumea. 

— Cum îl găteşti? Cu lămâie? 

— Apăi nu, să trăiţi, dom'le. Cel mai bine iese puietu' de 
sardină dacă-l faci chiftele şi le frigi la foc iute. 

Aşteptarea se dovedi mai lungă decât crezuse, dar merită. 
Chifteluţele, plate şi crocante, păreau stropite cu constelații de 
punctişoare negre - ochii minusculi ai peştişorilor abia eclozaţi. 
Montalbano le savură cu gesturi ritualice, deşi ştia bine că 
tocmai devenise complicele unui adevărat măcel în lumea 
peştilor. Ca să se autopedepsească, se hotărî să nu mai ceară 
felul doi. N-apucă să iasă bine din restaurant, că auzi - din 
păcate da, se mai întâmpla din când în când - vocea iritantă a 
propriei conştiinţe. 

„Ca să te autopedepseşti, ai zis? Tii, da’ făţarnic rău te făcuşi, 
Montalbă! Nu cumva n-ai mai vrut să iei felul doi de teamă să nu 
ţi se-aplece? Nefericitule, ştii tu oare câte chiftele ai dat gata? Ei 
bine, optş'pece! 

Poate c-aşa era sau poate că nu, însă mai bine să fie 
prevăzător: prin urmare, se îndreptă spre port şi porni la pas 
către farul de pe promontoriul dinspre soare-răsare, curăţindu-şi 
bojocii cu aerul sărat al mării. 


— După părerea ta, Fazio, în câte feluri se poate ajunge în 
Sicilia, venind dinspre partea continentală? 

— Dom'le, eu pe astea le ştiu: cu maşina, cu trenul, cu 
vaporul şi cu avionul. A, şi pe jos, la o adică. 

— Fazio, nu-mi placi deloc când o faci pe deşteptul. 

— Da’ n-o fac deloc pe deşteptu'. Pe vremea războiului, 
tătâne-miu făcu la picior tot drumu': tocma' de sus, de la 
Bolzano, până jos la Palermo. 

— Avem pe undeva scris numărul de înmatriculare al maşinii 
lui Gargano? 

Fazio se uită surprins la el. 

— Nu cumva de cazul ăsta se ocupa domnu' Augello? 

— Ba da. Da’ acu' mă ocup eu. Ai ceva împotrivă? 

— Da' de ce să am? Dau fuga dincolo să mă uit prin hărtiile lui 

domnu' Augello. Sau, mai bine, îl sun direct. Altminteri, dacă 
află că i-am răscolit prin hârtii, ăla-i în stare să tragă după mine 
cu pistolu'. Teancul ăsta de documente îl iscălirăţi au ba? Da? 
Atunci le iau şi vă aduc altele-n schimb. 

— Dacă-mi mai aduci o tură de acte la semnat, ţi le vâr pe gât 
foaie cu foaie şi mă asigur că le înghiţi. 

Cu hăârtiile-n braţe, Fazio se opri în prag şi, întorcându-se 
către comisar, spuse: 

— Dom'le, dacă mi-e cu îngăduinţă, eu zic că cu alde Gargano 
aista nu facem alta decât să ne irosim vremea. Vreţi să ştiţi ce 
cred eu? 

— Nu, dar dacă tot te gâdilă limba aşa tare de nu ţi-o poţi 
ţine-n frâu, hai, dă-i drumul, vorbeşte. 

— Măiculiţă mare, da’ ce rânzoşi mai suntem astăzi, zău dacă 
nu! Ce făcurăţi, vă rămase dumicatu-n gât la masă, sau ce? 

Şi ieşi, cu un aer ofensat, fără să-i mai dezvăluie comisarului 
ce credea el despre cazul Gargano. Nu trecură nici cinci minute, 
când uşa se dădu brusc în lături, izbindu-se atât de violent de 
perete, încât o bucată de tencuială căzu, spărgându-se pe 
pardoseală. În prag se iţi Catarella, ducând în braţe alt metru şi 
jumătate de documente - un teanc atât de gros, încât faţa nu i 
se mai vedea. 

— Să-mi fie cu iertăciune şi să mă pardonaţi, dom'le, da’ 
deschisei uşa cu picioru', dat fiind că mânurile le am ocupate. 

— Stai pe loc! 

Catarella încremeni. 

— Ce ai acolo? 

— Hârtii de iscălit, dom'le. Acu'-acuşica mi le dădu alde Fazio. 

— Număr până la trei. Dacă nu dispari, te împuşc pe loc. 

Catarella se conformă şi se retrase scoțând gemete speriate. 
Carevasăzică, Fazio se oţărâse şi acu' căuta răzbunare. 


Trecuse mai bine de o jumătate de oră fără ca Fazio să fi dat 
niciun semn de viaţă. Ce să-nsemne asta? - se întrebă 
Montalbano. Nu cumva, după răzbunarea eşuată, îşi pusese în 
minte să treacă la acte de sabotaj? 

— Fazio! 

Celălalt apăru în prag afişând o mină serioasă. 

— Ordonaţi! 

— Ce-i, nu ţi-a trecut încă? Chiar ai pus la suflet? 

— Ce să pun la suflet? 

— Faptul că nu te-am lăsat să-ţi spui părerea despre cazul 
Gargano. În regulă, te ascult, spune-mi părerea ta. 

— Nu mai vreau să v-o spun. 

Iha! - exclamă în gând Montalbano. Da’ ce era acolo, 
Comisariat de Siguranţă Publică sau grădiniţă de mucoşi? Oare 
dacă-i făcea cadou o cochilie roşie ori un bumb cu trei găurele, 
Fazio s-ar fi înduplecat să vorbească? În sfârşit, cel mai bine era 
s-o lase baltă şi să treacă la treburi serioase. 

— Vrei să-mi spui, totuşi, ce-i cu numărul acela de 
înmatriculare? 

— Nu dau de domnul Augello. Nu răspunde nici pe telefonul 
de acasă, nici pe mobil. 

— Caută printre hârtiile din biroul lui. 

— Mă autorizaţi dumneavoastră s-o fac? 

— Da, te autorizez eu. Du-te. 

— Nu trebuie să mă duc nicăieri, îl am aici, în buzunar. 

Scoase la iveală un petic de hârtie şi i-l întinse lui Montalbano, 
care întârzia însă să-l apuce. 

— Cum ai făcut rost de el? 

— Căutând printre hârtiile domnului Augello. 

Tare i-ar mai fi plăcut lui Montalbano să se ridice şi să-l scoată 
în şuturi din birou. Când îşi punea mintea, Fazio era capabil să 
scoată din sărite până şi o nevertebrată! 

— Atunci, te-ntorci frumuşel să cauţi printre hârtiile lui 
Augello. Vreau să ştiu ziua exactă în care lumea din Vigăta îl 
aştepta pe Gargano aici, cu banii. 

— Trebuia să vină cu banii pe data de 1 septembrie, răspunse 
imediat Fazio. Avea de plătit dobânzile la depuneri. La ora nouă 
dimineaţa era aşteptat deja de un număr de circa douăzeci de 
persoane. 

Montalbano înţelese că, în răstimpul jumătăţii de oră în care 
nu dăduse niciun semn de viaţă, Fazio scotocise printre hârtiile 
lui Augello, informându-se. Zbir pursânge, Fazio al nostru! - îşi 
spuse admirativ comisarul, convins că subalternul său ştia acum 
totul despre cazul Gargano. 

— Şi de ce se adunaseră la agenţie? Plătea cumva peşin? 

— Nu, să trăiţi. Folosea cecuri, ordine de plată sau plătea prin 
transfer bancar. Ai de făceau coadă la agenţie erau pensionari 
în vârstă: le plăcea să-şi ia cecurile direct din mâna lui Gargano. 

— Azi este 5 octombrie. Carevasăzică nu se mai ştie nimic de 
el de treizeci şi cinci de zile. 

— Nu-i aşa, dom'le, să trăiţi. Funcţionara de la Bologna a spus 
că l-a văzut ultima oară pe douăzeci şi opt august, când i-a spus 
că a doua zi - pe douăzeci şi nouă, adicătelea - urma să plece 
încoace. Cum luna august are treizeci şi una de zile, înseamnă 
că de ragioniere Gargano nu mai ştie nimeni nimic de treizeci şi 
opt de zile bătute pe muchie. 

Comisarul se uită la ceas, luă telefonul şi formă un număr. 

— Alo? se auzi imediat în receptor. 

În biroul pustiu al agenţiei „Regele Midas” din Vigăta, 
Mariastella Cosentino răspunsese cu voce plină de speranţă la 
primul ţârâit al aparatului. Fără doar şi poate, visa ca-ntr-o bună 
zi telefonul să sune, iar de la celălalt capăt al firului să răzbată 
vocea caldă, seducătoare, a şefului ei drag. 

— Montalbano sunt. 

— Ah. 

Montalbano simţi cum dezamăgirea femeii pur şi simplu se 
materializă, pătrunse pe firul telefonului, îl străbătu de la un 
capăt la altul, înşurubându-i-se în ureche sub forma unei 
mâncărimi agasante. 

— Aş avea nevoie de o informaţie, domnişoară. Când venea 
încoace, la Vigăta, cu ce mijloc de transport circula domnul 
Gargano? 

— Venea cu maşina. A lui, personală. 

— Poate nu m-am exprimat cum trebuie. Voiam să ştiu: făcea 
atâta amar de drum de la Bologna până aici cu maşina? 

— Nu, bineînţeles că nu. De altfel, eu mă ocupam întotdeauna 
să-i procur biletele de întoarcere. Îşi încărca maşina pe feribotul 
de pe ruta Palermo-Napoli, iar pentru el îşi lua o cabină single. 

Comisarul îi mulţumi, închise şi-l privi în ochi pe Fazio. 

— Acum, să-ţi explic ce ai de făcut. 

De cum deschise uşa casei sale din Marinella, înţelese că 
Adelina îşi făcuse totuşi puţin timp să vină să deretice: cărţile 
din bibliotecă erau şterse de praf, iar pardoseala era curată 
lună. Însă din bileţelul găsit pe masa din bucătărie avea să afle 
că nu Adelina trecuse pe acolo: 


„Dom'le, v-o trimit la dereticat pe o nepoată de-a mea 
Concetta care-i fată pricepută şi muncitoare şi-o să vă 
facă şi de-ale gurii câte ceva că eu mă-ntorc după mâne.” 


Concetta spălase toate rufele găsite în maşina de spălat şi le 
întinsese la uscat. Cu o strângere neaşteptată de inimă, 
Montalbano observă că puloverul primit cadou de la Livia, 
atârnat şi el pe sârmă, îşi redusese dimensiunile într-atât, încât 
i-ar fi picat ca turnat unui băieţandru de cel mult zece ani. 
Intrase la apă: nepoata Adelinei nu ţinuse cont de instrucţiunile 
care precizau că puloverul trebuia spălat la altă temperatură 
decât restul rufelor. Pe Montalbano îl cuprinse panica: trebuia 
să-l facă imediat dispărut, din puloverul acela nu mai trebuia să 
rămână nicio urmă. Singura soluţie era șă-i dea foc, să-l ardă, 
să-l transforme într-un pumn de cenuşă. Il înşfăcă, hotărât să-şi 
pună pe loc planul în practică, însă constată că puloverul era 
încă umed. Ce-i rămânea oare de făcut? Aha, găsise: trebuia să 
sape o groapă adâncă în nisip şi să ascundă acolo corpul delict. 
Şi cel mai bine era să acţioneze de îndată, pe întuneric, întocmai 
cum procedează asasinii. Se îndreptă hotărât către uşa ce 
dădea spre veranda dinspre plajă, când auzi sunetul strident al 
telefonului. 

— Alo? 

— Bună, iubire, ce mai faci? 

Era Livia. Ca-ntr-o piesă de teatru absurd, Montalbano se 
simţi surprins în flagrant delict: scoase un strigăt uşor, de om 
speriat, apoi lăsă să-i cadă din mână blestematul de pulover, pe 
care încercă să-l expedieze cu piciorul sub o măsuţă. 

— Ce se-ntâmplă acolo? 

— Nu, nimic, m-am ars din greşeală cu ţigara. la spune-mi, ți- 
a prins bine scurta vacanţă? 

— A picat perfect, chiar simţeam nevoia. Tu? Ceva noutăţi? 

— Ca-ntotdeauna. 

Nu ştia să spună din ce motiv, însă între ei se simţea mereu la 
telefon un soi de şovăială, un sentiment de pudoare în legarea 
unei conversații cursive. 

— Aşa cum am stabilit, mâine sunt acolo. 

Acolo? Oh, Doamne, ce să însemne oare acel „acolo”? Venea 
Livia la Vigâta? Bine, dar de ce? Desigur, era fericit de o 
asemenea veste, dar de ce-i spusese că era ceva stabilit 
dinainte? N-a fost nevoie să ceară lămuriri: Livia ştia foarte bine 
din ce aluat era el plămădit. 

— Bineînţeles că ai uitat că, în urmă cu două săptămâni, ne- 
am pus de acord asupra datei. Am zis atunci că voi veni cu două 
zile mai devreme. 

— Uite ce-i, Livia, te rog să nu te enervezi, să nu-ţi pierzi 
răbdarea, numai că... 

— Cu tine, până şi sfinţii şi-ar pierde răbdarea. 

Oh, Doamne, nu! Să nu-i vină şi ea cu fraze-şablon, 
prefabricate! A-şi face toate mendrele, a băga la ghiozdan ca 
haplea, a vinde pielea ursului din pădure, la care se adăuga, 
desigur, varianta de neînțeles pentru el care suna aşa: nu zice 
„hop” până n-ai sărit pârleazul. 

— Te rog, Livia, nu vorbi aşa. 

— Nu te supăra, dragule, însă eu, una, vorbesc ca toţi oamenii 
normali. 

— Adicătelea ce vrei să spui, că eu aş fi anormal? 

— Hai mai bine s-o lăsăm baltă, Salvo. Stabiliserăm împreună 
să vin la Vigăta cu două zile înaintea nunţii lui Mimi. O clipă: nu 
cumva şi de asta ai uitat? De nunta lui Mimi? 

— Ca să fiu sincer, da, am uitat. Uite, şi Fazio s-a văzut nevoit 
să-mi amintească azi că Mimi e în concediu prematrimonial. 
Ciudat, nu-i aşa? 

— Nu, nu mi se pare deloc ciudat în cazul tău, atacă Livia cu o 
voce în care se simţea apropiata interpunere între ei doi a unor 
banchize polare. 

— Nu? De ce spui asta? 

— Pentru că realitatea este că tu nu uiţi lucrurile pur şi 
simplu, ci ţi le alungi din minte în mod deliberat. Ceea ce e cu 
totul altceva. 

Înţelese că nu mai putea face faţă pentru mult timp acelui 

gen de conversaţie. De felul lui, îl iritau nu doar frazele-şablon şi 
locurile comune, ci şi puseurile moraliste ale psihanaliştilor de 
duzină, la care Livia se deda uneori cu voluptate. Genul acela de 
analiză psihologică desprins parcă din filmele americane, din 
care aflăm - ca să vezi minune! - că unui serial killer i-a venit 
din senin să măcelărească vreo cincizeci de persoane pentru că 
odată, pe vremea când era doar un ţânc mucos, tătâne-su i-a 
ascuns borcanul de dulceaţă. 

— la s-auzim, ce anume-mi alung eu din minte, după părerea 
ta şi a colegilor tăi, Freud şi Jung? 

De la celălalt capăt al firului se auzi un râs sardonic. 

— Însăşi ideea de căsătorie, iată ce, îl lămuri Livia. 

Urşii-polari începeau deja să dea târcoale banchizelor de 
gheaţă care i se simțeau în voce. Ce era de făcut acum? Să se 
îmbufneze şi să pornească o ceartă în urma căreia ea să-i 
trântească nervoasă telefonul în nas? Sau, dimpotrivă, să 
mimeze supuşenia, tonul îmblânzit şi sensibilitatea sufletească? 
Calitățile sale tactice îl îmboldiră să aleagă a doua variantă. 

— Poate că ai dreptate, murmură cu voce pocăită. 

Mişcarea se dovedi perfectă, de învingător. 

— Hai să trecem peste asta, auzi el vocea mărinimoasă a 
Liviei. 

— Ei, nu, nu aşa! Hai să discutăm, de ce să trecem peste? 
replică imediat Montalbano, intuind că acum păşea pe teren 
sigur. 

— Acum? La telefon? Lasă, o să discutăm cu calm când ajung 
acolo, la Marinella. 

— De acord. Nu uita că n-am ales încă darul de nuntă. 

— Hai, fii serios! făcu Livia, râzând. 

— Adicătelea cum, nu-i facem niciun cadou de nuntă? o iscodi 
Montalbano descumpănit. 

— Dragul meu, cadoul i l-am cumpărat şi i l-am expediat deja! 
Ce credeai, că las totul pe ultima sută de metri? l-am cumpărat 
o chestie care ştiu sigur c-o să-i placă la nebunie lui Mimi. Doar 
îi cunosc gusturile. 

Aha, iată deci şi puseul de gelozie, sosit punctual la întâlnire; 
un puseu cu totul şi cu totul irațional, dar mereu gata să 
răspundă la apel. 

— Mda, ştiu că-i cunoşti bine gusturile lui Mimi. 

Şi-şi duse imediat mâna la gură, vrând parcă să prindă 

cuvintele din urmă şi să le tragă-ndărăt: lovitura cu tăişul spadei 
pornise parcă singură. Urmară două-trei secunde de tăcere din 
partea Liviei, după care sosi şi contralovitura. 

— ldiotule. 

Alt asalt: 

— Bineînţeles că te-ai gândit la gusturile lui Mimi şi nu ale 
nevesti-sii, Beatrice. 

Paradă şi ripostă: 

— Cu Beba m-am sfătuit la telefon. 

Montalbano nu mai ştia acum pe ce teren să mute duelul. 
Pentru că da, în ultima vreme, convorbirile lor telefonice 
deveniseră mai curând ocazii, pretexte de sfadă, de arţag. 
Partea frumoasă era însă că toată animozitatea asta dintre ei 
izvora tocmai din profunzimea legăturii lor, rămasă parcă la fel 
de intensă ca-n prima zi. In cazul acesta, care să fi fost totuşi 
motivul pentru care, la telefon, ajungeau să se certe la fiecare 
trei-patru propoziţii? Poate că - îşi spuse comisarul - este efectul 
distanţei mari dintre ei, care, încetul cu încetul, devenea tot mai 
greu de suportat, şi asta pentru că, pe măsură ce îmbătrânesc 
(eh, asta-i situaţia, ce să-i faci, trebuie să privim din când în 
când adevărul în faţă şi să spunem lucrurilor pe nume!), oamenii 
simt tot mai mult nevoia să-şi petreacă timpul cu persoana 
dragă. Pe măsură ce-şi construia raţionamentul (un raţionament 
care, de altfel, îi plăcea, pentru că era reconfortant şi banal 
precum  răvaşele din bomboanele Baci Perugina), ridică 
puloverul de sub masă, îl îndesă într-o sacoşă din plastic, 
deschise şifonierul, simţi că duhoarea de naftalină îl sufocă pe 
loc, se trase-ndărăt împingând uşa la loc cu piciorul şi aruncă 
sacoşa deasupra, pe şifonier. Provizoriu, stătea foarte bine 
acolo, urmând să fie readus la sol chiar înainte de sosirea Liviei. 


Deschise frigiderul, însă nu descoperi nimic special înăuntru: 
un borcan cu măsline, unul cu hamsii şi câteva resturi de 
tumazzo, o brânză bine maturată de prin partea locului. Îi mai 
veni însă inima la loc când deschise cuptorul. Concetta îi lăsase 
gătită o porţie serioasă de mâncare condimentată de cartofi - 
unul dintre acele feluri simple care pot fi totul sau nimic, în 
funcţie de mâna care doza condimentele, armonizând gustul 
cepei cu al caperelor, al măslinelor cu oţetul, ori sarea cu 
piperul. După primul dumicat, îi recunoscu Concettei statutul de 


68 


picciotta pricepută într-ale bucătăriei, demn discipol al mătuşii 
sale, Adelina. Odată dovedită porţia generoasă de cartofi 
condimentaţi, se puse pe înfulecat pâine cu brânză tumazzo - 
nu pentru că i-ar fi fost încă foame, ci pur şi simplu din lăcomie. 
Îşi amintea că pofticios şi lacom fusese mereu, de când era un 
ţânc cu caş la gură: nu degeaba obişnuia tătâne-su să-l strige 
liccu cannarutu, care taman asta însemna, pofticios şi lacom. 
Amintirile îl năpădeau încet-încet, târându-l către un început de 
melancolie, căreia îi rezistă ferm cu ajutorul câtorva degete de 
whisky sec. Se pregăti de culcare. Mai întâi, însă, se gândi să-şi 
aleagă ceva de citit. Era nehotărât între ultimul roman de 
Tabucchi? şi unul de Simenon - străvechi, dar pe care nu-l citise 
încă. 

Întinse mâna spre cartea lui Tabucchi, însă exact atunci sună 
telefonul. Să răspundă sau să nu răspundă - aceasta era 
întrebarea. Stupizenia frazei ce-i încolţise în minte îl făcu să se 
ruşineze până-ntr-acolo încât se hotărî să ridice imediat 
receptorul, chiar cu riscul de a se pomeni aruncat în mijlocul 
unei pocinog de dimensiuni cosmice. 

— Salvo, te deranjez? Sunt Mimi. 

— Nici vorbă. 

— Te pregăteai de culcare? 

— Păi, da. 

— Eşti singur? 

— Cu cine ai vrea să fiu? 

— Îmi poţi acorda cinci minute? 

— Cum să nu? Spune. 

— Nu la telefon. 

— În regulă, poţi veni. 

În mod sigur, Mimi nu venea să discute probleme de serviciu. 
Atunci, ce? Ce să-l roadă, oare? Să se fi zborşit relaţia lui cu 
Beatrice? Pe loc îi încolţi un gând: în caz că la mijloc era o 
ciorovăială cu fătuca, avea să-i spună s-o sune pe Livia. Doar el 
şi Livia se înțelegeau perfect, nu-i aşa? Cineva sună la uşă. Cine 
să fi fost, oare, la o asemenea oră? 

Mimi, în niciun caz, pentru că de la Vigăta la Marinella se 


5 Antonio Tabucchi (1943-2012), scriitor contemporan şi activist politic italian 
(n.tr.). 

5 George Simenon (1903-1989), celebru scriitor francez de policier, creatorul 
seriei Comisarul Maigret (n.tr.). 

făceau cel puţin zece minute. 

— Cine e? 

— Eu sunt, Mimi. 

Hait, cum făcuse? Apoi, înţelese. Se vedea treaba că Mimi 
fusese undeva, prin apropiere, şi-l sunase de pe mobil. li 
deschise, iar Augello intră, galben precum ceara, abătut, 
scofâlcit. 

— Eşti bolnav? îl iscodi Montalbano impresionat. 

— Da şi nu. 

— Ce rahat înseamnă asta, da şi nu? 

— Iţi explic imediat. Imi aduci două degete de whisky fără 
gheaţă? făcu Augello, aşezându-se pe un scaun, în dreptul 
mesei. 

În timp ce-i turna în pahar, comisarul încremeni brusc. Bine, 
dar nu cumva scena aceasta, aceeaşi, identică scenă, el şi Mimi 
o jucaseră deja? Oare nu-şi spuseseră aceleaşi, identice 
cuvinte? 

Augello dădu gata paharul dintr-o înghiţitură, apoi se ridică, 
se duse să ia sticla, îşi mai turnă un rând şi se întoarse pe 
scaunul lui. 

— Cu sănătatea n-aş avea de ce mă plânge, zise. Alta-i 
problema. 

„De la o vreme, prin părţile astea, în politică, în economie, în 
public sau în privat, aceeaşi poveste: mereu problema-i alta”, 
comentă în gând Montalbano. „Vine unu' şi zice: «Sunt prea 
mulţi şomeri.» lar politicianul de serviciu la televizor îi răspunde: 
«Vedeţi dumneavoastră, alta-i problema.» Sau bărbatul îşi 
întreabă nevasta: «M-ai înşelat?» lar ea îi răspunde: «Lasă asta, 
alta-i problema.»” Cum însă între timp îşi amintise unde mai 
văzuse scena la care tocmai asista, îi zise lui Mimi. 

— ŢI s-a luat de măritiş, gata? 

Mimi se uită la el cu gura căscată. 

— Cine ţi-a spus? 

— Nimeni. Ochii tăi, mutra, halul în care arăţi, toate astea mi- 
o spun. 

— Nu-i chiar aşa. Situaţia e mai complicată. 

Desigur, replica asta, cu situaţia complicată, nu putea lipsi, de 
vreme ce, nu-i aşa, şi problema era alta. Totuşi, acum ce avea 
să urmeze, rămânea întrebarea în suspans sau trebuia să-l 
iscodească mai departe? 

— Adevărul este - continuă Augello - că ţin la Beba din toată 
inima, îmi place să facem dragoste, îmi place cum gândeşte, 
cum vorbeşte, cum se îmbracă, cum găteşte... 

— Dar? îl întrerupse dinadins Montalbano. 

Mimi se înscrisese pe un drum lung şi obositor: lista calităţilor 
pentru care un bărbat se îndrăgosteşte de o femeie poate fi 
infinită, ca şi numele pe care le ia Al de Sus. 

— Dar nu mă trage aţa să mă-nsor cu ea. 

Montalbano nici nu-ndrăzni să sufle: în mod sigur venea şi 
urmarea. 

— Sau, mai bine zis, nu că nu mă trage aţa să mă-nsor cu ea, 
dar... 

Urmarea apăruse punctuală, numai că avea, la rândul său, o 
altă urmare. 

— Uneori, noaptea, mă trezesc numărând orele care mă mai 
despart de însurătoare. 

Pauză cu frământări. 

— În alte nopţi însă, îmi vine să sar în primul avion pe care-l 
găsesc şi s-o tund cât mai departe, nu ştiu, în Burkina Faso... 

— Da' ce, pleacă multe avioane de aici spre Burkina Faso? 
făcu Montalbano, cu o expresie angelică pe chip. 

Mimi sari ca ars, roşu la faţă. 

— Am plecat. N-am bătut atâta drum ca să fiu futut de unu' 
ca tine. 

Montalbano îl convinse să rămână, să spună ce-avea de spus. 
lar Mimi spuse, lansându-se într-un lung monolog. Adevărul era, 
explică el, că în unele nopţi se simţea ca şi cum ar avea inimă 
de măgar, iar în altele, ca şi cum în piept i-ar bate inimă de leu. 
Se simţea spart în două jumătăţi, o dată îi era frică să-şi asume 
obligaţii pe care ştia că n-avea cum să le respecte, altă dată se 
vedea tatăl fericit a cel puţin patru odrasle. Nu ştia cum să 
rezolve trebuşoara asta, se temea să n-o ia la sănătoasa când 
va fi trebuit să spună „Da”, lăsându-i pe toţi cu curu-n baltă. 
Biata Beba, nu-i aşa, cum ar fi făcut ea faţă la o lovitură ca asta? 
La fel ca data trecută, dădură gata tot whisky-ul găsit prin casă. 
Primul care căzu a fost Augello, pus deja la grele încercări 
noapte de noapte şi epuizat după trei ore de monolog: se ridică 
brusc şi ieşi din cameră. Montalbano ar fi putut jura că se 
dusese la baie. Se înşela: Mimi se aruncase de-a curmezişul în 
patul din dormitor şi sforăia dus. Comisarul sudui, îl blestemă 

cum îi veni la gură, apoi se întinse pe canapea şi încetul cu 
încetul îl învălui şi pe el somnul. 

Se trezi cu durere de cap: cineva cânta la el în baie. Cine să fi 
fost, oare? Deodată, îşi aminti. Se ridică greu - dormise strâmb 
şi-l dureau toate oasele - şi se repezi spre baie. Mimi era sub 
duş, împroşca apă peste tot. Dar se vedea treaba că nu-i pasă, 
părea fericit. Acu', ce era de făcut? Să-l doboare cu o lovitură de 
măciucă-n ţeastă? leşi pe verandă: se anunţa o zi agreabilă. Se 
întoarse la bucătărie, pregăti cafeaua şi-şi turnă o ceaşcă. Mimi 
apăru ras şi ghilosit, cu faţă zâmbitoare. 

— Făcuşi una şi pentru mine? 

Montalbano nu răspunse nicicum, nu se ştie ce i-ar fi ieşit pe 
gură dac-ar fi deschis-o. Augello îşi umplu ceaşca pe jumătate 
cu zahăr, iar comisarul simţi că-l ia cu oticneală: nu, 
ipochimenu' nu bea cafea ca toţi oamenii, el o mânca pe post de 
marmeladă. 

Odată terminată cafeaua - sau ce-o fi fost lichidul din ceaşcă 
- Mimi se uită la el cu mină serioasă. 

— Te rog să uiţi ce ţi-am spus azi-noapte. Sunt mai hotărât ca 
niciodată să mă-nsor cu Beba. Când în când îmi flutură prin cap 
nişte prostii trecătoare. 

— Să fie-ntr-un ceas cu cuc şi s-aveţi copii băieţi, murmură 
morocănos Montalbano. 

lar când Augello se pregătea să iasă pe uşă, adăugă, de data 
aceasta cu voce clară: 

— Şi sincere felicitări. 

Mimi se întoarse lent către celălalt, devenind brusc şovăielnic: 
în tonul comisarului rezona o încărcătură apăsătoare, 
intenţionat aleasă. 

— Felicitări pen' ce? 

— Pentru cum ai lucrat cazul Gargano. Ai făcut o trebuşoară 
a-ntâia. 

— Ce făcuşi, te-ai uitat în hârtiile mele? îl iscodi Augello, brusc 
iritat. 

— Fii pe pace, prefer lecturi mai instructive. 

— Uite ce e, Salvo, glăsui Mimi răsucindu-se pe călcâie şi 
aşezându-se la loc pe scaun, în ce limbă să ţi-o spun, zău aşa? 
Eu n-am făcut decât să colaborez, şi încă într-o mică măsură, la 
investigaţii. Grosu-i în mâinile lui Guarnotta. A, şi ăi de la 
Bologna se ocupă de treaba asta. Carevasăzică, nu te stropşi la 

mine, eu numa' am făcut ce mi s-a zis să fac şi cu asta basta. 

— Şi nu şi-au dat încă seama ce s-a-ntâmplat cu banii? 

— Câtă vreme m-am ocupat eu, nu reuşeau să înţeleagă 
încotro s-au dus. Ştii bine cum acţionează personajele de teapa 
omului nostru: rulează banii dintr-o ţară într-alta, de la o bancă 
la alta, înfiinţează societăţi-fantomă, off-shore-uri, tot felul de 
treburi dintr-astea care pân' la urmă te fac să te-ntrebi dacă 
banii cu pricina au existat sau nu vreodată în realitate. 

— Prin urmare, Gargano ar fi singurul care ştie unde-i ascunsă 
prada? 

— Teoretic, da, ar trebui să fie singurul. 

— Fii mai explicit. 

— Ei bine, nu putem exclude ipoteza unui complice. Sau că s- 
a încrezut în oarecine. Deşi părerea mea e că nu s-a încrezut în 
nimeni. 

— De ce? 

— Nu era genul, era prepuielnic cu colaboratorii, îi plăcea să 
ţină totul sub control. Singurul care mai avea oareşce 
autonomie - oricum, nu mare lucru - era unu' de la agenţia de 
aici, din Vigăta, Giacomo Pellegrino îmi pare că-l cheamă. Aşa 
mi-au spus celelalte două angajate, pe el nu l-am putut 
interoga, pen' că-i plecat în Germania şi nu s-a întors încă. 

— De la cine ai aflat că-i plecat? 

— Mi-a spus proprietăreasa lui. 

— Sunteţi convinşi că Gargano nu şi-a luat sau n-a fost ajutat 
să-şi ia tălpăşiţa de prin părţile noastre? 

— Uite ce e, Salvo, n-a ieşit la iveală niciun bilet de tren, de 
vapor sau de avion care să ateste plecarea lui în zilele de 
dinaintea dispariţiei, indiferent care i-ar fi fost destinaţia. Poate 
c-o fi venit cu maşina lui - ne-am spus noi atunci. Ştim că avea 
card de autostradă. Însă n-a fost folosit. Paradoxal, e posibil ca 
Gargano nici să nu-şi fi urnit curu-ncoa' de la Bologna. Nimeni 
nu i-a zărit prin părţile noastre maşina, care de altminteri îţi 
sare-n ochi. 

Se uită la ceas. 

— Mai e şi altceva? N-aş vrea ca Beba să se îngrijoreze pentru 
că nu dă de mine. 

De data aceasta, Montalbano, brusc binedispus, sări în 
picioare şi-l conduse la uşă. Şi nu pentru că Augello, prin tot ce-i 
spusese, ar fi făcut să-i pară acum lucrurile mai uşoare. Nu, ci 

dintr-un motiv diametral opus: cu cât o anchetă se dovedea mai 
dificilă, cu atât creştea mai mult în Montalbano o stare de 
mulţumire, de veselie interioară, similară celei pe care o 
încearcă vânătorul urmărind o pradă abilă şi vicleană. 

În prag, Mimi îl iscodi: 

— Îmi spui şi mie de ce făcuşi fixaţie pe Gargano? 

— Nu. Sau, mai bine zis, probabil că nici eu nu ştiu prea bine. 
Apropo, ştii ce mai face François? 

— Am vorbit cu sora mea ieri şi mi-a zis că sunt bine cu toţii. 
O să vă vedeţi la nuntă. Stai o clipă, da’ de ce ai zis „apropo”? 
Ce legătură are François cu Gargano? 

Ar fi fost prea lung şi greu să-i povestească de spaima trasă 
când îl trecuse gândul cel rău, cum că odată cu contabilul 
escroc dispăruseră şi banii băiatului. Şi că ea, spaima, fusese 
unul din motivele pentru care se hotărâse să se ocupe pe cont 
propriu de toată treaba asta. 

— Aşa am zis eu, „apropo”? Bleah, habar n-am de ce am zis 
aşa, răspunse el luând mina perfectă de om făţarnic. 


— Fazio, la loc comanda cu ce ţi-am spus ieri. Mimi mi-a 
explicat că s-au făcut cercetări temeinice în dosar, aşa că n-are 
rost să-ţi mai iroseşti timpul. Ca să nu mai spun că pe Gargano 
nici măcar câinii nu par să-l fi adulmecat prin părţile noastre. 

— Cum ordonaţi 'mneavoastră, dom'le, făcu Fazio. 

Dar nici gând să se urnească din faţa biroului comisarului. 

— Ce-i, aveai să-mi comunici ceva? 

— Deh, am găsit o hârtie printre documentele lu’ dom’ 
Augello. Mărturia unuia de zice c-ar fi văzut Alfa 166 a lu' 
Gargano undeva, pe un drum de ţară, în noaptea de 31 august 
spre 1 septembrie. 

Montalbano sări de pe scaun. 

— Şi? 

— Dom’ Augello a scris pe margine „a nu se lua în 
consideraţie”. Şi aşa au şi făcut. 

— Dar de ce, sfinte Hristoase Dumnezeule mare? 

— Pen’ că pe omu' cu pricina îl cheamă Antonino Tommasino. 

— Şi ce mă freacă pe mine grija cum îl cheamă! Important 
este să... 

— Ba tre’ să vă frece grija dom'le. Antonino Tommasino ăsta 
e unu şi-acelaşi cu ăl care, acu' vreo doi ani, a făcut reclamaţie 

la Carabinieri că în zona marină de la Puntasecca există un 
monstru cu trei capete. Şi tot el s-a prezentat anul trecut la noi 
urlând cât îl ţinea gura că văzuse aterizând o farfurie 
zburătoare.  Şi-nchipuiţi-vă, dom'le, că i-a povestit toată 
tărăşenia lu' alde Catarella, iar ăla rămase atât de impresionat, 
că se puse şi el pe răcnit cât îl ţineau bojocii. Daţi-vă seama ce 
haraiman a ieşit, dom'le. 

Trecuse mai bine de o oră de când tot semna la teancul de 
practici şi normative pe care Fazio i le trântise pe masă cu mină 
autoritară („Domi'le, pe astea tre’ musai, mort-copt, să le daţi 
gata azi, nu vă mişcaţi de aicişa până n-aţi terminatără!”), când 
uşa se dădu în lături şi Augello intră în birou - nici vorbă să-i 
ceară permisiunea. Părea agitat foarte. 

— Nunta se amână. 

Oh, Doamne! Se vedea treaba că sindromul „du-te-ncolo, 
vino-ncoace, lasă-mă şi nu-mi da pace” căpătase o formă gravă. 

— lar te răzgândişi, cornută ce eşti tu? 

— Nu, numa’ că de dimineaţă or sunatăr-o pe Beba de acasă, 
de la Aidone: tătâne-su a suferit un infarct. Pare totuşi să nu fie 
ceva grav, însă Beba nu vrea să facă nuntă dacă nu-i de faţă şi 
tătâne-su, de care-i tare legată. A şi luat-o încolo, spre Aidone, 
iar eu o s-o urmez după-masă. După calculele mele, dacă totul 
merge cum trebuie, nunta se amână cam cu o lună. Pfui, şi eu 
acu' ce mă fac? 

Întrebarea îl îngheţă pe Montalbano. 

— Ce vrei să spui? 

— Că nu mai rezist încă o lună în ritmul ăsta - o noapte 
numărând zilele rămase până la nuntă, noaptea următoare 
căutând o cale de scăpare. Zău aşa, o s-ajung la altar ori în 
cămaşă de forţă, ori total epuizat fizic. 

— Las’ că te fac eu să-ţi iasă pe nas epuizarea. Facem aşa: te 
duci la Aidone, vezi care-i rostul trebii pe-acolo, pe urmă te 
întorci aici şi-ţi reiei serviciul. 

Întinse mâna spre telefon. 

— S-o anunţ pe Livia. 

— Nu-i nevoie. Am sunat-o eu, spuse Augello ieşind şi trăgând 
uşa după el. 

Devenit brusc gelos, Montalbano se-nvineţi de furie. Apăi, 
cum venea asta? Lu’ alde socru-tău îi stă inima-n loc, nevasta-ţi 
plânge şi-şi smulge perii din cap de deznădejde, nunta se duce 
pe apa sâmbetei, iar tu, tu ce faci mai întâi şi-ntâi? Pui mâna pe 
telefon şi-o suni pe Livia? Izbi cu năduf teancul de practici şi 
normative, împrăştiindu-le pe pardoseală, apoi se ridică, ieşi, 
ajunse în port şi-şi începu lunga peregrinare către far, ca să-i 

mai treacă din nirbuso. 


Nu ştia de ce, însă la întoarcere către comisariat se hotări 
brusc să schimbe ruta, trecând prin faţa agenţiei „Regele 
Midas”. Era deschisă. Împinse uşor uşa de sticlă şi intră. 

Sentimentul instantaneu de posomoreală dezolantă se 
materializă imediat într-un nod greu în gât. În toată agenţia nu 
era aprins decât un singur bec palid, care răspândea o licărire 
funebră, ca de priveghi. Mariastella Cosentino stătea pe un 
scaun dincolo de ghişeu, nemişcată, cu privirea aţintită drept în 
faţă, către nicăieri. 

— Bună ziua, zise Montalbano, treceam prin împrejurimi şi am 
zis că... Ceva noutăţi? 

Mariastella îşi deschise larg braţele, fără să scoată însă niciun 
cuvânt. 

— Dar Giacomo Pellegrino? A dat vreun semn de viaţă din 
Germania? 

Mariastella făcu ochii cât cepele. 

— Din Germania? 

— Da, a plecat în Germania cu sarcini de serviciu de la 
Gargano. Ce, nu ştiaţi? 

Uluită, Mariastella părea să nu-şi mai găsească cuvintele. 

— Nu, nu ştiam. Chiar mă-ntrebam ce s-a-ntâmplat cu el. M- 
am gândit că nu vrea să se arate ca să evite... 

— Nu, o întrerupse Montalbano. Unchiul său, care poartă 
exact acelaşi nume, mi-a spus că Gargano l-a însărcinat 
telefonic să plece în Germania pe data de 31 august, după- 
amiază. 

— Cu o zi înainte să sosească ragioniere aici? 

— Exact. 

Mariastella rămase mută. 

— Nu păreţi prea convinsă, am dreptate? 

— Ca să fiu sinceră, da. 

— Vă ascult. 

— Păi, cum să vă spun, Giacomo era singurul dintre noi care îl 
ajuta pe ragioniere la plăţi şi calculul de dobânzi. Că ragioniere 
l-a trimis cu sarcini departe de Vigăta când ar fi avut mai mult 
ca oricând nevoie de el aici, asta, deh, mi se pare cam straniu. 
Pe urmă, Giacomo... 

Tăcu brusc: era limpede că regreta că-şi continuase gândul. 

— Aveţi încredere, spuneţi-mi tot ce credeţi. E-n interesul lui 
ragioniere Gargano, să ştiţi. 

Rostind vorbele acelea, se simţea mai josnic decât un escroc 
de trei parale, dar cu toate acestea domnişoara Cosentino 
muşcă momeala. 

— Nu cred că Giacomo se pricepea prea mult la mecanismele 
macrofinanciare. În schimb, ragioniere, da, era un adevărat 
magician. 

Ochii prinseră să-i scânteieze la gândul iscusinţei profesionale 
a marelui ei amor. 

— Auziţi? o iscodi comisarul. Ştiţi adresa lui Giacomo 
Pellegrino? 

— Desigur, răspunse Mariastella. 

Şi i-o dădu. 

— Dacă apar noutăţi, sunaţi-mă, zise Montalbano. 

Întinse mâna spre ea, dar Mariastella se mulţumi să emită un 
„bună ziua” volatil, sub limita pragului de audibilitate. Cine ştie, 
poate că era sleită de puteri, căci părea în stare să se 
înfometeze până la moarte, cum fac unii câini ce sfârşesc stând 
de strajă la mormântul stăpânilor lor. Montalbano se repezi 
afară, în stradă: rămăsese brusc fără aer. 


Uşa apartamentului lui Giacomo Pellegrino era dată larg în 
lături: pe palier, un morman de saci cu ciment, cutii mari cu var 
şi vopsele de pereţi şi alte materiale de zidărie. Intră. 

— E cineva acasă? 

— Ce vreţi? îl întrebă din vârful unei cutii un zidar chiar în 
ţinută de zidar, cu coif de hârtie inclus. 

— Eh, făcu Montalbano uşor dezorientat. Nu cumva aici stă cu 
casa cineva cu numele de Pellegrino? 

— Ni'ca nu ştiu eu de cine stă sau nu stă aicişa cu casa, 
răspunse zidarul. 

Apoi îşi înălţă un braţ şi ciocăni în tavan, ca şi cum ar fi bătut 
la uşa cuiva. 

— Coană Catarina! strigă el. 

O voce feminină, parcă uşor sufocată, se auzi pogorând din 
înalturi. 


— Cine-i? 
— Daţi-vă colea-n jos, coană, că vă caută unu’. 
— Viu. 

Montalbano ieşi pe palier. Auzi la etajul de sus o uşă 
deschizându-se şi închizându-se la loc, apoi începu un zgomot 
foarte ciudat, ca nişte foale de fierărie în plină acţiune. ŞI-I 
explică în clipa în care o zări apărând în capul scărilor pe coana 
Catarina. Cântărea pe puţin o sută patruzeci de kile şi la fiecare 
pas sufla greu. In clipa în care dădu cu ochii de comisar, se opri. 

— 'Mneata cine eşti? 

— Un comisar de Siguranţă Publică. Montalbano mă cheamă. 

— Şi ce vreţi de la mine? 

— Să discutăm ceva, doamnă. 

— Îi rost de stat mult? 

Comisarul făcu un gest evaziv cu mâna. Doamna Catarina îl 
privea cu un aer meditativ. 

— Mai bine urci 'mneata încoa', stabili ea într-un târziu, 
declanşând anevoioasa operaţiune de rotire în jurul propriei axe. 

Comisarul preferă să execute ordinul cu întârziere, aşteptând 
mai întâi să audă cheia rotindu-se în uşa de la etajul de sus. 

— Haideţi încoa', îl ghidă vocea femeii. 

Se pomeni în sufrageria pentru musafiri. Maici ale Domnului 
sub clopote din sticlă, reproduceri ale Maicii Domnului 
lăcrimând, sticluţe cu silueta Maicii Domului pline cu apă sfinţită 
de Lourdes. Doamna îl aştepta, aşezată deja într-un fotoliu 
construit în mod evident pe măsura sa. li făcu semn lui 
Montalbano să se aşeze pe divan, lângă ea. 

— Acu' ziceţi-mi ce-aveţi de zis, dom’ comisariu. M-aşteptam, 
să ştiţi! Am simţărit eu c-aşa are s-o sfârşească, tâlhariu 
dezmăţat, că altminterea nu-i pot spune! La ocnă! La galeră pe 
câte zile-o avea, până-n ultima ziulică pe care-o mai are de trăit! 

— De cine vorbiţi, doamnă? 

— Apăi, de cine vreţi să vorbesc? De bărbatu-miu, care altu'? 
A treia noapte când pleacă teleleu de-acas'. Joacă întruna cărţi, 
îi trage cu beuturica, se duce la tearfe, iaca aiasta face putoarea 
putorilor, că alta nu-i! 

— Cer scuze, doamnă, dar eu nu pentru soţul dumneavoastră 
am venit. 

— A, nu? Atuncea pen' cine? 

— Pentru Giacomo Pellegrino. l-aţi închiriat apartamentul de 
dedesubt, nu-i aşa? 

Faţa asemănătoare cu un glob pământesc a coanei Catarina 
începu parcă să se umfle şi mai tare, până-ntr-acolo încât 

comisarul se temu c-o să facă explozie. De fapt, coana afişa un 
zâmbet de satisfacţie. 

— Mărie, Sfântă Fecioară mare, că vrednic băiet mai era! Cu 
educaţie, curăţel! Mare păcat că l-om pierdutără! 

— Cum adică, l-aţi pierdut? 

— L-om pierdutără pen' c-a plecat din gazdă. 

— Nu mai locuieşte în apartamentul de jos? 

— Nu, să trăiţi. 

— Doamnă, povestiţi-mi tot şi începeţi cu începutul. 

— Apăi, care-nceput? Cam pe la două'ş'cinci ale lu' august, 
vine şi-mi zice că el pleacă din gazdă, dar, pen' că nu-mi dădu 
cu preaviz, îmi pune-n palmă banii pe încă trei luni înainte. In 
ziua de 30, de dimineaţă, îşi luă valizele cu lucruri, îmi zise la 
revedere şi plecă din gazdă. Aiasta-i tăt, şi-nceputul, şi sfârşitul. 

— V-a spus unde s-a mutat? 

— D-apăi de ce să-mi spună? Ce, eram cumva măicuţa cu fiul? 
Sau barbatu' cu fimeia lui? Fratele cu sora? 

— Nici măcar verişori nu eraţi? sări Montalbano, propunând o 
altă variantă interesantă de înrudire între cei doi. 

Numai că doamna Catarina nu prinse ironia. 

— Da’ de unde? Atât mi-a zis, că pleacă o lună-n Germania, 
iar când se-ntoarce, se mută la casa lui. Tii, tăt bun şi plin de 
cuviinţă băietu' nostru, Domnu' să-l ţie sănătos şi să-i dea 
ajutare! 

— V-a scris sau v-a sunat din Germania? 

— D-apăi de ce? Suntem neamuri sau ce? 

— Asta-mi pare c-am stabilit deja, zise Montalbano. De căutat, 
a venit cineva să-l caute? 

— Nu, dom'le, nimenea. Atâta numa”, în jurul lui 4 sau 5 a lu’ 
septembrie a trecut unu' să-ntrebe de el. 

— Ştiţi cine era? 

— Da, dom'le, un vardist. Îmi zise că signurinu Giacumu îi 
chemat să se prezinte la comisariat. Numa' că eu i-am spus că-i 
dus în Germania. 

— Maşină avea? 

— Băietu' nostru? Nu, dom'le. De şofat, ştia să şofeze, c-avea 
carnet. Da' maşină nu, n-avea, numa' o motoretă stricată, cu 
motor care-i pornea din an în Paşti. 

Montalbano se ridică, mulţumi şi-şi luă rămas-bun. 

— Să mă iertaţi că nu viu să vă conduc, zise coana Caterina. 

Mi-i greu să mă ridic. 


— Fiţi un pic atenţi la raţionamentul meu, li se adresă 
comisarul barbunilor tolăniţi în farfuria din faţa sa. După spusele 
coanei Catarina, Giacomo a plecat din gazdă pe 30 august, 
dimineaţa. După spusele unchiului, tizul lui, Giacomo l-a 
informat a doua zi că după-amiază urma să ia avionul spre 
Germania. Carevasăzică, întrebarea asta-i: unde a dormit 
Giacomo în noaptea dintre 30 şi 31. N-ar fi avut mai multă logică 
să plece din gazdă pe 31 dimineaţa, după ce se trezea? Pe 
urmă, unde-i motoreta? Însă întrebarea de bază alta-i: toată 
istoria asta cu Giacomo este sau nu importantă pentru anchetă? 
lar dacă da, de ce? 

În tot acest răstimp, barbunii nu spuseră nici pâs, poate şi 
pentru că acum nu mai stăteau tolăniţi în farfurie, ci zăceau în 
stomacul lui Montalbano. 

— Dăm cu banul: să zicem că este importantă, trase el 
concluzia. 


— Fazio, verifică dacă pe 31 august, la zborul de Germania de 
ora 16, a existat o rezervare pe numele lui Giacomo Pellegrino. 

— Unde anume, în Germania? 

— Habar n-am. 

— Dom'le, băgaţi seama că-n Germania-s oraşe câtă frunză şi 
iarbă. 

— lar o faci pe deşteptu'? 

— Nu, dom'le. De pe care aeroport să fie? Punta Raisi sau 
Fontanarossa? 

— Îmi pare că Punta Raisi. Acu’, hai, ia-ţi tălpăşiţa de-aici. 

— Am înţeles, dom'le. Voiam doar să vă zic c-a sunat dom’ 
director Burgio’, să vă spună să nu uitaţi de ce-aţi vorbitără. 

Directorul Burgio îi telefonase în urmă cu vreo zece zile ca să-l 
invite la o dezbatere între susţinătorii şi contestatarii podului 
peste Strâmtoare?. Directorul era purtătorul de cuvânt al 
susținătorilor. La finalul dezbaterii urma să fie proiectat - 
Dumnezeu de sus putea şti de ce! - filmul Viața e frumoasă de 


7 Personaj secundar dintr-un roman precedent al seriei Montalbano - Câinele 
de teracotă (Ed. Nemira, 2010) (n.tr.). 

3 Cel mai probabil, strâmtoarea Messina, care desparte insula Sicilia de 
partea continentală a Italiei (n.tr.). 

Benigni. Montalbano promisese să fie prezent, atât ca să-i facă 
pe plac amicului său, cât şi ca să vizioneze filmul despre care 
auzise multe păreri contradictorii. 

Hotări să tragă o fugă acasă, la Marinella, ca să se schimbe la 
costum, căci nu se cădea să se prezinte în blugi. Urcă la volan, 
se duse acasă, dar aici avu nefericita idee să se întindă niţel în 
pat - cinci minute pe ceas, jur! Dormi trei ore în cap. Când se 
trezi - brusc - îşi dădu seama că, dacă se grăbea, mai putea 
încă ajunge la timp pentru proiecția filmului. 

Luminile se stinseră exact în clipa când îşi făcu intrarea în 
sala plină ochi. Rămase în picioare. Din când în când îi venea să 
râdă. Numai că lucrurile se schimbară către final, când emoţiile i 
se puseră în gât ca un nod greu... Niciodată înainte vreme nu i 
se-ntâmplase să-l podidească plânsul la un film. leşi din sală 
înainte să se aprindă din nou lumina, ca nu care cumva să se 
dumirească vreunu' că avea ochii scăldaţi în lacrimi. Oare de ce 
păţise una ca asta taman acum? Din cauza etăţii? Să fi fost oare 
un semn că îmbătrânise? Auzise că aşa se petrec lucrurile: cu 
vârsta, emoţiile te prind mai uşor. Însă nu, la mijloc nu era doar 
atât. Atunci, din cauza poveştii din film şi a modului de 
prezentare? Da, şi de asta, însă nu, la mijloc nu era doar atât. 
Aşteptă afară să iasă toată lumea, ca să-l salute pe fugă pe 
directorul Burgio. Simţea nevoia să fie singur, să plece cât mai 
repede acasă. 

Pe verandă, vântul bătea tare şi era frig. Marea mai-mai că 
înghiţise toată plaja. Îşi aminti că în antreu ţinea un impermeabil 
gros, dintr-acelea cu căptuşeală. Il trase pe el, ieşi din nou pe 
verandă, se aşeză. Din cauza vântului, nu reuşi să-şi aprindă 
ţigara. Ar fi trebuit să reintre în casă, dar mai curând renunţa să 
fumeze decât să se ridice. In larg se zăreau luminiţe 
îndepărtate, care când şi când dispăreau. Dacă acolo erau 
pescari, n-avea să le fie deloc bine cu asemenea valuri. Rămase 
aşa,  nemişcat, cu mâinile  afundate în buzunarele 
impermeabilului, meditând iar şi iar la cele trăite în timpul 
filmului. Şi dintr-odată, adevărata, unica şi inegalabila cauză a 
plânsetului i se revelă limpede-limpede. Insă refuză imediat să 
creadă, părându-i-se de neconceput. Incetul cu încetul şi în 
ciuda faptului că-l hărţuise din toate părţile ca să-l anihileze, 
gândul acela, care rezista cu dârzenie, deveni tot mai 
consistent. În cele din urmă, se recunoscu învins. Şi luă o 

hotărâre. 


Înainte să plece, se văzu nevoit să aştepte sosirea 
transportului de cannoli cu brânză dulce la barul Albanese. 
Cumpără vreo trei duzini, adăugând şi câteva kile de biscuiţi 
Regina, fursecuri cu migdale şi mustazzola. Pe drum, maşina 
lăsa în urmă o dâră îmbietoare: Montalbano se vedea nevoit să 
şofeze cu geamurile deschise, altminteri l-ar fi luat durerea de 
cap de la miresmele îmbătătoare. 

Ca să ajungă la Calapiano, alese traseul ocolit şi mai dificil, 
cel pe care îl folosise de fiecare dată în rarele ocazii când se 
dusese acolo şi care îi dădea posibilitatea să revadă acea Sicilie 
ce dispărea pe zi ce trece, Sicilia făcută din pământ zgârcit cu 
verdeaţa şi din oameni zgârciţi la vorbă. După două ore de 
călătorie, abia ieşit din Gagliano, se pomeni în spatele unei 
maşini care înainta foarte lent pe asfaltul vizibil deteriorat. Un 
carton scris de mână şi prins de un stâlp electric implora: 

„Înaintaţi la pas de om!” 

Un ins cu mutră de vieţaş (da' ce, toţi vieţaşii trebuie musai 
să aibă un aşa chip?), îmbrăcat civil şi cu un fluier în gură, trase 
o ţiuitură asurzitoare ca de arbitru şi-şi înălţă braţul în direcţia 
maşinii din faţă, care frână brusc. După o vreme în care nu se 
întâmplă nimic, comisarul hotărî să se dezmorţească şi să- 
nţeleagă ce se petrecea. Cobori şi se apropie de individ. 

— De la Poliţia Locală sunteţi? 

— Eu? Da' de unde! Eu mi-s Gaspare Indelicato, paznic de 
şcoală primară. Daţi-vă-ntr-o parte, că vin maşinile din partea 
ailaltă. 

— Scuze că vă-ntreb, dar azi nu-i zi de şcoală? 

— Ba sigur că îi. Numa’ că şcoala-i închisă, or căzutără două 
tavane. 

— Aşa că v-au detaşat aici, s-o faceţi pe agentul de circulaţie? 

— Nimenea nu mă detaşează pe mine. Mi-s voluntariu. De n- 
aş fi eu pe partea asta şi Peppi Brucculeri, voluntariu şi el, pe 
partea ailaltă, vă-nchipuiţi ce bordel ar fi aicişa? Sau nu? 

— Păi, de ce, ce s-a-ntâmplat cu drumul? 

— Alunecare de teren, ca la un kilometru în partea ceea. Acu' 
cinci luni. Se trece cu maşina pe rând, câte unul. 

— Acum cinci luni? 

— Da, dom'le. Primăria zice că drumu’ tre’ să-l repare 

provincia, provincia zice că de la regiune, regiunea zice că firma 
de stat, şi uite-aşa, în vremea asta, voi staţi drepţi şi beliţi 
sparanghelu'. 

— Şi, adicătelea, dumneata nu? 

— Eu mi-s cu bicicleta. 

După circa o jumătate de oră, Montalbano putu să-şi reia 
drumul. Îşi amintea că ferma se afla la vreo patru kilometri de la 
ieşirea din Calapiano, pe un drumeag tot plin de gropi, pietroaie 
şi praf, pe care până şi caprele îl ocoleau. De data aceasta, în 
schimb, se trezi pe un drum într-adevăr îngust, dar asfaltat- 
covor şi bine întreţinut. Explicaţiile erau două: fie greşise 
drumul, fie primăria din Calapiano funcţiona bine. În cele din 
urmă, se dovedi valabilă cea de a doua: de după o curbă îi 
apăru în faţă clădirea mare, în stil colonial, a fermei; pe coş se 
zărea ieşind un fir domol de fum, semn că la bucătărie se 
pregăteau de-ale gurii. Se uită la ceas, era aproape ora unu. 
Cobori din maşină, se încărcă cu cannoli şi fursecuri, intră în 
casă, în încăperea mare care ţinea loc şi de sală de mese, şi de 
sufragerie, după cum demonstra televizorul postat într-un colţ. 
Depuse încărcătura pe o măsuţă şi se duse în bucătărie. Franca, 
sora lui Mimi, trebăluia cu spatele spre el şi nu-l simţi intrând. 
Comisarul rămase o vreme s-o privească în tăcere, admirând şi 
mişcările ei armonioase, dar mai cu seamă desfătându-se cu 
mireasma de ragu, care pur şi simplu îi dilata căile respiratorii. 

— Franca. 

Femeia se întoarse, chipul i se lumină şi alergă să-l 
îmbrăţişeze pe Montalbano. 

— Tii, ce surpriză mare ne-ai făcut, Salvo! 

Şi imediat: 

— Ai aflat de nunta lui Mimi? 

— Da. 

— De dimineaţă m-a sunat Beba, tătâne-su se simte mai bine. 

Şi nu mai spuse nimic, întorcându-se la cratiţele sale; nicio 
întrebare despre motivul vizitei lui Salvo. 

„Straşnică muiere”, gândi Montalbano. Apoi o iscodi: 

— Ceilalţi pe unde-s? 

— Ai mari, la treabă. Giuseppe, Domenico şi François, la 
şcoală. Trebuie s-ajungă şi ei. Se duce să-i ia Ernst cu maşina. 
ŢI-l mai aminteşti pe Ernst, studentul neamţ care-şi petrecea 
vacanţele dându-ne o mână de ajutor la câmp? Ei, bine, când 

poate, se-ntoarce, s-a ataşat de locul ăsta. 

— Trebuie să stăm de vorbă, făcu Montalbano. 

Şi-i istorisi povestea cu libretul şi cu banii de la notar. Nu le 
pomenise nimic niciodată despre asta, nici ei, nici lui bărbată-su 
Aldo, şi asta din simplul motiv că uitase. Pe durata povestirii, 
Franca făcea du-te-vino între bucătărie şi sala cea mare, cu 
Montalbano pe urmele ei. La sfârşit, tot ce a avut de comentat a 
fost: 

— Ai făcut ce trebuia. Mă bucur pentru François. Mă ajuţi să 
pun tacâmurile? 


85 


9 


Când auzi zgomotul unei maşini ce se apropia, nu rezistă 
tentaţiei şi alergă în curte. 

II recunoscu de îndată pe François. Oh, Doamne, ce mult se 
schimbase! Nu mai era picciliddro pe care-l ştia el, ci un 
băieţandru zvelt, brunet şi creţ, cu ochi foarte mari, negri. In 
acelaşi moment îl zări şi François pe el. 

— Salvo! 

Şi veni în fugă către el, îmbrăţişându-l strâns. Nu ca atunci 
când mai întâi alergase spre el, apoi, brusc, se răzgândise - 
acum între ei nu mai erau probleme, nu mai planau umbre, se 
simţea doar multă afecţiune, măsurabilă în intensitatea şi 
durata îmbrăţişării lor. Aşa şi intrară în casă - Montalbano 
ţinându-l pe după umeri şi François încercând să-i cuprindă talia 
- urmaţi de ceilalţi. 

In scurt timp sosiră Aldo şi cele trei ajutoare ale sale, 
aşezându-se cu toţii la masă. La un moment dat, François, care 
stătea în dreapta lui Montalbano, îşi sprijini mâna stângă pe 
genunchiul lui Salvo. Comisarul îşi mută furculiţa dintr-o mână în 
alta, căznindu-se să-şi mănânce porţia de paste alla ragû cu 
stânga, în vreme ce cu dreapta acoperi palma băieţandrului. 
Când cele două mâini trebuiau să se despartă câteva clipe 
pentru a apuca paharul cu vin sau pentru a mărunți carnea din 
farfurie, se grăbeau apoi să se prezinte la întâlnirea lor secretă 
de sub masă. 

— De vrei să te ripozezi, avem odaia pregătită, spuse Franca 
după ce terminară cu toţii de mâncat. 

— Nu, fac imediat cale-ntoarsă, răspunse Montalbano. 

Aldo şi ajutoarele sale se ridicară, îl salutară pe Montalbano şi 
ieşiră. 

La fel făcură şi copiii, Giuseppe şi Domenico. 

— Se duc la treabă până la ora cinci, preciză Franca. Pe urmă 
se întorc şi se apucă de lecţii. 

— Şi tu? îl iscodi Montalbano pe François. 

— Eu rămân cu tine până pleci. Vreau să-ţi arăt ceva. 

— Duceţi-vă, zise Franca. Apoi, adresându-i-se numai 
comisarului: între timp o să aştern pe hârtie ce mi-ai cerut. 

Francois îl conduse în spatele casei, la un tăpşan verde cu 


86 


lucernă, unde păşteau patru cai. 

— Bimba! strigă François. 

O iapă tânără, cu coamă bălaie, îşi înălţă capul şi veni la trap 
către băieţandru. Când animalul ajunse în dreptul său, François 
îşi luă elan şi dintr-un salt fu călare în spinarea lui. Dădu un ocol 
larg, apoi se întoarse. 

— Îţi place? îl iscodi Francois cu o mină fericită. Tata mi-a 
făcut-o cadou. 

Tata? Ah, da, se referea la Aldo, pe bună dreptate să-i spună 
„tată”. Percepu o senzaţie minoră, ca un ac înţepându-l în piept; 
o nimica toată, la urma urmei, dar de simţit, simţise 
împunsătura. Drept în inimă. 

— l-am arătat şi Liviei ce priceput sunt, spuse François. 

— A, da? 

— Da, când a venit aici, acum câteva zile. Se temea c-o să 
cad. Doar ştii cum sunt femeile, nu-i aşa? 

— A dormit la voi? 

— Da, o noapte. Dimineaţă a plecat. Ernst a condus-o la 
aeroport. M-am bucurat mult s-o văd. 

Montalbano nu mai zise nici pâs. Se întoarseră în tăcere către 
casă, în aceeaşi ipostază ca mai devreme: comisarul cu braţul 
petrecut după umerii băiatului, François încercând să-l ţină de 
talie, dar în realitate trăgându-l de pulpana hainei. În prag, 
François zise cu voce stinsă: 

— Trebuie să-ţi spun un secret. 

Montalbano se aplecă spre el. 

— Când o să fiu mare, vreau să fiu poliţist, ca tine. 


La întoarcere alese ruta mai scurtă: în loc de patru ore şi 
jumătate, călătoria dură acum ceva mai mult de trei ore. La 
comisariat se pomeni luat imediat în primire de Catarella. Părea 
şi mai întors pe dos decât de obicei. 

— Aha, dom'le, domnicule! Domnuţu' chestoriu zice că... 

— Nu mă frecaţi la icre! Amândoi! 

Catarella rămase înmărmurit. Nu găsi forţa să reacționeze în 
vreun fel. 

De cum intră în birou, Montalbano se dedică în totalitate 
operaţiunii de căutare insistentă a unei coli de scris şi a unui plic 
fără antetul comisariatului. Avu noroc, aşa că începu să-i scrie 
chestorului o scrisoare fără  preambuluri politicoase şi 

formalisme. 


„Sper că aţi primit deja copia scrisorii notariale pe care 
v-am trimis-o anonim. La prezenta vă ataşez toate 
documentele referitoare la adoptarea legală a acelui copil 
despre care aţi ajuns să mă acuzaţi că l-am sechestrat. 
Dinspre mine, consider închis subiectul. Dacă ţineţi mort- 
copt să-l redeschideţi, vă avertizez că vă dau în judecată 
pentru defăimare. Montalbano.” 


— Catarella! 

— Comandaţi, dom'le! 

— la o mie de lire de aici, cumpără un timbru, încleiază-l pe 
plicul ăsta şi trimite-l. 

— Apăi, domnicule, acilişa în biroaie avem timbruri câtă 
frunză şi iarbă. 

— Fă cum îţi spun eu. Fazio! 

— Ordonaţi, dom'le. 

— Noutăţi? 

— Da, dom'le, să trăiţi. Şi să ştiţi că tre’ să-i zicem mersi unui 
pretin de-al meu de la Poliţia aeroportuară, care vorbeşte c-o 
fată de lucrează la casa de bilete de la Punta Raisi. Dacă n-am fi 
avutără ocazia asta a-ntâia, treceau minimum minimorum trei 
luni până să primim răspuns. 

Modelul italienesc de accelerare a practicilor birocratice. Din 
fericire, mereu se găseşte cineva care cunoaşte pe cineva, care 
ştie pe altcineva care... 

— Aşa, şi? 

Fazio, care ar fi vrut să-şi savureze triumful, trăgea la 
nesfârşit de timp, vârând încetişor mâna în buzunar, scoțând 
uşurel o foaie împăturită, despăturind-o, netezind-o şi ridicând-o 
în dreptul ochilor. Aşa, pentru orice eventualitate, în caz că mai 
uita... 

— Rezultă că Giacomo Pellegrino poseda un bilet eliberat de 
agenţia Icar din Vigăta pentru zborul cu plecare la ora 16, din 
data de 31 august. Ş-apăi să vă spui o trebuşoară? Nu l-a luat 
deloc, zborul ăsta. 

— li sigură trebuşoara? 

— Literă de Scriptură, dom'le. Ştiţi ceva? Nu-mi păreţi că vă 
minunaţi foarte. 

— Asta pentru că începusem deja să cred că Pellegrino n-a 
plecat nicăieri. 

— Atunci să vedem dacă ce am să vă zic acu' are să vă 
minuneze sau nu. Pellegrino însuşi se prezentă la agenţie ca să 
anunţe că renunţă la bilet. Cu două ore înainte de plecare. 

— Adicătelea, la două după-masă. 

— Exact. Şi-şi schimbă destinaţia. 

— Apăi, de data asta chiar că m-ai făcut să mă minunez, 
recunoscu Montalbano. Incotro a plecat? 

— Nuu, un bob zăbavă, nu se termină aşa repede treaba asta. 
Ceru bilet pentru Madrid. Avionul urma să plece pe 1 
septembrie, la ora 10 dimineaţa, numai că... 

Pe chipul lui Fazio se iţi un zâmbet triumfător. Şi, cine ştie, 
poate că-n adâncul lui auzea şi acordurile marşului din Aida. 
Deschise gura să spună ce-avea de zis, însă comisarul i-o luă 
într-un mod mişelesc înainte. 

— ... numai că nu l-a luat nici pe ăsta, trase concluzia 
Montalbano. 

Vizibil iritat, Fazio mototoli hârtia şi o vâri ostentativ în 
buzunar. 

— Apăi, cu 'mneavoastră nu-i chip, îi piere omului tot cheful. 

— Continuă, nu pune la suflet, îl consolă comisarul. Câte 
agenţii de voiaj există la Montelusa? 

— Aici, la Vigăta, mai sunt alte trei. 

— Nu mă interesează cele din Vigâta. 

— Mă duc dincolo să mă uit în cartea de telefoane şi vă aduc 
numerele. 

— Nu-i nevoie. Telefonează tu la toate şi întreabă-i dacă a 
existat vreo rezervare pe numele lui Giacomo Pellegrino între 28 
august şi 1 septembrie. 

Fazio încremenise. Apoi se scutură. 

— Aiasta nu se poate face. S-a terminat programul, mă ocup 
mâine de dimineaţă, cum ajung. Dom'le, şi dacă aflu că 
Pellegrino, omu’ nostru, mai făcu şi altă rezervare, pentru 
Moscova, Londra sau mai ştiu eu unde, asta ce vrea să-nsemne? 

— Vrea să-nsemne că prietenul nostru a dorit să tulbure 
apele. Are în buzunar bilet de Madrid, dar a spus în stânga şi-n 
dreapta că pleacă în Germania. Mâine aflăm dacă mai are şi alte 
bilete în buzunar. la spune, ai pe undeva numărul de acasă al 
domnişoarei Mariastella Cosentino? 

— Mă duc să caut printre hârtiile lui dom’ Augello. 

leşi, apoi se întoarse cu un petic de hârtie, i-l dădu lui 
Montalbano şi ieşi. Comisarul formă numărul. Nu răspunse 
nimeni, probabil că  domnişoara Cosentino plecase la 
cumpărături. Puse hârtia în buzunar şi hotărî să se ducă acasă, 
la Marinella. 


Nu-i era prea foame, pastele alla ragu şi carnea de porc de la 
prânz îi picaseră cam greu. Îşi pregăti un ou ochi şi o salată din 
patru andive, ulei, oţet şi oregano. După masă, formă din nou 
numărul domnişoarei Cosentino, care se vedea treaba că stătea 
mereu cu mâna pe receptor, căci îi răspunse când nici nu se 
stabilise bine conexiunea. O voce de muribund, o voce cu 
consistenţa unei pânze de păianjen. 

— Alo? Cu cine vorbesc? 

— Montalbano sunt. lertaţi deranjul, poate că vă uitaţi la 
televizor, iar eu... 

— N-am televizor. 

Comisarul nu reuşi pe moment să-şi explice de ce, preţ de o 
clipă, avusese sentimentul că în ciriveddro îi răsunase vag un 
clopoțel răzleţit, foarte îndepărtat. Un clinchet atât de scurt şi 
rapid, încât acum nu mai era aşa convins că se produsese. 

— Voiam să-mi spuneţi, în caz că vă amintiţi, fireşte, dacă nu 
cumva Giacomo Pellegrino a venit totuşi la serviciu pe data de 
31 august. 

Răspunsul se auzi imediat, fără nici cea mai mică ezitare. 

— Domnule comisar, nu pot uita zilele acelea, pentru că le-am 
rememorat şi răsmemorat de nenumărate ori. Pe data de 31, 
Pellegrino a sosit la agenţie târziu, să spunem în jur de ora 
unsprezece. A plecat aproape imediat, spunând că avea 
întâlnire cu un client. După-amiază s-a întors, să fi fost ora patru 
şi jumătate. A rămas până la închidere. 

Comisarul îi mulţumi şi închise. 

Calculele cădeau pe cheie, se potriveau. După ce de 
dimineaţă se duce să discute cu unchiul său, Pellegrino se 
prezintă la agenţie. În jurul prânzului iese, însă nu pentru a se 
întâlni cu un client, ci ca să ia un taxi sau să închirieze o maşină. 
Merge la Punta Raisi, la aeroport. Ajunge în jur de ora două, 
anulează biletul pentru Berlin şi cere altul, pentru Madrid. Se 
urcă înapoi în taxi sau în maşina închiriată, iar la patru şi 

jumătate se prezintă din nou la agenţie. Timpii corespundeau. 

Totuşi, de ce pune Giacomo la cale tot acest talmeş-balmeş? 
De acord, nu vrea să-i dea cineva de urmă. Bine, dar cine? Şi, 
mai ales, de ce? Pentru că, în vreme ce ragioniere Gargano avea 
douăzeci de miliarde de motive ca să dispară, Pellegrino nu 
avea aparent nici măcar unul. 


— Ciao, amore! Ce mai faci, ai avut o zi grea astăzi? 

— Livia, te superi dacă te rog să aştepţi câteva secunde în 
telefon? 

— Bineînţeles că nu. 

Îşi trase un scaun, se aşeză, îşi aprinse o ţigară şi se făcu 
comod. Presimţea că acea convorbire avea să fie tare lungă. 

— Sunt cam ostenit, aşa-i, însă nu pentru c-aş fi avut mult de 
lucru. 

— Atunci, de ce? 

— Pe scurt, să zicem că am şofat aproape opt ore. 

— Unde ai fost? 

— La Calapiano, iubire. 

Se vedea treaba că Livia rămăsese brusc fără aer, pentru că 
Montalbano auzi limpede în receptor un soi de icnet. Fire 
generoasă, o aşteptă să-şi revină şi-i cedă cuvântul. 

— Pentru François te-ai dus? 

— Da. 

— E bolnav? 

— Nu. 

— Atunci de ce te-ai dus? 

— De spinno. Avui eu spinno, de aia. 

— Salvo, nu începe să vorbeşti în dialect, te rog! Ştii că sunt 
momente când pur şi simplu nu-l suport! Aşadar, ce ai spus? 

— Că am avut chef să-l văd pe François. Spinno se traduce în 
italiană prin dorinţă, chef. Acum, că ai înţeles sensul cuvântului, 
vin eu să te-ntreb: tu n-ai avut niciodată spinno să-l vezi pe 
François? 

— Mare ticălos eşti, Salvo. 

— Uite ce propun: eu nu mai vorbesc în dialect, iar tu nu mă 
mai insulţi. De acord? 

— Cine ţi-a spus că l-am vizitat pe François? 

— Chiar el, băiatul, în timp ce-mi demonstra cât de dibaci 
călăreşte. Ai mari ți-au făcut jocul, nu mi-au suflat niciun 

cuvinţel, au respectat pactul pe care l-aţi făcut. Căci mi se pare 
evident că i-ai rugat să nu-mi spună nimic despre vizita ta. lar 
mie mi-ai turnat-o pe aia cu o zi de vacanţă pe care voiai s-o 
petreci la plajă cu o prietenă. Şi eu, ca un neghiob ce sunt, am 
muşcat momeala. Lămureşte-mi o treabă, te rog: lui Mimi i-ai 
spus sau nu că te duci la Calapiano? 

Se aştepta la o replică violentă, o beşteleală de s-o ţină minte 
cât o trăi. Când colo, Livia izbucni în plâns, cu suspine lungi, 
deznădăjduite, îndurerate. 

— Livia, ascultă... 

Legătura se curmă brusc. 

Se ridică de pe scaun cu mină calmă, se duse în baie, se 
dezbrăcă, se spălă şi, înainte să iasă din încăpere, se privi în 
oglindă. Îndelung. Apoi îşi strânse toată saliva din gură şi scuipă 
cu năduf pe reflecţia sa din oglindă. Apoi stinse lumina şi se 
duse să se culce. Se ridică însă imediat: sunase telefonul. Ridică 
receptorul, însă cine era la celălalt capăt al firului nu scoase 
niciun sunet; i se auzea doar respiraţia. Montalbano cunoştea 
bine respiraţia aceea. 

Şi începu să vorbească. Un monolog ce dură o oră-ncheiată, 
fără scâncete, fără lacrimi, dar îndurerat precum suspinele 
Liviei. Şi-i spuse lucruri pe care refuzase îndârjit să şi le spună 
sie însuşi, cum ajunsese să rănească de teamă să nu fie el cel 
rănit, cum de la o vreme sesizase că singurătatea i se 
transformă din tărie în dovadă de slăbiciune sau despre 
amărăciunea cu care lua act de fiecare semn al unui proces 
simplu, natural - îmbătrânirea. La sfârşit, Livia îi spuse doar: 

— Te iubesc. 

Apoi, înainte să închidă, adăugă: 

— Să ştii că n-am renunţat la zilele de concediu. Mai am 
puţină treabă aici mâine, apoi sosesc la tine, la Vigăta. Lasă 
totul baltă, te vreau numai pentru mine. 

Montalbano se întoarse în pat. Nici nu se vâri bine sub cearşaf 
că, închizând ochii, adormi instantaneu. lar de data asta intră pe 
tărâmul viselor cu pas uşor, de băieţanaru. 


Cu o oră înainte de prânz, Fazio se prezentă în biroul lui 
Montalbano. 

— Dom'le, aţi aflat-o pe ultima? La agenţia Intertour din 
Montelusa, Pellegrino a făcut rezervare la un zbor pentru 

Lisabona, cu plecare pe 31 după-masă, la trei şi jumătate. Am 
sunat la Punta Raisi, la aeroport. Rezultă că, de data asta, 
Pellegrino s-a şi urcat în avion. 

— Şi tu chiar crezi? 

— Păi de ce n-ar trebui să cred? 

— Pentru că probabil l-a vândut mai departe cuiva de pe lista 
de aşteptare, iar el s-a întors la serviciu aici, la Vigăta. Asta-i 
lucru sigur. La ora cinci, Pellegrino era la agenţia „Regele 
Midas”, deci nu putea fi în avionul de Lisabona. 

— D-apăi asta ce poa’ să-nsemne? 

— Înseamnă că Pellegrino e un biet idiot care se crede mare 
expert, dar care tot idiot rămâne. Uite ce ai de făcut: ia legătura 
cu toate hotelurile, pensiunile şi proprietarii de camere de 
închiriat din Vigăta şi Montelusa şi află dacă nu cumva 
Pellegrino şi-a petrecut pe la ei noaptea de 31 august spre 1 
septembrie. 

— De-ndată. 

— Şi-ncă ceva: întreabă pe la centrele de maşini de închiriat, 
tot din Vigăta şi Montelusa şi referitor la aceeaşi perioadă, dacă 
nu cumva i-au dat vreo maşină pe mână. 

— Cum se face totuşi că până zilele trecute îl căutam pe 
Gargano, iar acu' ne-am pus pe urmele lui Pellegrino? îl iscodi 
Fazio neîncrezător. 

— Pentru că acum mi-am dat seama de un lucru: dacă-l găsim 
pe unul, ştim unde să-l căutăm şi pe celălalt. Faci rămăşag? 

— Nu, dom'le. Cu 'mneavoastră nu fac în veci rămăşaguri, 
zise Fazio, ieşind. 

Şi totuşi, dac-ar fi acceptat rămăşagul, ar fi câştigat. 

Îl pocni obişnuita sa foame lupească, poate pentru că nu mai 
dormise atât de bine de mult timp. După ce-şi vărsase năduful 
faţă de Livia, se simţea parcă mai uşor - o persoană care-şi 
redescoperise propria valoare. Ba, parcă avea chef acum să se 
ţină de şotii. Îl întrerupse pe Calogero, care-şi începuse 
obişnuita litanie despre meniul zilei: 

— Azi parc-aş vrea să mănânc un şniţel milanez. 

— Zău? icni îngrozit Calogero, sprijinindu-se de masă să nu 
cadă. 

— Auzi, da’ tu chiar crezi că, dacă-mi trebuie şniţel, vin să-l 
comand la tine? Ar fi ca şi cum aş pretinde să mi se slujească 
Sfânta Liturghie de către un călugăr budist. la spune, ce avem 

azi? 
— Spaghete cu sos negru de sepie. 
— Adă-ncoa'. Pe urmă? 
— Chifteluţe din caracatiţe mici. 
— Dintr-astea adă-mi o duzină. 


La ora şase seara, Fazio se prezentă la raport. _ 

— Dom'le, nu rezultă să fi dormit pe undeva, în oraş. In 
schimb, a închiriat o maşină de la Montelusa, pe 31 dimineaţa. A 
predat-o înapoi după-masă, la patru. Funcţionara, o fătucă 
pricepută foarte, zicea aşa: kilometrajul poate corespunde unui 
drum dus-întors la Palermo. 

— Lucrurile se pupă, comentă comisarul. 

— A, fătuca mi-a mai spus că Pellegrino a avut pretenţii la o 
maşină cu portbagaj mare. 

— Păi, da, avea de dus cu el două valize. 

Rămaseră o vreme în tăcere. 

— Şi totuşi, pe unde-o fi dormit creştinul ăsta al nostru? se 
întrebă Fazio cu voce tare. 

Cuvintele sale avură un efect ciudat asupra comisarului, ca un 
fel de spaimă. Montalbano se uită la el cu ochii cât cepele, apoi 
îşi arse o palmă grea peste frunte. 

— Ce bou cu ţâţe! 

— De ce, ce-am zis, dom'le? făcu Fazio spăsit. Montalbano se 
ridică şi înşfăcă din sertar un obiect pe care şi-l strecură în 
buzunarul vestonului. 

— Hai. 

Montalbano accelera nebuneşte pe drumul spre Montelusa, de 
parcă l-ar fi urmărit cineva. Până să vireze pe drumeagul către 
vila pe care Pellegrino tocmai şi-o terminase de construit, Fazio 
stătuse privind fix înainte, cu faţa împietrită, fără să scoată un 
cuvinţel. În faţa porţii încuiate, comisarul opri şi coborâră 
amândoi. Geamurile sparte nu fuseseră încă înlocuite, însă 
cineva avusese grijă să le compenseze lipsa cu folii de celofan 
prinse în piuneze. Scrisurile verzi cu „BOULE!” nu fuseseră încă 
şterse. 

— Să nu fie cineva 
Fazio. 

— Hai să fim siguri, decise comisarul. Telefonează imediat la 
sediu şi obţine numărul lui Giacomo Pellegrino, ăl cu denunţul. 
Pe urmă îl suni să-i spui c-ai venit încoa' pentru o verificare la 
faţa locului şi-l întrebi dacă el a pus celofanul la ferestre şi dacă 
are vreo veste de la nepotu-său. Dacă nu-ţi răspunde, hotărâm 
atunci ce facem. 

În timp ce Fazio se ocupa „de telefoane, Montalbano se 
îndreptă către măslinul doborât. Işi pierduse cea mai mare parte 
a frunzelor, care acum zăceau îngălbenite, împrăştiate prin 
ţărână. Cât de puţin îi trebuise, totuşi, să se schimbe dintr-un 
copac plin de viaţă într-o bucată de lemn inert. Comisarul făcu 
atunci ceva straniu sau, mai bine spus, ceva copilăresc: se opri 
lângă trunchi, cam pe la jumătatea acestuia, se aplecă şi-şi 
apropie urechea de el, aşa cum se procedează cu un muribund 
când nu se ştie dacă-i mai bate sau nu inima. Rămase o vreme 
aşa. Oare ce spera, să perceapă clipocit de sevă? Deodată, îl 
umflă râsul. Totuşi, ce făcea el acolo? Doar nu era baronul de 
Munchhausen - numai ăla îşi lipea urechea de pământ şi spunea 
că aude iarba crescând. Incă nu-şi dădu seama că, de departe, 
Fazio asistase la întreaga scenă, iar acum se apropia de el. 

— Dom'le, am vorbit cu unchiu'. El fuse să acopere ferestrele 
cu celofan. Numai că n-are chei decât de la porţi, nu şi de la 
casă, că nu i le-a lăsat nepotu'. Veşti de la ăl mic din Germania 
n-are, da’ crede că de-acu' tre’ să se-ntoarcă. 

Apoi examină măslinul doborât şi clătină din cap. 

— Uită-te şi tu ce măcel! făcu Montalbano. 


A 


năuntru, mai ştii? Poate unchiu'... zise 

— Boul! zise Fazio, folosind cu bună ştiinţă acelaşi cuvânt 
scris cu vopsea pe pereţi. 

— Acu' înţelegi de ce mă lovi damblaua când văzui ce văzui? 

— Nu tre’ să vă despricinaţi la mine, dom'le, zise Fazio. Acu’, 
ce facem? 

— Mergem înăuntru, răspunse Montalbano, trăgând din 
buzunarul vestonului obiectul misterios luat în fugă din sertarul 
biroului - un fel de gentuţă conţinând un larg sortiment de 
şperacle şi chei false - cadou de la un hoţ cu care se 
împrietenise. Fii cu ochii-n patru să nu vină careva. 

Îşi făcu de lucru cu încuietoarea porţii, pe care o dovedi 
relativ uşor. Mai greu se descurcă, în schimb, cu uşa de la 
intrarea în vilă, dar în cele din urmă reuşi s-o descuie. Il chemă 
pe Fazio. 

Intrară. În faţa ochilor li se deschise o sufragerie largă, 
complet nemobilată. La fel de golaşe se prezentau şi bucătăria, 
şi baia. Din sufragerie pornea o scară din piatră şi lemn, care 
ducea la etaj. Aici, două dormitoare mari, tot fără mobilier. Insă 
în cel de-al doilea, întinsă pe pardoseală, dădură peste o pătură 
groasă nou-nouţă, practic nefolosită, cu eticheta încă intactă. De 
data aceasta, baia, situată chiar între cele două odăi, era 
amenajată. Pe polita de sub oglindă, un spray cu spumă de ras 
şi cinci aparate de ras de unică folosinţă. Două dintre ele, 
folosite. 

— Giacomo a făcut lucrul cel mai logic cu putinţă. Părăsind 
camera închiriată, a venit să doarmă aici, pe o pătură groasă. 
Totuşi, unde i-or fi valizele? se întrebă cu voce tare Montalbano. 

Căutară în pod, apoi în cămăruţa de sub scară. Nimic. Incuiară 
uşa de la intrare şi, scrupuloşi, hotărâră să dea roată vilei. Pe 
peretele din spate descoperiră o portiţă de fier, cu grilaj în 
partea superioară, pentru circulaţia aerului. Montalbano o 
deschise. Era un soi de magazie pentru unelte. În mijloc tronau 
două valize mari. 

Le traseră afară, locul era prea strâmt. Nu erau încuiate. 
Montalbano se ocupă de una, Fazio, de cealaltă. Nu ştiau ce 
anume căutau, totuşi răscoliră valizele până la fund. Şosete, 
chiloţi, cămăşi, batiste, un costum, un impermeabil. Se uitară 
unul la altul. Fără să schimbe niciun cuvânt, îndesară lucrurile la 
loc în valize. Fazio nu reuşea s-o închidă pe a lui. 

— Las-o aşa, îi ordonă comisarul. 

Le puseră înapoi în magazie, închiseră portiţa, apoi poarta 
mare. 

— Dom'le, treaba nu-i oablă deloc, zise Fazio când deja se 
apropiau de Vigăta. Dacă Giacomo Pellegrino ăsta chiar s-a dus 
pentru mai lungă vreme în Germania, cum de n-a luat cu el 
batâr un chilot curat de schimb? Nu-mi pare de crezare să-şi 
cumpere chiar toate de noi. _ 

— Alta-i treaba care nu se pupă, Fazio, făcu Montalbano. ţi 
pare normal că n-am găsit în valize niciun petic de hârtie măcar, 
vreo scrisoare, vreun caiet sau agendă? 

Odată intraţi în oraş, comisarul viră pe o stradă strâmtă, care 
ducea altundeva decât la comisariat. 

— Încotro? 

— Eu îi fac o vizită fostei proprietărese a lui Giacomo; în 
schimb, tu te urci la volan şi-mi duci maşina la comisariat. Când 
termin, vin pe jos, nu-i foarte departe. 


— Cine-i cu huietu' ista? iscodi de după uşă vocea de balenă 
astmatică a coanei Catarina. 

— Montalbano mi-s. 

Uşa se deschise. În prag se iți un cap de monstru, plin de 
bucle şi buclişoare prinse pe bigudiuri de plastic. 

— Nu pot pen’ ca să vă chem înăuntru, că-s numa-n neglijău. 

— Vă cer pardonanţă că vă disturb, coană Catarina. O- 
ntrebare numai, atât: câte valize avea cu el Giacomo Pellegrino? 

— Apăi nu vă zisei? Două. 

— Şi altceva, nimic? 

— Şi-nc-o valijoară. Da' era mititică. Ţinea actele-n ea. 

— Ştiţi cumva ce fel de acte? 

— Adicătelea 'mneatale crezi că-s din cele de-şi vâră nasu-n 
trebuşoara altuia? D'apăi, ce-s eu, o ţopârcă de fimeie? Vreo 
gură slobodă? 

— Coană Catarina, da’ cum vă-nchipuiţi că pot şi numa’ gândi 
una ca asta despre 'mneavoastră? Ziceam numa' că se prea 
poate întâmpla ca, zărind valijoara deschisă, cineva s-arunce un 
ochi aşa, din greşeală, fără nici cea mai mică intenţiune... 

— Apăi, asta mi se-ntâmplă şi mie o dată. Da’ numa’ şi numa’ 
din greşală, da? Văzui multe scrisorici, foi de hârtie pline cu 
numere, agende şi câteva drăcii dintr-acelea negre, de par plăci 
mici-mititele... 

— Dischete de computer? 

— Ei, da, dintr-alea. 

— Giacomo avea computer? 

— Avea, da. ÎI ducea tot timpu’ cu el într-o tăgârţă anume 
făcută. 

— Ştiţi cumva dacă avea conexiune la internet? 

— Dom’ comisariu, eu nu pricep ni'ca din treburile astea. Da- 
mi vine-n minte alta acu': odată, când îl sunai ca să-i zic de-o 
ţeavă spartă, găsii telefonu’ cu ton de ocupat. 

— Să-mi scuzaţi întrebarea, doamnă, totuşi de ce l-aţi sunat la 
telefon şi n-aţi coborât pur şi simplu un etaj şi să... 

— 'Mneatale îţi pare o nimica toată să te cobori în jos un etaj, 
da’ la mine-i căzneală multă. 

— lertăciune, nu mă gândii la asta. 

— Sunai o dată, şi-nc-o dată, ş-apoi iar şi iar, da' tot ocupat 
suna. Atunci îmi făcui coraj, mă dădui în jos pe scări, îi bătui la 
uşă şi-i zisei că nu-i pus bine telefonul în furcă. Da’ Jacumino-mi 
răspunse că-mi suna ocupat pentru că de fapt era legat la 
intonetu' ista sau cum i-o zice. 

— Am înţeles. La plecare şi-a luat cu el valijoara şi 
computerul? 

— D-apăi cum să nu şi le ia? Ce făcea, mi le lăsa mie aicilişa? 

Plecă spre comisariat cuprins de umoarea cea rea. Desigur, ar 
fi trebuit să fie mulţumit de cele aflate: existau totuşi 
documente în cazul Pellegrino şi probabil că acesta le luase cu 
el, dar se temea că urma să aibă din nou de-a face - ca în cazul 
denumit „excursie la Tindari”? - cu computere, dischete, CD- 
ROM-uri şi alte blestemăţii de genul ăsta, care îi picau greu la 
stomac. Noroc cu Catarella, că-i putea da o mână de ajutor. 


Îi povesti lui Fazio ce-i spusese coana Catarina în cursul celor 
două întrevederi avute cu ea. 

— În regulă, făcu Fazio după ce medită o vreme. Să-i dăm cu 
presupunerea că Pellegrino a fugit în străinătate. Prima 
întrebare este: de ce? La urma urmei, el n-avea de-a face în 
mod direct cu escrocheria lui Gargano. Numa’ vreun sărit de pe 
fix ca răposatul dom’ topograf Garzullo putea să se ia de el. A 
doua întrebare este: de unde avu el atâtea parale să-şi facă 
vilişoara asta arătoasă? 


° Vezi A. Camilleri, Excursie la Tindari, Editura Nemira, 2011 (n.tr.). 

— De la povestea asta cu vilişoara se desprinde şi o 
consecinţă, zise Montalbano. 

— Care? 

— Că Pellegrino vrea să rămână o vreme pitit, dar că oricum 
intenţionează să se întoarcă mai devreme sau mai târziu - după 
ce se dă totul uitării, probabil - şi să se bucure în tihnă de 
vilişoară. Altminteri, de ce şi-ar fi construit-o, nu-i aşa? Desigur, 
excepţie face cazul în care a intervenit ceva nou, neprevăzut, 
obligându-l să dea bir cu fugiţii, poate pe vecie, rupându-i-se-n 
paişpe de vilă. 

— Şi mai e o trebuşoară, îi ţinu isonul Fazio. Îmi pare cu temei 
ca unu’, când pleacă în străinătăţuri, să-şi ia după el 
documente, acte şi chiar computerul. Totuşi nu-mi vine-a crede 
că-şi ia după el şi motoreta când pleacă în Germania, asta în caz 
c-a plecat vreo-dat' într-acolo. 

— Sună-l pe unchi şi vezi dacă nu cumva i-a lăsat-o lui. 

Fazio ieşi, întorcându-se destul de repede. 

— Nu, n-a lăsat-o la el şi nici nu ştie ni'ca de motoretă. Băgaţi 
de seamă, dom'le, că unchiu-mi pare c-a mirosit ceva: mă iscodi 
că de ce ne interesăm atâta de nepotu-său. Îmi păru chiar 
îngrijat foarte, pen' că povestea cu plecatul în Germania pentru 
afaceri 'mnealui o înghiţise pe nemestecate. 

— Şi uite-aşa, rămaserăm amândoi în curu’ gol, trase 
concluzia comisarul. 

Se aşternu o linişte ca după un meci pierdut de echipa 
favorită. 

— Şi totuşi, ceva-ceva tot se mai poate face, hotărî deodată 
Montalbano. Mâine de dimineaţă faci turul băncilor din Vigăta şi 
cauţi să afli la care din ele îşi ţine Pellegrino paralele. În mod 
sigur nu e aceeaşi cu care lucra Gargano. Foloseşte-ţi prieteniile 
ca să afli câţi bani are, dacă mai depune şi alte sume pe lângă 
salariu, treburi dintr-astea, ştii tu. A, o ultimă favoare fă-mi: cum 
îl cheamă pe ăl de vede-n jur farfurii zburătoare şi balauri cu trei 
capete? 

Inainte să răspundă, Fazio afişă o expresie năucă. 

— Antonino Tommasino, aşa-l cheamă. Numa’ că, dom'le, 
băgare mare de seamă s-aveţi: nebun de legat e omu' ista, ni'ca 
din ce zice nu poate fi luat de bun. 

— Fazio, ce face omul când cade grav bolnav, iar doctorii dau 
neputincioşi din umeri? Ca să nu moară, e-n stare să dea fuga la 

vrăjitori, la magi şi tot felul de şarlatani. lar noi, dragă prietene, 
îmi pare că la ora asta din noapte suntem cu ancheta în pericol 
pe moarte. Hai, dă-mi numărul de telefon. 

Fazio ieşi, apoi se întoarse ducând o coală scrisă. 

— Am aici mărturia dată de bunăvoie şi nesilit de nimeni. Zice 
că n-are telefon. 

— Măcar o casă are sau nu? 

— Da, dom'le, să trăiţi. Numa’ că-i greu de ajuns. Nu mai bine 
vă desenez o hartă? 


Descuind uşa, observă un plic în cutia pentru scrisori. ÎI 
cercetă şi recunoscu scrisul Liviei. Numai că-n plic nu era o 
scrisoare, ci un articol decupat dintr-un ziar - un interviu cu un 
foarte vârstnic filosof din Torino. Ros de curiozitate, se hotărî să- 
| citească de îndată, chiar mai înainte să descopere ce-i lăsase 
de mâncare în frigider nepoata Adelinei. Referindu-se la familia 
sa, filosoful spunea la un moment dat: „Când îmbătrâneşti, 
contează mai mult afectele decât conceptele.” 

Foamea îi trecu instantaneu. Carevasăzică, dacă pentru un 
filosof vine clipa când cunoaşterea valorează mai puţin decât 
sentimentele, cât să conteze oare o anchetă poliţienească 
pentru un zbir la apus de carieră? Aceasta era întrebarea 
implicită pe care Livia i-o adresa trimiţându-i tăietura din ziar. 
Şi, cu inima grea, se văzu nevoit să admită că exista un singur 
răspuns: probabil că o anchetă valorează mai puţin decât un 
concept. Peste noapte dormi rău. 


La ora şase dimineaţa era deja plecat de acasă. Ziua se 
prezenta bine, cu cer descongestionat şi limpede, fără vânt. Din 
când în când privea harta desenată de Fazio, desfăşurată pe 
scaunul din dreapta. Tommasino Antonino sau Antonino 
Tommasino, ori cum naiba l-o mai fi chemând, locuia undeva în 
câmp, către Montereale, aşadar nu foarte departe de Vigăta. 
Problema era să aleagă drumul corect, căci te puteai pierde 
uşor în întinderea aproape deşertică, fără măcar un copac care 
să ţină umbră, cicatrizată de drumeaguri, poteci şi şanţuri 
săpate de roţi cu lanţuri, peticită ici şi colo de colibe ţărăneşti 
sau de câte o casă câmpenească. Un loc ce făcea totul ca să nu 
se transforme într-un biz, într-o zăminteală de vile de vacanţă, 
numai că, undeva, în depărtare, deja se vedeau primele semne 

ale inutilităţii unei astfel de rezistenţe: excavații pentru montajul 
ţevilor, stâlpi de electricitate şi telefonie, schiţe ale unor viitoare 
şosele propriu-zise, cu benzi largi. Se învârti vreo trei-patru ore 
prin deşert, revenind de fiecare dată la punctul de plecare - se 
vedea treaba că harta lui Fazio era prea generală. Resemnat că 
se rătăcise, se îndreptă hotărât către cea mai apropiată casă 
ţărănească. Frână, cobori din maşină: poarta era deschisă. 

— E cineva acasă? 

— Intraţi, se auzi o voce de femeie. 

Pătrunse într-o încăpere largă, bine întreţinută, cu lucrurile 
puse în ordine, un fel de sufragerie ce ţinea loc şi de sală de 
mese, cu piese de mobilier vechi, dar frecate până la luciu. O 
doamnă la vreo şaizeci de ani, îmbrăcată în gri, cu ţinută 
îngrijită, sorbea dintr-o ceaşcă de cafea; pe masă, ibricul încă 
fumega. 

— O simplă informaţie, doamnă. Aş vrea să ştiu unde 
locuieşte domnul Antonino Tommasino. 

— Aici locuieşte. Eu sunt soţia. 

Hm, de ce-şi închipuise el oare că Tommasino era un fel de 
vagabond sau, într-o ipoteză ceva mai bună, un viddrano, un 
ţăran - o specie protejată, fiind pe cale de extincţie. 

— Comisarul Montalbano sunt. 

— V-am recunoscut, făcu doamna, arătând cu o mişcare a 
capului către televizorul din colţ. Mă duc să-l chem pe soţul. 
Până una-alta, serviţi o cafea, dar să ştiţi că eu o fac tare. 

— Mulţumesc. 

Doamna îi turnă cafeaua, apoi ieşi; se întoarse aproape 
imediat. 

— Soţul zice că, dacă nu vă deranjează, să mergeţi 
dumneavoastră la el. 

Parcurseră un coridor văruit în alb, apoi femeia îi făcu semn 
să intre pe a doua uşă din stânga. Se pomeni într-un adevărat 
birou de lucru - rasteluri masive înţesate cu cărţi şi vechi hărţi 
nautice agăţate pe pereţi. Bărbatul care se ridică dintr-un 
fotoliu, venindu-i în întâmpinare, era un sexagenar înalt şi falnic, 
îmbrăcat cu un blazer elegant, cu ochelari şi părul alb. Pe chip i 
se ghicea o urmă de suspiciune. Montalbano rămase încremenit: 
fusese sigur că se va găsi faţă-n faţă cu un ipochimen pe 
jumătate dement, cu ochi bulbucaţi şi cu o dâră de bale în colţul 
gurii. Nu cumva era o confuzie? 

— Dumneavoastră sunteţi Antonino Tommasino? îl întrebă el. 

Şi ar fi vrut să adauge, pentru o mai mare siguranţă: ăla 
nebun de legat de vede monştri şi farfurii zburătoare? 

— Da. lar dumneavoastră sunteţi comisarul Montalbano. Luaţi 
loc. 

Şi arătă către un fotoliu comod. 

— Vă ascult, sunt la dispoziţia dumneavoastră. 

Ei bine, tocmai aici era buba! Cum să înceapă discuţia fără să- 
| jignească pe domnul Tommasino, care-i părea un om cât se 
poate de normal la cap? 

— Citiţi ceva interesant? 

Intrebarea de-i ieşise pe gură era într-atât de idioată, încât se 
ruşină. În schimb, Tommasino zâmbi. 

— Citesc aşa-numita Carte a lui Roger, scrisă de Al-ldrisi, un 
geograf arab. Totuşi, dumneavoastră n-aţi venit până aici ca să 
mă întrebaţi ce cărţi citesc. Aţi venit ca să aflaţi ce anume am 
văzut într-o noapte, cu ceva mai mult de o lună în urmă. 
Probabil că acolo, la comisariat, lumea şi-a mai schimbat 
părerea. 

— Da, aşa e, mulţumesc, făcu Montalbano, recunoscător 
celuilalt că preluase iniţiativa. 

Nu numai că era normal la creier, domnul Tommassino al 
nostru, dar se vedea treaba că era şi o persoană fină, cultă şi 
inteligentă. 

— Trebuie totuşi să înţeleg mai întâi un lucru. Ce vi s-a spus 
despre mine. 

Descumpănit, Montalbano ezita. Apoi hotărî că metoda cea 
mai potrivită era să spună adevărul. 

— Mi s-a spus că, uneori, vedeţi lucruri stranii, chestii 
inexistente. 

— Sunteţi foarte amabil, domnule comisar. În cuvinte puţine, 
despre mine se spune, de fapt, că-s nebun. Un nebun paşnic, un 
cetăţean care-şi plăteşte impozitele, respectă legea, nu recurge 
la acte obscene sau violente, nu ameninţă pe nimeni, nu-şi 
maltratează soţia, merge duminica la slujbă, şi-a crescut copiii şi 
nepoţii - dar, cu toate acestea, tot nebun rămâne. Într-adevăr, 
aţi spus bine: uneori mi se întâmplă să văd chestii inexistente. 

— Scuzaţi-mi întrebarea, îl întrerupse Montalbano, dar cu ce 
vă ocupați? 

— Ca profesiune, vă referiţi? Am predat geografia la liceul din 

Montelusa. De ani buni sunt la pensie, îmi permiteţi să vă 
istorisesc o povestioară? 

— Bineînţeles. 

— Am un nepot, Michele, acum în vârstă de paisprezece ani. 
Într-o zi, cu mai bine de zece ani în urmă, fiul meu a venit în 
vizită, cu soţia şi nepotul meu. Desigur, continuă să mă viziteze 
şi-n ziua de astăzi, slavă Domnului! Michele şi cu mine am 
început să ne jucăm pe afară. Deodată, Michele a început să 
strige, spunând că tăpşanul fusese invadat de o mulţime de 
balauri înfricoşători şi furioşi. Eu m-am prins în jocul lui şi am 
început să urlu de spaimă. Atunci, copilandrul, speriat de 
sperietura mea, a venit să mă liniştească: „Bunicule - mi-a spus 
-, stai să vezi, că balaurii ăştia nu există cu adevărat, nu trebuie 
să-ţi fie frică. Jocul ăsta l-am inventat eu, aşa să ştii.” Credeţi- 
mă, domnule comisar, de câţiva ani buni sunt uneori de aceeaşi 
condiţie ca nepotul meu Michele. Se vede treaba că, dintr-un 
motiv misterios, o anumită parte a creierului meu a rămas 
oarecum la stadiul copilăriei. Atât doar că, spre deosebire de 
nepotul meu, eu iau drept adevărat ceea ce văd şi continui să 
cred asta pentru o bună bucată de vreme. Apoi îmi trece şi-mi 
dau seama că am văzut lucruri inexistente. Am fost limpede 
până aici? 

— Foarte limpede, zise comisarul. 

— Acum, vă pot întreba ce lucruri vi s-a spus c-aş fi văzut? 

— Ah. Pare-mi-se, un monstru marin cu trei capete şi o 
farfurie zburătoare. 

— A, numai atât? Nu vi s-a spus, de exemplu, că am mai 
văzut şi un stol de peşti înaripaţi, făcuţi din tablă, care stăteau 
bine-mersi într-un copac? Sau cum m-am pomenit în bucătărie 
cu un venusian pitic care mi-a cerut o ţigară? Haideţi, totuşi, să 
ne oprim cu poveştile astea aici, ca să nu producem confuzie, de 
acord? 

— Cum doriţi. 

— Haideţi acum să enumerăm ce s-a spus despre mine, 
inclusiv ceea ce ştiaţi deja: un monstru marin cu trei capete, o 
farfurie zburătoare, un stol de peşti din tablă cu aripi, un 
venusian pitic. Sunteţi de acord că toate acestea sunt lucruri 
care nu există? 

— Bineînţeles. 

— În cazul acesta, dacă eu vin să vă spun: să ştiţi că acum 

câteva nopţi am zărit o maşină aşa şi pe dincolo, de ce să nu mă 
credeţi? Te pomeneşti că maşinile sunt chestii fanteziste, care 
nu există! Eu vă povestesc despre lucruri obişnuite, cotidiene - 
o maşină reală, cu patru roţi, plăcuţă de înmatriculare -, n-am 
zis în niciun caz că am dat peste o trotinetă spaţială cu care 
intenţionez să călătoresc pe Marte! 

— Conduceţi-mă la locul în care aţi văzut maşina lui Gargano, 
zise atunci Montalbano. 

De un lucru era sigur: dăduse peste un martor preţios. 

Puţinul timp petrecut în casă fusese totuşi suficient ca vremea 
să se schimbe. Se ridicase un vânt rebel şi rece, cu rafale aspre 
precum ghearele unei bestii feroce. Dinspre mare soseau către 
țărm nori graşi şi împovăraţi. Montalbano manevra volanul în 
funcţie de instrucţiunile profesorului Tommasino, cerându-i în 
schimb lămuriri despre seara cu pricina. 

— Sunteţi sigur că era noaptea dintre 31 august şi 1 
septembrie? 

— Bag mâna-n foc. 

— De ce sunteţi atât de sigur? 

— Pentru că în clipa când am zărit maşina tocmai mă 
gândeam că a doua zi, pe 1 septembrie, Gargano avea să-mi 
plătească dobânda. Şi m-am minunat de coincidenţă. 

— Să-mi fie cu iertare, domnule profesor, să înţeleg că şi 
dumneavoastră sunteţi una din victimele lui Gargano? 

— Da, am fost într-atât de nătântoc, încât să-i dau crezare. 
Treizeci de milioane mi-a păpat. Însă atunci, când i-am văzut 
maşina, m-am minunat, da, dar în acelaşi timp m-am şi bucurat. 
Mi-am zis că se dovedea om de cuvânt. Când colo, a doua zi 
dimineaţa mi-au spus că nu-şi făcuse apariţia. 

— Şi de ce v-aţi minunat, mă rog frumos, când i-aţi văzut 
maşina? 

— Din mai multe motive. Mai întâi, datorită locului în care se 
găsea. Şi dumneavoastră vă veţi minuna când o s-ajungem 
acolo. Locul se numeşte promontoriul Pizzillo. Pe urmă, ora. În 
mod sigur era trecut de miezul nopţii. 

— V-aţi uitat şi la ceas? 

— N-am ceas, ziua mă orientez după soare, când se întunecă, 
după mireasma nopţii: parc-aş purta cu mine în corp un fel de 
orologiu natural. 

— Mireasma nopţii, aţi spus? 

— Exact. În funcţie de oră, noaptea îşi schimbă mirosul. 

Montalbano nu insistă. In schimb, spuse: 

— Poate că Gargano mai era cu cineva şi avea nevoie de 
intimitate. 

— Domnule Montalbano, locul acela este mult prea izolat ca 
să fii în siguranţă. Mai ţineţi minte, acum doi ani, când o 

pereche a fost tâlhărită prin părţile acelea? Pe urmă, m-am 
întrebat: cu toţi banii de care dispune, la poziţia lui şi dator cum 
e să salveze aparențele, ce nevoie ar avea Gargano să şi-o tragă 
pe bancheta maşinii, precum un mucos de optsprezece ani? 

— Pot să vă-ntreb - desigur, aveţi toată libertatea să nu-mi 
răspundeţi - ce căutaţi la o oră atât de târzie prin părţile acelea, 
despre care spuneţi că sunt aşa izolate? 

— Noaptea, eu umblu. 

Montalbano se abţinu de la alte întrebări. După nici cinci 
minute petrecute în tăcere, profesorul spuse: 

— Am ajuns. Aici este promontoriul Pizzillo. 

Şi cobori primul, urmat de comisar. Se aflau pe un mic tăpşan 
înalt, un soi de platou, complet deşertificat, lipsit de orice urmă 
de copac - doar ici şi colo câte o tufă de sorg sau de caper. 
Marginea tăpşanului se afla la vreo zece paşi de ei, dincolo de 
ea deschizându-se, probabil, un hău care dădea în mare. 

Montalbano făcu câţiva paşi, însă vocea lui Tommasino îl opri. 

— Atenţie, terenul e instabil. Maşina lui Gargano staţiona pe 
locul unde se află acum a dumneavoastră, în aceeaşi poziţie, cu 
portbagajul către mare. 

— Din ce direcţie veneaţi? 

— Dinspre Vigăta. 

— E departe. 

— E doar o părere. De aici până la Vigăta, drumul pe jos 
durează trei sferturi de oră, o oră cel mult. Cum spuneam, 
venind dintr-acolo, eram obligat să trec prin faţa maşinii, la cinci 
sau şase paşi distanţă de botul acesteia. Cu excepţia cazului în 
care aş fi făcut un ocol mare pe interior ca s-o evit. Insă ce 
motiv aveam s-o evit? Aşa că, apropiindu-mă, am recunoscut-o. 
Lumină era suficientă, de la lună. 

— Aţi avut posibilitatea să-i vedeţi numărul de înmatriculare? 

— Glumiţi, nu-i aşa? Ar fi trebuit să mă apropii într-atât încât 
să-mi lipesc ochii de plăcuţă, ca să pot citi ce scria pe ea. 

— Bine, dar dacă n-aţi văzut numărul de înmatriculare, de 
unde ştiţi căâ...? 

— Am recunoscut modelul maşinii. Era o Alfa Romeo 166. 
Aceeaşi maşină cu care s-a prezentat anul trecut la mine acasă 
ca să-mi şterpelească paralele. 

— Dumneavoastră ce maşină aveţi? 

— Eu? Eu nici carnet n-am măcar. 

Ah! Vorba aia: dacă n-ai noroc şi parte, geaba te mai scoli în 
noapte, îşi zise Montalbano. Care va să zică dom’ profesor 
Tomassino chiar asta era: un nebun de legat, care vedea chestii 
inexistente, iar când totuşi vedea lucruri reale, le potrivea după 
cum i se năzărea. Vântul era acum şi mai rece, norii pe cer se 
adunaseră ameninţători. La ce bun să mai piardă vremea în 
locul acela dezolant? Se vedea însă treaba că domnul profesor 
intuise cumva dezamăgirea comisarului. 

— Să ştiţi, domnule comisar, că eu am o obsesie. 

Oh, Doamne, alta? Montalbano deveni îngrijorat. Oare cum ar 
fi trebuit să se comporte dacă pe ipochimen îl lovea chiar atunci 
vreun acces de ţicneală şi se punea pe urlat că-l vede pe Lucifer 
în persoană? S-o facă pe niznaiul, ca şi cum nimic nu s-a- 
ntâmplat? Să-şi pună fundul în maşină şi să dea bir cu fugiţii? 

— Obsesia mea, continuă Tomassino, e legată de automobile. 
Sunt abonat la multe reviste de specialitate, atât italieneşti, cât 
şi străine. Aş putea concura la orice emisiune-concurs pe 
această temă şi cu siguranţă aş câştiga. 

— Era cineva în maşină? întrebă comisarul, resemnat cu 
faptul că dom’ profesor era cu totul şi cu totul imprevizibil. 

— Vedeţi dumneavoastră, venind dintr-acolo, cum v-am zis, 
am avut suficientă vreme să observ profilul lateral al maşinii, ca 
să spun aşa. Ajuns apoi în dreptul ei, aveam posibilitatea să 
desluşesc eventualele siluete umane din interior. Dar nu, n-am 
văzut niciuna. Poate că, zărind o umbră apropiindu-se, 
persoanele din maşină s-au lăsat în jos. Oricum, eu am trecut 
mai departe fără să mă întorc. 

— Aţi auzit ulterior zgomot de motor pornit? 

— Nu. Însă mi se pare - repet, mi se pare - că portbagajul era 
deschis. 

— Şi chiar n-aţi văzut pe nimeni în dreptul portbagajului? 

— Pe nimeni. 

Lui Montalbano îi veni o idee atât de simplă, încât se ruşină că 
n-o avusese până atunci. 

— Domnule profesor, v-aş ruga să vă îndepărtați vreo treizeci 
de paşi, apoi să vă întoarceţi către maşina mea, pe acelaşi 
traseu pe care l-aţi parcurs în noaptea cu pricina. 

— Desigur, spuse Tommasino. Îmi place să umblu. 

In vreme ce profesorul îi întoarse spatele, îndepărtându-se, 
Montalbano deschise portbagajul şi se ghemui după maşină, în 

lateralul acesteia, iţindu-şi capul doar atât cât să-l poată urmări 
prin geamurile portierelor din spate pe Tommasino, care, odată 
parcurşi cei treizeci de paşi, se întoarse şi porni îndărăt. In 
momentul acela, comisarul îşi lăsă capul în jos, ferindu-se 
complet vederii celuilalt. Când, după calculele sale, profesorul 
ajunse în dreptul botului maşinii, se mută, tot ghemuit, în 
spatele portbagajului; apoi, când înţelese că celălalt trecuse de 
maşină, se deplasă tiptil către celălalt flanc al maşinii - o 
precauţie inutilă, din moment ce Tommasino recunoscuse că nu- 
şi întorsese privirea către maşina lui Gargano. Comisarul se 
ridică. 

— Domnule profesor, e suficient, mulţumesc. 

Tommasino îl privi mirat. 

— Unde v-aţi pitit? Am observat portbagajul deschis, însă nu 
v-am văzut nici în maşină, nici în altă parte. 

— Veneaţi dintr-acolo, iar Gargano, zărindu-vă umbra, a... 

Se întrerupse. Brusc, cerul deschisese parcă un ochi. Un mic 
orificiu, o spărtură se produsese în împâslitura neagră şi 
uniformă a norilor, iar pe acolo ţâşnise o rază orbitoare de 
soare, a cărei proiecţie circumscria aproape în întregime locul în 
care se aflau cei doi. Lui Montalbano îi venea să râdă. Păreau 
două personaje de o inocenţă îngerească, atinse de lumina 
divină. In clipa aceea, remarcă un lucru pe care numai genul 
acela de lumină, asemenea unui reflector de scenă, îl putuse 
pune în evidenţă. Simţi că-l traversează un fior rece, iar bine- 
cunoscutul clopoțel prinse să-i răsune în ciriveddro. 

— Vă conduc înapoi, acasă, îi spuse profesorului, care se uita 
la el cu aer întrebător, aşteptând continuarea explicaţiei de mai 
devreme. 


După ce-l lăsă acasă pe profesor, ţinându-se cu greu să nu-l 
îmbrăţişeze, se întoarse în cea mai mare viteză la promontoriu. 
Slavă Domnului, nu apăruseră alte maşini pe-acolo, ca să-l frece 
la icre. Frână, cobori, se apropie tiptil, păşind precaut şi fără să- 
şi ridice privirea din pământ, de marginea tăpşanului. Raza de 
soare nu mai era acolo, ca să-l ajute - acea rază semănând cu 
fasciculul unei lanterne electrice ce sfârtecă bezna -, însă acum 
ştia ce anume căuta. 

Apoi, la fel de precaut, îşi întinse gâtul ca să privească în jos, 
sub picioarele lui. Platoul era alcătuit dintr-un strat de pământ 

aşternut peste marnă. Într-adevăr, de unde se afla el plonja 
perpendicular spre mare un perete neted şi alb de marnă; jos, 
apa - cenuşie, aidoma cerului - trebuie să fi avut cel puţin zece 
metri adâncime. Nu mai voia să piardă alt timp preţios. Privi de 
jur împrejur - o dată, de două ori, de trei ori -, stabilindu-şi 
puncte de referinţă stabile. Se urcă apoi în maşină şi se îndreptă 
spre comisariat. 


Fazio nu era acolo, în schimb, cu totul neaşteptat, dădu peste 
Mimi Augello. 

— Tatăl Bebei se simte mai bine. Am hotărât să amânăm 
nunta cu o lună. Noutăţi? 

— Da, Mimi. Şi-ncă multe. 

Îi istorisi totul, iar la sfârşit, Mimi rămase cu gura căscată. 

— Şi acu' ce-ai vrea să faci? 

— Fă-mi rost de o barcă de cauciuc cu motor bun. Într-o oră ar 
trebui să străbat drumul până la locul cu pricina, chiar dacă 
vremea nu-i prea bună azi. 

— Bagă bine de seamă ce faci, Salvo, să nu suferi vreun 
infarct. Amână. Probabil că apa-i aproape îngheţată azi. lar tu, 
iartă-mă că-ţi zic, nu mai eşti un băieţandru. 

— Fă-mi rost de o barcă şi nu mă mai freca la icre. 

— Măcar combinezon ai sau n-ai? Butelii de oxigen? 

— Combinezon am acasă, pe undeva. Butelii n-am folosit 
niciodată. Cobor în apnee. 

— Salvo, tu coborai pe vremuri în apnee. Sunt ani buni de 
când n-ai mai făcut-o. lar în toţi anii ăştia ai fumat ca un turc. 
Habar n-ai în ce hal îţi sunt plămânii. Prin urmare, cât timp crezi 
că poţi sta sub apă? Să zicem, cu generozitate, douăzeci de 
secunde? 

— Nu vorbi prostii. 

— Spun prostii pentru că-ţi amintesc că fumezi? 

— la mai scutiţi-mă cu fumatul ăsta al vostru! Alui de fumează 
e clar că fumu-i face rău. Insă, după mintea voastră, smogul nu 
contează, electrosmogul nu contează nici el, deşeurile de uraniu 
fac bine la sănătate, furnalele nu provoacă niciun fel de daune, 
Cernobâlul a avut drept rezultat creşterea producţiilor agricole, 
peştii cu uraniu sau ce naiba or avea în ei sunt mai hrănitori, 
dioxina este un fortifiant pentru organism, boala vacii nebune, 
febra aftoasă, alimentele modificate genetic şi globalizarea vă 

fac să vă simţiţi ca-n sânul lui Avraam, iar singurul lucru care 
dăunează, ucigând milioane şi milioane de oameni, este fumatul 
pasiv. Ştii care-o să fie sloganul viitorului? Salvaţi mediul 
trăgând pe nas nişte cocaină! _ 

— În regulă, în regulă, calmează-te, zise Mimi. Îţi fac rost de 
barcă. Însă cu o condiţie. 

— Care? 

— Vin şi eu cu tine. 

— Ca să faci ce? 

— Nimic, dar nu-mi vine să te las singur, m-aş simţi rău. 

— În cazul ăsta, de acord. Ne vedem în port la ora două - 
oricum trebuie să ţin post negru. Atenţie! Nu spui nimănui unde 
mergem, pen' că, dacă am ghinion şi o zbârcesc, o să râdă şi cu 
curu' de noi ăştia din comisariat. 


Montalbano experimentă pe propria piele cât de greu e să-ţi 
tragi pe corp costumul de scafandru la bordul unei bărci de 
cauciuc lovite din toate părţile de valurile unei mări care putea fi 
caracterizată oricum, numai calmă nu. La cârmă, Mimi părea 
încordat şi îngrijorat. 

— Ai rău de mare? îl iscodi la un moment dat comisarul. 

— Nu. Am rău de mine. 

— De ce? 

— Pentru că uneori îmi dau seama cât de idiot sunt urmându- 
te orbeşte în fanteziile tale bolnăvicioase. 

Altceva nu-şi mai ziseră. Reîncepură să-şi vorbească abia 
atunci când, după eforturi istovitoare şi mult dans „doi paşi 
înainte, unul înapoi”, ajunseră în dreptul promontoriului Pizzillo, 
locul pe care Montalbano îl bătuse de dimineaţă la picior. 
Peretele de marnă se înălța drept, lipsit de orice protuberanţă 
sau scobitură. Mimi îl scruta negru la faţă. 

— Riscăm să ne izbim de stânci, spuse. 

— Păi, fii şi tu atent, îi răspunse, cu titlu de consolare, 
comisarul, făcând o primă tentativă de scufundare, deocamdată 
doar lipindu-şi burta de marginea bărcii de cauciuc şi lăsându-şi 
picioarele în apă. 

— Nu te văd prea entuziasmat, zise Mimi. 

Montalbano se uita la el lung, nehotărât dacă să se scufunde 
sau nu în mare. Stătea cu inima-ndoită. Pe de o parte, îl măcina 
curiozitatea să verifice dacă ceea ce zărise de dimineaţă sub 

apă era real, însă la fel de puternică era şi dorinţa de a-i vâri pe 
toţi în mă-sa, lăsând totul la voia Ălui de Sus. În mod cert, 
vremea nu venea să-l ajute cu nimic - cerul se întunecase până- 
ntr-atât, încât lăsa să răzbată o lumină aproape nocturnă, în 
vreme ce vântul sufla acum a gheaţă. Până la urmă, se hotărî, 
fie şi pentru că-n veci şi-n pururi nu s-ar fi făcut de batjocură în 
faţa lui Augello, ca să se căiască apoi câte zile-o avea. Se 
desprinse de marginea bărcii. 

Şi, brusc, se pomeni într-o beznă adâncă, impenetrabilă, aşa 
de densă că nu pricepea nici măcar cum îi era poziţionat trupul 
în apă. Stătea oare la orizontală sau pe verticală? Odată i se- 
ntâmplase ca, trezindu-se-n creierii nopţii, să nu se poată 
orienta, deşi era în propriul pat: nu-şi dădea seama unde se 
aflau obişnuitele lui puncte de reper - fereastra, uşa, tavanul... 
Pe neaşteptate, se lovi cu spatele de un corp solid. Se trase 
înapoi. Atinse cu mâna o masă vâscoasă. Simţi cum începea să-l 
învăluie. Se smuci, eliberându-se. Atunci, începu să se zbată 
frenetic, încercând să facă două lucruri deodată: să se opună 
sperieturii absurde care tocmai pusese stăpânire pe el şi să 
înşface lanterna prinsă de curea. Într-un târziu, reuşi să apese 
pe întrerupător. Îngrozit, constată că nu rezulta niciun fascicul 
luminos: lanterna nu funcţiona. Deodată, un curent puternic 
începu să-l târască spre fundul mării. 

„Oare de ce mă las eu purtat în asemenea cutezanţe?”, se 
întrebă el întristat. 

Sperietura lăsase acum locul panicii. Neizbutind s-o 
stăpânească, se avântă ca o rachetă spre suprafaţă, unde dădu 
cap în cap cu Augello, care stătea aplecat peste marginea bărcii. 

— Hei, tocmai era să-mi spargi nasul! protestă Mimi, pipăindu- 
se. 

— Apăi, mută-ţi şi tu curu’ de-aici, nu? replică celălalt, 
prinzându-se de barcă. 

Să se fi făcut deja noapte? Nu, nu izbutea încă să vadă nimic. 
Doar propria gâfâială ca de muribund, atât putea auzi. 

— Da' de ce stai cu ochii închişi? îl întrebă Augello îngrijorat. 

Abia în clipa aceea comisarul realiză că pe toată durata 
scufundării îşi ţinuse ochii strâns închişi - un fel de refuz 
obstinat de a-şi accepta bravada. Deschise ochii. Drept 
confirmare, apăsă pe întrerupătorul lanternei: funcţiona perfect. 
Rămase aşa câteva minute, insultându-se în gând cu năduf, 

apoi, când constată că bătăile inimii îşi reluaseră ritmul normal, 
se scufundă din nou. Se simţea mult mai calm acum - în mod 
cert, sperietura trăită mai devreme fusese cauzată de primul 
impact cu apa. O reacţie cât se poate de normală, nu-i aşa? 

Ajunsese la circa cinci metri adâncime. Îndreptând fasciculul 
luminos al lanternei şi mai jos de locul în care se afla, se scutură 
brusc, nevenindu-i să-şi creadă ochilor. Stinse lanterna, numără 
lent până la trei, apoi o reaprinse. 

La trei sau patru metri sub el, încastrată între peretele de 
marnă şi o stâncă albicioasă, zăcea carcasa unui automobil. De 
emoție, simţi cum plămânii cedează, lăsând aerul să iasă. Se 
ridică în grabă la suprafaţă. 

— Ei, ţi se năzări oareşice au ba? Bibani cu picăţele? Vreun 
brontozaur, ceva? îl iscodi ironic Mimi, tamponându-şi nasul cu o 
batistă udă. 

— Am avut un noroc porcesc, Mimi. Maşina-i chiar aici, 
dedesubt. A căzut sau a fost împinsă de sus, una din două. 
Văzusem bine azi-dimineaţă: urmele de roţi se terminau fix la 
marginea tăpşanului de deasupra. Acum mă scufund la loc ca să 
verific o treabă, pe urmă ies şi ne întoarcem acasă. 


Mimi se dovedise prevăzător. Adusese cu el o sacoşă de 
plastic în care erau câteva prosoape şi o sticlă neîncepută de 
whisky. Înainte să-l asalteze cu întrebările, Augello aşteptă ca 
superiorul său să-şi scoată combinezonul, să se usuce şi să se 
îmbrace. Continuă să aştepte până când comisarul îşi deşurubă 
sticla de la gură, ca să dea şi el o duşcă bună peste cap. Abia 
apoi începu să-l descoasă: 

— Ei bine, ce găbjişi acolo, la douăzeci de mii de leghe sub 
mări? 

— Mimi, tu o dai pe glumă pen' că nu vrei să recunoşti o 
treabă: ţi-am tras-o, şi-ncă ţi-am tras-o cum scrie la carte. Te-ai 
ţinut de ancheta asta aşa, în dorul lelii, chiar tu mi-ai 
recunoscut-o. lar eu am venit şi ţi-am tras-o unde te doare mai 
tare. Hai, dă sticla-ncoa'. 

Luă o înghiţitură zdravănă, pe nerăsuflate, apoi îi întinse sticla 
lui Augello, care încercă să-l imite. Era însă limpede că, după 
vorbele lui Montalbano, whisky-ul nu-i prea mai pria. 

— Ei bine? îl iscodi din nou Mimi, de data asta cu mină 
pocăită. 

— În maşină stă un mort. Nu ştiu să-ţi zic cine e, că-i făcut 
zdrenţe. La impact s-au deschis toate portierele, aşa că se poate 
ca prin apropiere să mai fie şi alt cadavru. Deschis era şi 
portbagajul. Şi ştii ce e-năuntru? Un scuter. Asta-i tot. 

— Şi acum ce facem? 

— Ancheta nu ne aparţine. Prin urmare, vom informa 
autorităţile în drept. 


Cei doi domni care coborâră pe chei dintr-o barcă de cauciuc 
erau, fără doar şi poate, comisarul Salvo Montalbano şi 
adjunctul său Domenico „Mimi” Augello, cei doi cunoscuţi 
păzitori ai legii din Vigâta. Şi totuşi, trecătorii se opreau din 
drum, privindu-i înmărmuriţi. Cei doi păşeau braţ la braţ, 
clătinându-se vizibil şi fredonând încetişor La donna è mobile. 

Intrară în comisariat, se duseră să-şi dea cu apă pe faţă, se 
aranjară cât de cât şi cerură să li se aducă două cafele. Apoi, 
Montalbano spuse: 

— Acuma ies. Mă duc să dau telefon la Montelusa. 

— Păi, de ce nu suni de aici? 

— De la o cabină publică e mai sigur. 


— Halo? Tomnul Guarnodda, găzezc be el acolo? rosti 
comisarul cu vocea unuia chinuit de-o răceală. 

— Cine? Domnul Guarnotta, ziceţi? 

— Ja, ja. 

— Cine întreabă? 

— Generalul Jaruzelski. 

— Vă fac legătura imediat, îi spuse centralistul impresionat. 

— Alo? Sunt Guarnotta. Vreţi să-mi repetaţi cine-i la telefon? 

— Uide ce e, domnule, azculdă bine la mine ji nu bune 
întrebări. 

Urmă o convorbire telefonică lungă şi furtunoasă, însă, la 
final, domnul Guarnotta de la chestura din Montelusa reţinu 
următoarea concluzie: un polonez misterios îi oferise o 
informaţie foarte prețioasă. 


Era trecut de ora şapte seara, însă lui Fazio nici măcar urma 
nu i se zărise prin comisariat. Montalbano îl sună pe prietenul 
Nicold Zito, de la televiziunea Retelibera. 

— Te hotărâşi, în sfârşit, să treci pe aici ca să-ţi iei caseta 

pregătită de Annalisa? 

— Care casetă? 

— Aia cu materialele despre Gargano. 

Uitase complet, însă se prefăcu că exact acela era motivul 
pentru care sunase. 

— Dacă trec pe acolo într-o juma’ de oră, te găsesc? 

Odată ajuns, îl găsi pe Zito aşteptându-l în prag, cu caseta în 
mână. 

— la-o repede, că mă grăbesc, trebuie să pregătesc 
telejurnalul. 

— Mulţumesc, Nicolò, dar stai o clipă să-ţi zic o treabă: din 
clipa asta, fii cu ochii pe Guarnotta. lar dacă ai cum, ţine-mă la 
curent. 

Graba lui Nicold se risipi ca prin farmec: îşi ciuli urechile, căci 
ştia foarte bine un lucru - o vorbă aruncată ca din întâmplare de 
Montalbano valora mai mult decât un discurs de trei ore. 

— De ce, e groasă? 

— Da. 

— Referitor la Gargano? 

— Sunt sigur că da. 


La ospătăria San Calogero îl lovi o aşa foame de lup, încât 
până şi proprietarul, obişnuit totuşi să-l vadă mâncând bine, se 
uita la el minunându-se: 

— Dom'le, da’ ce făcurăţi? Rămaserăţi fără fund la sac? 

Când ajunse la Marinella, era deja pradă unei fericiri adânci. Şi 
nu, nu ca urmare a istoriei cu maşina, pe moment i se rupea în 
paişpe de anchetă, ci pentru mândria de a se fi dovedit încă în 
stare de scufundări aventuroase şi obositoare precum cea de 
peste zi. 

„Vreau să văd şi eu câţi căţelanari cu caş la gură pot face ce- 
am făcut eu!”, îşi zise. 

Auzi colo, el şi bătrâneţile! Oare cum de-i putuseră trece prin 
cerebel asemenea gânduri? Nu, încă nu-i sosise vremea! 

Când s-o vâre în aparat, caseta video îi căzu pe pardoseală. 
Se aplecă s-o ia şi... rămase înţepenit - exact în poziţia aceea, 
pe jumătate înclinat, incapabil să mai facă vreun pas, anchilozat 
de o durere atroce de spate. 

Mda, bătrâneţea găsise o cale mişelească să se răzbune. 

Hei, dar ce se auzea era zdrăngăneală de ceas deşteptător, 
nu acordurile de vioară ale maestrului Cataldo Barbera!'%, cel 
care, apărându-i în vis, tocmai îi spusese: 

— la ascultați acest concertino! 

Deschise ochii şi se uită la ceas: opt fără cinci, dimineaţa. 

Nu mai ținea minte când se trezise ultima dată atât de târziu. 
Ridicându-se, luă act cu satisfacție de faptul că durerea de 
spate Îi trecuse. 

— Alo? 

— Salvo, eu sunt, Nicolò. Am un mic material care te 
interesează în buletinul de ştiri de la ora opt. Să te uiţi. 

Deschise televizorul, potrivindu-l pe Retelibera. După siglă, pe 
ecran apăru mutra lui Nicold. Pe scurt, relată că se afla în locul 
cunoscut sub numele de promontoriul Pizzillo, întrucât la 
chestura din Montelusa fusese primită o informaţie telefonică de 
la un amiral polonez referitoare la o maşină prăbuşită în mare. 
Domnul comisar Guarnotta avusese o extraordinară intuiţie, 
bănuind că era vorba de automobilul model Alfa Romeo 166 al 
numitului Emanuele Gargano. Drept care nu mai pierduse 
vremea nicio secundă, ordonând o operaţiune de recuperare a 
maşinii. Recuperare care însă nu putuse fi încă dusă la bun 
sfârşit. Aici, interveni o schimbare de cadru. Operatorul efectuă 
un zoom vertiginos de la înălţime, dezvăluind vederii priveliştea 
mării de dincolo de marginea tăpşanului bine cunoscut. 

Maşina, explică Zito din off screen, se afla chiar acolo, la circa 
zece metri adâncime, literalmente încastrată între peretele de 
marnă al țărmului şi o stâncă uriaşă. Cameramanul lărgi atunci 
cadrul, iar pe ecran îşi făcură apariţia, pe rând, un ponton uriaş 
cu macara, câteva vase de pescuit, motoscafuri şi bărci de 
cauciuc - cel puţin zece ambarcaţiuni la număr. Operațiunile 
urmau să continue peste zi, adăugă Zito, totuşi între timp 
scafandrii reuşiseră să aducă la suprafaţă cadavrul încarcerat 
între resturile maşinii. Schimbare de cadru. Pe puntea unui vas 
de pescuit, un corp tologit pe jos şi silueta unui bărbat ghemuit 


19 Personaj dintr-un roman precedent al seriei, Sunetul viorii, Editura Nemira, 
2009 (n.tr.). 

asupra mortului. Era doctorul Pasquano. 

Vocea jurnalistului:  „Scuzaţi-mă, domnule doctor, care-i 
părerea dumneavoastră: a murit în urma căderii sau a fost 
omorât înainte?” 

Pasquano (abia-abia ridicându-şi privirea): „la nu mă mai 
frecaţi la (bip!)...” 

Mda, obişnuitul, încântătorul lui farmec. 

„Acum dăm cuvântul responsabililor cu ancheta cazului”, făcu 
Nicolò. 

Se înghesuiau în cadru cu toții, strânşi unul într-altul ca într-o 
poză cu o familie numeroasă. Chestorul Bonetti-Alderighi, prim- 
procurorul Tommaseo, şeful de la Criminalistică, Arquà, 
responsabilul cu ancheta, comisarul Guarnotta. Tuspatru 
surâzători ca la petrecere, tuspatru plasați periculos de aproape 
de marginea tăpşanului cu risc ridicat de alunecări de teren. 
Montalbano îşi alungă din minte gândul funest - şi totuşi, o 
eventuală dispariţie în direct a jumătate din conducerea 
chesturii din Montelusa ar fi fost un spectacol cel puţin 
neobişnuit, nu-i aşa? 

Chestorul le mulţumi tuturor, începând cu Tatăl Ceresc şi 
terminând cu portarul instituţiei, pentru implicarea demonstrată 
în îndeplinirea sarcinilor etc. etc. Prim-procurorul Tommaseo 
anunţă că era exclus un delict de natură sexuală - ceea ce prin 
urmare însemna că de toată povestea i se rupea în paişpe, ba 
nici măcar acolo. De fapt, ca să respectăm adevărul, cea de-a 
doua parte a declaraţiei n-o rostise, însă expresia de pe mutra 
lui lăsa limpede să se înţeleagă asta. Arquă, şeful Criminalisticii, 
aduse la cunoştinţă tuturor că aşa, la o primă vedere, maşina cu 
pricina părea să se afle sub apă de mai mult de o lună. Cel care, 
dintre toţi patru, vorbi cel mai mult se dovedi a fi comisarul 
Guarnotta, iar asta pentru că Zito, ca un jurnalist priceput ce 
era, înţelese că marea lui transmisiune directă devenea un 
fiasco, drept care preluă frâiele şi puse întrebările potrivite 
pentru a mai salva ce se mai putea salva. 

„Domnule Guarnotta, cadavrul descoperit în maşină a fost 
identificat oficial?” 

„Incă nu avem o identificare oficială, însă putem afirma că 
există o mare probabilitate să fie vorba despre numitul 
Pellegrini Giacomo.” 

„Doar el se afla în maşină?” 

„Nu putem afirma nimic cert cu privire la acest aspect. În 
habitaclul vehiculului se găsea doar cadavrul respectiv, însă nu 
este exclus să fi existat şi o a doua persoană, care însă, la 
impactul maşinii cu apa, să fi fost aruncată mai departe. 
Echipele noastre de scafandri continuă să cerceteze în mod 
activ perimetrul.” 

„Acest al doilea cadavru ar putea fi al lui Gargano?” 

„Ar putea.” 

„Giacomo Pellegrino era încă în viaţă atunci când maşina s-a 
prăbuşit în gol sau fusese ucis înainte?” „Acest lucru ni-l va 
dezvălui autopsia. O clipă, însă: nu-i obligatoriu să aveam de-a 
face cu o acţiune infracţională. Se poate, de asemenea, să se fi 
întâmplat vreo nenorocire. Vedeţi dumneavoastră, aici există un 
risc înalt de alunecări de...” 

Nu apucă să termine ce-avea de spus. Cameramanul, care 
tocmai lărgise cadrul, surprinse întreaga scenă. |n spatele 
grupului, o fâşie lungă de teren se prăbuşi. Ca într-o scenă de 
balet îndelung exersată, toţi cei patru scoaseră un strigăt 
îngrozit şi săriră în faţă. Ca un arc, Montalbano se ridică pe 
jumătate din fotoliu - i se mai întâmpla aşa ceva uneori, mai 
ales când viziona filme de aventuri de genul /naiana Jones: In 
căutarea arcei pierdute. Când ajunseră cu toţii într-o zonă 
sigură, Zito îşi reluă întrebările: 

„Aţi mai găsit şi altceva în automobil?” 

„Interiorul vehiculului n-a putut fi încă verificat. Totuşi, foarte 
aproape de maşină a fost localizat un scuter.” 

Montalbano ciuli urechile. Însă transmisiunea directă luă 
sfârşit. 

Ce să însemne oare precizarea aceea, „foarte aproape de 
maşină”? Văzuse cu ochii lui că scuterul se afla în portbagaj - n- 
avea niciun dubiu în privinţa asta. Şi atunci? Nu puteau fi decât 
două explicaţii: ori vreun scafandru îl mutase din loc, eventual 
fără vreo intenţie deosebită, ori Guarnotta vindea gogoşi, în 
bună cunoştinţă de cauză. Insă, în acest al doilea caz, care să fi 
fost oare scopul? Să-şi fi făcut oare Guarnotta vreo părere, 
căutând acum să potrivească toate probele în funcţie de tabloul 
pe care şi-l crease? 

Sună telefonul. Tot Zito era. 

— Ţi-a plăcut transmisiunea? 

— Da, Nicolò. 

— Mulţam că m-ai ajutat să i-o trag concurenţei. 

— la spune, ai reuşit să intuieşti care-i părerea lui Guarnotta? 

— Nu-i nevoie să intuiesc nimic, pentru că Guarnotta nu se 
fereşte, el spune ce gândeşte, ce e-n guşă-i şi-n căpuşă. Insă 
numai în privat. Zice, de exemplu, că-i prematur să facă 
declaraţii. Din punctul lui de vedere, Gargano a călcat Mafia pe 
picior. Fie în mod direct, mai exact vârând în buzunar paralele 
vreunui mafiot, fie indirect, încălcând un teritoriu pe care nu 
avea voie nici s-arunce sămânţa, nici să are recolta. 

— Bine, dar ce să caute atunci amărâtul acela de Pellegrino în 
toată treaba asta? 

— Pellegrino a avut ghinionul să se afle în tovărăşia lui 
Gargano. Atenţie: tot opinia lui Guarnotta e şi asta. Şi uite-aşa, i- 
au mătrăşit pe amândoi, i-au încărcat în maşină şi i-au aruncat 
în mare. Pe urmă - sau poate înainte, dar oricum n-are nicio 
importanţă - au aruncat în mare şi scuterul lui Pellegrino. E 
chestiune de ore până când în preajma resturilor maşinii se va 
găsi şi cadavrul lui Gargano, asta dacă nu cumva l-au târât 
curenţii altundeva. 

— Şi te-a convins? 

— Nu. 

— De ce? 

— Îmi zici şi mie ce căutau Pellegrino şi Gargano la o 
asemenea oră din noapte într-un loc pustiu ca acela? Oamenii 
se duc acolo numa' ca să se-ncioteze. Şi nu-mi rezultă că 
Gargano şi Pellegrino ar fi fost... 

— De fapt, ar cam trebui să-ţi rezulte. 

Lui Nicolo îi scăpă un şuierat straniu, ca şi cum ar fi vrut să-şi 
tragă cuvintele înapoi pe gură, apoi respiraţia păru că i se taie 
de tot. 

— Ce tot spui acolo? 

— Pentru informaţii suplimentare, prezentaţi-vă în jurul orei 
unsprezece la comisariatul din Vigăta, făcu Montalbano, 
încercând să imite tonul crainicelor de hipermarket. 


Punând receptorul în furcă, îi trecu instantaneu prin minte un 
gând care pur şi simplu îl obligă să se îmbrace de plecare şi să 
iasă din casă fără să se fi spălat şi nebărbierit. În câteva minute 
pătrunse în Vigăta, calmându-se abia când ajunse în faţa 
agenţiei „Regele Midas”: era încă închis. Parcă maşina şi se 

puse pe aşteptat. După o vreme, zări în retrovizoare sosind 
vechiul Fiat 500 galben, numai bun de colecţie. Se opri la numai 
câţiva metri în faţa maşinii lui Montalbano. Aranjată din cap 
până-n picioare, domnişoara Mariastella Cosentino cobori şi se 
duse să descuie uşa agenţiei. Comisarul mai aşteptă alte câteva 
minute, apoi îşi făcu şi el intrarea. Mariastella se postase deja pe 
locul ei obişnuit - imobilă ca o statuie, cu mâna dreaptă pe 
receptorul telefonului, în aşteptarea unui apel, a unui anumit 
apel, care însă n-avea să vină niciodată. Nu, nici vorbă să se dea 
bătută. Televizor n-avea şi n-ar fi fost de mirare să n-aibă nici 
prieteni, prin urmare era destul de probabil să nu fi aflat încă 
despre descoperirea lui Pellegrino şi a maşinii lui Gargano. 

— Bună dimineaţa, domnişoară, ce mai faceţi? 

— Nu prea rău, mulţumesc. 

După timbrul vocii, comisarul îşi dădu seama că Mariastella 
habar n-avea de ultimele noutăţi. Era momentul să-şi joace 
marea carte înţelept, cu abilitate, altminteri era posibil ca 
Mariastella Cosentino să se închidă în ea şi mai mult decât cum 
îi era felul. 

— Aţi aflat ultimele veşti? 

Alo, apăi ce treabă-i asta? Adicătelea mai întâi îţi propui să 
tratezi problema înţelept şi cu abilitate, după care ieşi la interval 
cu o frază directă, brutală şi banală, ca şi cum ai fi de teapa lui 
Catarella? Până una, alta, totuşi, înţelese că poate continua 
liniştit să calce cu buldozerul peste sentimentele femeii: unica 
dovadă că i-ar fi captat cât de cât atenţia fusese aceea că 
Mariastella îşi focalizase privirea asupra comisarului, fără însă să 
deschidă gura sau să-l iscodească în vreun fel. 

— A fost descoperit cadavrul lui Giacomo Pellegrino. 

Ptiu, Hristoase Dumnezeule mare, da' chiar nica, nicio 
reacţie, cât de cât acolo? 

— L-au găsit pe fundul mării, în maşina domnului Gargano. 

In sfârşit, Mariastella comise un act care o promova de la 
stadiul de obiect neînsufleţit la cel de parte componentă a 
speciei umane. Se mişcă, ridicându-şi lent mâna de pe 
receptorul telefonului şi împreunând-o cu cealaltă, într-un gest 
ca de rugăciune. Ochii îi avea acum bolboşaţi, cu un aer 
întrebător, rugător chiar. lar lui Montalbano i se făcu brusc milă, 
aşa că-i răspunse. 

— El nu era. 

Ochii domnişoarei Mariastella  reveniră la normal. 
Independentă parcă de restul corpului, în continuare imobil, 
mâna i se mişcă din nou, lent, postându-se la loc pe receptorul 
telefonului. Acum, îşi putea reîncepe aşteptarea. 

În clipa aceea, Montalbano se simţi cuprins de o furie 
năvalnică. Îşi vâri capul prin deschizătura ghişeului şi, cu faţa 
lângă faţa femeii, îi şuieră printre dinţi: 

— Ştii bine că n-o să te mai sune niciodată! 

Avu brusc sentimentul că se transformase într-un şarpe 
diabolic, dintr-aceia cărora le striveşti capul pe loc. leşi nervos 
din agenţie. 


Abia ajuns la comisariat, îl sună pe doctorul Pasquano, la 
Montelusa. 

— Montalbano, ce doreşti de la mine? De ce-mi freci ridichea? 
Nu-mi rezultă să fi fost vreunul omorât prin părţile dumitale, 
făcu Pasquano, cu delicateţea care-i adusese celebritatea. 

— Carevasăzică, Pellegrino n-a fost omorât, nu-i aşa? 

— D-apăi, cine ţi-a zis o asemenea prostie? 

— 'Mneavoastră, dom'le, acu-acuşica. Până la proba contrară, 
locul în care a fost descoperită maşina lui Gargano se află în 
circumscripţia mea. 

— Da, numa' că ancheta n-o faci 'mneatale, asta-i! O face 
căpăţâna aia emerită de Guarnotta! Orişicum, pentru cultura 
dumitale generală, află că băieţaşul nostru a murit împuşcat 
drept în faţă. Un singur glonţ. Momentan, altele nu-ţi pot spune. 
Şi nici nu vreau. În rest, mâine-poimâine cumpără şi 'mneatale 
ziarele şi-o să vezi care-s rezultatele autopsiei. Bună ziua. 

Sună telefonul. 

— D-apăi, eu acuşica ce-i fac, vă trec tilifonu' aista au ba? 

— Catare, dacă nu zici cine-i la telefon, de un’ să ştiu eu dacă 
să-ţi răspund „da” au „ba”? 

— Adevărat grăirăţi dom'le, numa’ că telefonista vrea ca să 
rămâie anonimă, adicătelea să nu-mi spuie cum o cheamă. 

— Dă-mi-o. 

— Alo, tati? 

Vocea rugoasă, de Marlene, a Michelei Manganaro, piaza rea. 

— Ce doriţi? 

— M-am uitat de dimineaţă la televizor. 

— Aşa de matinală sunteţi? 

— Nu, însă trebuia să mă pregătesc pentru ale mele. După- 
amiază plec la Palermo pentru nişte examene. Voi rămâne o 
vreme acolo. Înainte de plecare însă, vreau să vă văd şi să vă 
spun ceva. 

— Veniţi încoace. 

— Acolo nu vin nici moartă, să nu iasă cu scandal, dacă dau 
ochii cu cine ştiu eu. Eu zic să mergem în păduricea aceea 
dragă dumneavoastră. Dacă vă convine, ne vedem în faţa casei 
mele la ora douăsprezece şi jumătate. 


— Eşti sută la sută sigur că-i adevărat ce-mi spui? îl iscodi 
Nicolò Zito, care se prezentase la comisariat punctual, la ora 
unsprezece. Eu, unul, nu l-aş fi bănuit nici în vecii vecilor. Și 
când te gândeşti că i-am luat vreo trei, patru interviuri! 

— Da, am văzut caseta, spuse Montalbano. După privire şi 
după cum vorbea, chiar nu părea să fie homosexual. 

— Vezi? Cine ţi-a turnat parascovenia asta? Nu poate să fie 
vreun fonfleu, o informaţie aruncată pe piaţă doar aşa, ca să... 

— Nu, e o sursă de încredere. O femeie. 

— Dar Pellegrino? Şi el era? 

— Da. 

— Şi crezi că era ceva între ei doi? 

— Mi s-a spus că era. 

Nicold Zito rămase câteva clipe pe gânduri. 

— Totuşi, tărăşenia nu schimbă situaţia în mod esenţial. Se 
poate să fi fost complici în toată escrocheria asta. 

— Ar fi o posibilitate, ce-i drept. Însă eu nu voiam decât să fii 
cu ochii-n patru, căci e posibil ca toată trebuşoara asta să nu fie 
chiar atât de simplă pe cât crede Guarnotta. Şi încă ceva: caută 
să afli unde a fost găsit cu exactitate scuterul. 

— Guarnotta a spus că... 

— Ştiu ce a spus Guarnotta. Am însă nevoie să ştiu dacă 
spusele lui corespund cu realitatea. Pentru că, dacă scuterul a 
fost într-adevăr găsit la mică distanţă de maşină, înseamnă că 
un scafandru l-a mutat din locul în care se afla iniţial. 

— Păi, unde se afla? 

— In portbagaj. 

— Şi tu de unde ştii? 

— L-am văzut. 

Nicold se uită la el cu gura căscată. 

— Adicătelea tu eşti amiralul polonez? 
— Eu n-am spus niciodată nici că sunt amiral, nici că sunt 
polonez, rosti solemn Montalbano. 


Era o piază rea, nimic de zis, dar era una frumoasă coz, chiar 
mai frumoasă ca la întâlnirea precedentă, asta poate şi pentru 
că, între timp, îi trecuse gripa. Urcă în maşină expunându-şi cu 
nonşalanţă coapsele dezgolite. Montalbano viră pe a doua 
stradă la dreapta, apoi se încadră pe drumeagul din stânga. 

— Văd că v-amintiţi bine traseul. V-aţi mai întors pe aici după 
aceea? îl întrebă Michela, deschizând gura abia când zăriră la 
orizont păduricea. 

— Am o memorie bună, răspunse Montalbano. De ce aţi vrut 
să ne vedem? 

— Oho, da' grăbiţi mai suntem! făcu tânăra. 

Se întinse pisiceşte, cu braţele încrucişate sub cap, cu bustul 
împins în faţă. Bluziţa de pe ea stătea mai-mai să se rupă. 

„Cu sutienul pe ea s-ar simţi ca-n cămaşa de forţă”, îşi zise în 
gând comisarul. 

— Ţigară. 

În timp ce-i aprindea una, o iscodi: 

— Ce examene aveţi de dat? 

Michela izbucni într-un hohot de râs atât de violent, încât se 
înecă până la urmă cu fumul ţigării. 

— Dacă-mi rămâne timp, poate c-o să dau unul. 

— Dacă vă rămâne timp? De ce, ce altceva aveţi de făcut 
acolo? 

Michela se mulţumi să se uite la el stăruitor, cu ochii ei violet 
licărind amuzaţi. Mai elocvent, nu-i aşa, decât o discuţie tâte-ă- 
tâte lungă şi detaliată. Înfuriat, comisarul simţi că obrajii prind 
să-i roşească. Brusc, îşi trecu un braţ pe după umerii fetei, o 
trase cu forţă spre el, înfigându-i cu fermitate cealaltă mână 
între picioare. 

— Daţi-mi drumul! Daţi-mi drumul! strigă fetişcana cu o voce 
devenită instantaneu acută, aproape isterică. 

Eliberându-se din strânsoarea comisarului, deschise portiera. 
Era cu adevărat răvăşită şi enervată. leşi din maşină, însă 
întârzia să se îndepărteze. Fără să se fi mişcat de pe locul său, 
Montalbano o privea lung. Deodată, Michela zâmbi, deschise din 
nou portiera şi se aşeză în dreapta comisarului. 

— Sunteţi foarte viclean. lar eu am muşcat momeala, m-aţi 
păcălit cu jocul dumneavoastră actoricesc. Ar fi trebuit să vă las 
să continuaţi, să văd pe unde scoteaţi cămaşa? 

— Aş fi procedat la fel ca data trecută, când ţi-a trecut prin 
cap ideea să mă săruţi, zise Montalbano. Oricum însă, eram 
convins că vei reacţiona aşa cum ai făcut-o. lţi place chiar atât 
de mult să provoci bărbaţii? 

— Da. La fel cum şi dumneavoastră vă place s-o faceţi pe 
Sfântul losif cel cast. Pace? 

Toate calităţile le avea fătuca asta, zău aşa, iar de inteligenţă, 
ce să mai vorbim! 

— Pace, răspunse Montalbano. Chiar voiai să-mi spui ceva sau 
a fost doar un pretext pentru un mod nou de distracţie? 

— Jumi-juma', spuse Michela. Dimineaţă, când am aflat că 
Giacomo e mort, am fost pur şi simplu şocată. Ştiţi cum a murit? 

— Un glonţ în plină figură. 

Fătuca tresări, apoi două lacrimi mari cât două perle se 
scurseră să-i ude bluza. 

— lartă-mă, simt nevoia să iau aer. 

Şi cobori. Pe când se îndepărta, Montalbano îi remarcă umerii 
scuturându-i-se de plâns. Oare a cui reacţie era mai normală, a 
Michelei sau a Mariastellei? Stând strâmb şi judecând drept, 
ambele erau reacţii normale. Cobori şi el din maşină, o ajunse 
din urmă pe fătucă şi-i întinse o batistă. 

— Sărmanul de el! Se rupe inima-n mine de milă! zise Michela 
ştergându-şi ochii. 

— Eraţi prieteni apropiaţi? 

— Nu. Totuşi, ne-am osârduit cot la cot vreme de doi ani în 
aceeaşi odaie. Nu crezi că-i îndestul? 

Continua să-l tutuiască, iar italiana sa, de obicei corectă 
literar, era acum întinată cu ziceri dialectale. 

— Mă ţii? 

Preţ de o clipă, Montalbano nu pricepu sensul întrebării, apoi 
îşi petrecu braţul pe după umerii ei. Michela îşi lăsă toată 
greutatea pe el. 

— Vrei să ne întoarcem la maşină? 

— Nu. Realitatea este că povestea cu glonţul în plină figură 
pur şi simplu m-a... ştii, ţinea foarte mult la faţa lui... se 
bărbierea de două ori pe zi... folosea creme de faţă... lartă-mă, 
ştiu că vorbesc în dodii, dar... 

Îşi trase nasul. Măiculiţă sfântă, da” frumoasă mai era! 

— N-am prea înţeles povestea cu scuterul, continuă după ce- 
şi mai reveni respirând de câteva ori adânc. 

Comisarul deveni brusc încordat, cu urechile ciulite. 

— Anchetatorii spun că a fost găsit în apă, în apropierea 
maşinii lui Gargano. Totuşi, de ce ai adus vorba despre asta? 

— Pentru că de obicei îl puneau în portbagaj. 

— Vorbeşte mai clar. 

— Păi, cel puţin o dată aşa au procedat. Gargano l-a rugat pe 
Giacomo să-l însoţească la Montelusa, însă pentru că trebuia să 
plece mai departe şi deci nu-l putea aduce înapoi, au luat 
scuterul pe sus şi l-au vârât în portbagajul încăpător. In felul 
ăsta, Giacomo putea să se întoarcă acasă când avea chef. 

— Poate că, din forţa izbiturii de stânci, portbagajul s-a 
deschis şi scuterul a fost aruncat afară. 

— Da, se poate şi asta, zise Michela. Numai că sunt şi alte 
lucruri pe care nu mi le explic. 

— Spune-mi-le. 

— ŢI le spun pe drum. Vreau să mă duc acasă, acum. 

În vreme ce se urca din nou la volan, comisarul îşi aduse 
aminte că exact aceeaşi expresie rostită de Michela - „portbagaj 
încăpător” - mai fusese folosită şi de altcineva. 

— Sunt multe lucrurile pe care nu reuşesc să mi le explic. În 
primul rând - spuse Michela în vreme ce comisarul conducea cu 
viteză mică -, de ce s-a găsit maşina lui Gargano aici, la noi? 
Sunt două explicaţii: ori Gargano i-a lăsat-o lui Giacomo încă de 
data trecută când a fost aici, ori Gargano s-a întors. Pentru ce 
anume, mă întreb eu. Dacă-şi propusese să dispară după ce-şi 
va fi pus bănuţii la loc sigur - iar planul cu siguranţă că aşa şi-l 
făcuse, de vreme ce transferul obişnuit de fonduri de la Bologna 
la Vigăta nu s-a mai efectuat de data aceasta -, atunci de ce să 
fi venit până aici, riscând astfel totul? 

— Continuă. 

— Mai mult, admițând că Gargano şi Giacomo formau un 
cuplu, de ce să se întâlnească în maşină ca doi amanți 
clandestini? De ce nu la hotelul la care trăgea Gargano sau în 
oricare alt loc liniştit şi sigur? Sunt sigură că în celelalte ocazii 
nu s-au întâlnit în maşină. Nu-i vorbă că Gargano era zgârcit, 
totuşi... 

— De unde ştii că era zgârcit? 

— Eh, chiar zgârcit-zgârcit nu, însă strâns la pungă da. Ştiu 
asta pentru că într-o seară, când am luat masa împreună... De 
fapt, am ieşit la masă cu el de două ori... 

— El te-a invitat? 

— Bineînţeles, era parte componentă a sistemului lui de 
seducere, pentru că de plăcut, ştia cum să se facă plăcut. Ei 
bine, m-a dus la o ospătărie din Montelusa, iar pe faţă i se putea 
citi limpede teama că aş putea alege mâncăruri scumpe, apoi s- 
a şi plâns de nota de plată. 

— Aşa crezi, că făcea parte dintr-un plan? Nu te-a invitat oare 
pentru că eşti o tânără foarte frumoasă? Cred că oricărui bărbat 
i-ar plăcea să se afişeze alături de o femeie ca tine. 

— Mulţumesc pentru compliment. Nu vreau să par 
răutăcioasă, însă trebuie să-ţi spun că a invitat-o la masă chiar 
şi pe Mariastella. A doua zi, Mariastella era complet buimăcită, 
n-aveai cu cine te înţelege, era toată un zâmbet, plutind fericită 
de colo-colo, lovindu-se în trecere de mese. Şi vrei să-ţi mai 
spun una bună? 

— Spune-mi. 

— Mariastella i-a întors invitaţia. L-a poftit să ia cina 
împreună, acasă la ea. lar Gargano chiar s-a dus, sau cel puţin 
aşa am dedus eu din faptul că, mai apoi, Mariastella nu mai 
vorbea, ci pur şi simplu gemea de fericire. 

— Are casă frumoasă? 

— N-am fost niciodată la ea acasă. Are ditamai vila, imediat 
după ieşirea din Vigăta, într-un loc izolat. Locuia acolo cu părinţii 
săi. Acum stă singură. 

— Şi chiar e adevărat ce se spune, că Mariastella continuă să 
plătească chiria şi factura de telefon ale agenţiei? 

— Desigur. 

— Dispune de mulţi bani? 

— Se vede treaba că tatăl său i-a lăsat ceva-ceva. Şi vrei să-ţi 
mai spun un lucru? Voia să ne plătească salariile restante din 
banii ei. „O să-mi restituie domnul banii mai târziu”, zicea. Ba 
nu, greşesc. De fapt, transformându-se într-un fel de vampă 
focoasă, a lăsat să-i scape: „O să-mi restituie Emanuele banii 
mai târziu.” E pur şi simplu topită după individ şi nu vrea cu 
niciun chip să accepte realitatea. 

— Şi care ar fi realitatea? 

— Aceea că, în cel mai bun caz, Gargano îşi face de cap prin 
vreo insulă polineziană. lar în cel mai rău caz, că a devenit 
hrană pentru peşti. 

Ajunseseră. Michela îl sărută pe Montalbano pe obraz şi 
cobori. Apoi se aplecă şi-i spuse prin geamul deschis al portierei: 

— Am trei examene de dat la Palermo. 

— Succes, zise Montalbano. Să-mi spui ce-ai făcut. 


Se duse direct acasă, la Marinella. De cum intră, îşi dădu 
seama că Adelina îşi reluase serviciul: lenjeria şi cămăşile îl 
aşteptau pe pat, gata călcate. Deschise frigiderul şi-l găsi gol- 
goluţ, cu excepţia câtorva măsline negre, a unor hamsii cu 
oregano în oţet şi ulei şi a unei felii generoase de caşcaval. 
Sentimentul de uşoară dezamăgire i se spulberă când deschise 
cuptorul: înăuntru, legendarele paste 'ncasciata. Şi-ncă o porţie 
pentru patru persoane, nu glumă! Încetul cu încetul şi cu multă 
perseverenţă, o dădu gata pe toată. Apoi, dat fiind că vremea 
de afară i-o permitea, se aşeză comod pe verandă. Trebuia să 
mediteze. Insă nu mai medită deloc. Susurul valurilor mici 
mângâind uşor ţărmul îi induse o stare de picoteală. 

„Ah, ce bine că nu-s un crocodil, altminteri m-aş îneca în 
propriile lacrimi.” 

A fost ultima simţire - sau, poate, nesimţire - care-i trecu prin 
minte. 


La patru după-amiază ajunse în biroul său de la comisariat; 
imediat se prezentă şi Mimi la raport. 

— Unde ai fost? 

— Să-mi fac datoria. De cum am aflat vestea, m-am repezit la 
faţa locului şi m-am pus la dispoziţia lui Guarnotta. În numele 
tău şi în conformitate cu dispoziţiile chestorului. Doar zona se 
află sub jurisdicţia noastră, nu-i aşa? Am procedat bine sau nu? 

Când îşi punea mintea, Augello era în stare să dea lecţii 
tuturor. 

— Ai procedat perfect. 

— l-am spus că m-am prezentat singur, din proprie iniţiativă şi 
exclusiv pentru activitate de suport. Dacă mi se cerea, aş fi fost 
în stare chiar şi să mă duc să le cumpăr ţigări. A apreciat mult 
gestul. 

— Corpul lui Gargano s-a găsit? 

— Nu, ba chiar sunt cu toţii descurajaţi. Au discutat cu un 
pescar bătrân din zonă. Zicea că, dacă nu dau de Gargano 
blocat pe undeva, printre stânci, înseamnă că stârvul omului 
nostru este la ora asta în drum spre Tunisia, din cauza curenților 
puternici din zonă. Drept consecinţă, la căderea serii vor sista 
căutările. 

In cadrul uşii se iţi Fazio. Comisarul îi făcu semn să intre şi să- 
şi tragă un scaun. Fazio avea o mină serioasă, de circumstanţă. 
Era limpede că avea ceva important să-i spună şi că abia-abia 
se abţinea. 

— Carevasăzică? îl iscodi Montalbano pe Mimi. 

— Carevasăzică mâine de dimineaţă este prevăzută o 
conferinţă de presă a lui Guarnotta. 

— Ştii şi ce are de zis? 

— Bineînţeles. Altminteri, pentru ce să mai fi riscat să-mi rup 
gâtul până la locul acela blestemat? Va spune că atât Gargano, 
cât şi Pellegrino sunt victimele unei răzbunări a Mafiei, de care 
ragioniere al nostru şi-a cam bătut joc. 

— Bine, dar - o tot zic şi-o repet - cum putea binecuvântata 
asta de Mafie să ştie cu o zi în avans faptul că Gargano nu avea 

să se ţină de cuvânt şi să-i ia piuitul? Dacă l-ar fi mătrăşit pe 1 
sau pe 2 septembrie, aş fi înţeles. Dar aşa, nu ţi se pare cel 
puţin straniu să-i faci unuia de petrecanie anticipat cu o zi? 

— Bine'nţeles că-mi pare straniu. Foarte straniu, chiar. Numa’ 
că du-te de-l iscodeşte asta pe-alde Guarnotta, nu pe mine. 

Comisarul se întoarse către Fazio afişând un zâmbet larg. 

— Ferice de ăl care-ţi vede mutrişoara! 

— Aduc muniţie, replică Fazio pe un ton însufleţit. Muniţie 
grea. 

Ceea ce însemna că avea mână bună, că-i intrase carte mare. 
Montalbano nu-l întrebă nimic, prefera să-l lase pe celălalt să-şi 
savureze pe îndelete satisfacția. În cele din urmă, Fazio extrase 
un petic de hârtie din buzunarul vestonului, îl consultă, după 
care începu să vorbească. 

— D-apăi să ştiţi 'mneavoastră că m-a costat mult ca să aflu 
ce-aveam de aflat. 

— De ce, a trebuit să plăteşti ceva? îl întrebă Augello. 

Fazio îi aruncă o privire agasată. 

— Ziceam că m-a costat mult în materie de vorbe şi pacienţă. 
Băncile nu dau informaţii despre biznisurile clienţilor, cu atât 
mai mult dacă biznisurile cu pricina nu miros a bine. Chiar şi 
aşa, am izbutit să lămuresc un funcţionar să vorbească. Numa' 
că omu' m-a implorat în genunchi să nu-i dau numele. De acord? 

— De acord, încuviinţă Montalbano. Cu atât mai mult cu cât 
ancheta în acest caz nu ne aparţine. Pe noi pur şi simplu ne 
roade curiozitatea, atâta tot. O curiozitate privată, să zicem. 

— Carevasăzică - începu Fazio -, anul trecut, pe 1 octombrie, 
la banca unde i se plătea lunar salariul, în contul lui Giacomo 
Pellegrino apare o bonificaţie de două sute de milioane!!. O a 
doua, cu aceeaşi valoare, apare pe 15 ianuarie, anul curent. În 
sfârşit, ultima, de trei sute de milioane, este înregistrată pe data 
de 7 iulie. Cu totul, şapte sute de milioane. Alţi bani n-au fost 
viraţi. lar conturi în alte bănci nu are, nici aici, nici la Montelusa. 

— Şi de la cine provin aceste bonificaţii, mă rog frumos? îl 
iscodi Montalbano. 

— De la Emanuele Gargano. 

— Băga-mi-aş, făcu Augello. 

— Banca emitentă este cea la care Gargano deţine contul său 
personal, nu cea folosită pentru operaţiunile agenţiei „Regele 


11 De lire italiene (LIT); 1 euro = aproximativ 2.000 LIT (n.tr.). 

Midas”, preciză Fazio. Prin urmare, banii trimişi lui Pellegrino n- 
au nimic de-a face cu biznisul agenţiei. În mod limpede, era 
vorba de raporturi personale. 

Fazio terminase de vorbit şi afişa acum o mutră plouată. Era 
dezamăgit, pesemne, că Montalbano nu se crucise câtuşi de 
puţin: veştile nu păreau nici să-l dea pe spate, nici să-l încurce 
prea tare. Numai că Fazio nu voia să depună armele, aşa că-şi 
reluă tonul însufleţit. 

— A, şi vreţi să ştiţi ce altceva am mai descoperit eu? De 
fiecare dată când primea bonificaţia, Pellegrino vărsa banii chiar 
a doua zi către... 

— ... firma care-i construia vila, îl completă Montalbano. 

Zice-se şi se răszice că riga Franţei, sătul să tot audă 
reproşurile muierii sale, onor regina, că n-o iubeşte pen’ că nu 
se arăta deloc gelos, stărui pe lângă un gentilom de curte ca, a 
doua zi de dimineaţă, să intre în iatacul onor reginei, să i se 
arunce la picioare şi să-i declare pătimaşa lui iubire. Câteva 
minute mai târziu urma să intre în iatac şi riga care, constatând 
situaţia, trebuia să-i facă muierii sale o scenă de gelozie de să-i 
meargă fulgii. Şi uite-aşa, a doua zi de dimineaţă, riga se postă 
la uşa reginei, aşteptă să intre gentilomul cu care se înţelesese, 
numără până la o sută, apoi îşi trase spada din teacă şi dădu 
uşa în lături. Şi ce credeţi că-i fu dat rigăi să vază? Muierea şi 
gentilomul, goi puşcă în pat, îşi trăgeau la ciocane cu un aşa 
entuziasm, că nici măcar nu-i băgară de seamă sosirea. Bietul 
rigă se-ntoarse şi ieşi din iatac, îşi vâri sabia la loc în teacă şi 
zise: „Naiba să-i ia, mi-or stricatără toată scena!” 

În schimb, Fazio făcu taman invers de cum procedase riga 
Franţei. Văzându-şi scena ruinată, sări-n sus de pe scaun, se 
îmbujoră, sudui printre dinţi şi ieşi boscorodind. 

— Ce-i veni? iscodi Augello înmărmurit. 

— Realitatea este că uneori mi-s cam neam prost, recunoscu 
Montalbano. 

— lha, mie-mi spui?! făcu Augello, victimă frecventă a 
toanelor comisarului. 

Fazio reveni în birou aproape imediat. Se vedea limpede că 
fusese să-şi dea cu apă pe faţă. 

— Îmi cer scuze. 

— Nu, eu îmi cer scuze, spuse pe un ton sincer comisarul. 
Apoi continuă: Carevasăzică, vila i-a fost achitată integral de 

Gargano. Întrebarea e una singură: de ce? 

Mimi deschise gura să răspundă, însă un gest al comisarului îl 
îndemnă s-o-nchidă la loc. 

— Întâi de toate, să vedem dacă-mi amintesc bine un lucru, 
spuse Montalbano, adresându-i-se lui Fazio. Tu mi-ai spus că, 
atunci când Pellegrino a închiriat o maşină la Montelusa, a cerut 
una cu portbagaj încăpător? 

— Da, răspunse Fazio. 

— lar noi am dedus atunci că voia să-şi pună acolo valizele, 
nu-i aşa? 

— Da. 

— Şi am greşit, pentru că valizele şi le lăsase la vilă. 

— Atunci, ce voia să pună în portbagaj? interveni Augello. 

— Scuterul. A închiriat maşina de la Montelusa, a pus scuterul 
înăuntru, s-a dus la Punta Raisi pentru rezervările de bilete de 
avion, s-a întors la Montelusa, a returnat maşina închiriată şi a 
revenit la Vigăta cu scuterul. 

— Nu-mi pare ceva important, remarcă Mimi. 

— Ba da, de important e important. Fie şi numai pentru c-am 
aflat că, o dată, şi-a pus scuterul în portbagajul maşinii lui 
Gargano. 

— Bine, dar... 

— Deocamdată hai să lăsăm deoparte povestea asta cu 
scuterul. Să revenim la întrebarea: de ce i-a finanţat Gargano 
construcţia vilei? Ţineţi cont: am aflat - şi am încredere în 
persoana care mi-a spus asta - că omu' era strâns la pungă, 
mereu atent să nu cheltuiască bani fără rost. 

Cel dintâi vorbi Augello. 

— Din dragoste, de ce nu? Din câte mi-ai spus chiar tu, între 
ei doi nu era o relaţie de simpli amanti. 

— Tu cum vezi lucrurile? îl iscodi Montalbano pe Fazio. 

— Explicaţia domnului Augello ar putea fi corectă, însă nu ştiu 
de ce, pe mine nu mă convinge. Eu m-aş gândi mai curând la un 
şantaj. 

— Referitor la ce? 

— Păi, se poate ca Pellegrino să-l fi ameninţat pe Gargano că 
dezvăluie tuturor că aveau o relaţie... că era homosexual... 

Augello izbucni în râs. Fazio se uită la el surprins. 

— Bine, Fazio, câţi anişori ai tu, măi, băiatule? In ziua de azi, 
slavă Domnului, nu mai freacă grija pe nimeni dacă unu' este 

sau nu homosexual! 

— Gargano ţinea să nu se ştie, interveni Montalbano. Şi totuşi, 
dacă informaţia ar fi ieşit la iveală, nu cred c-ar fi făcut o 
tragedie din asta. Nu, o ameninţare de genul ăsta nu l-ar fi adus 
pe Gargano în situaţia de a ceda unui şantaj. 

Fazio îşi desfăcu larg braţele, semn că renunţa să-şi mai 
apere ipoteza. Şi rămase uitându-se fix la comisar. La rându-i, şi 
Augello îşi întoarse privirea către el. 

— Ce vă veni? îi întrebă Montalbano. 

— Ne veni aşa: e rândul tău la cuvânt, zise Mimi. 

— În regulă, zise comisarul. Însă trebuie să încep cu o 
precizare: am de relatat un roman. In sensul că nu dispun nici 
măcar de o urmă de dovadă în sprijinul celor ce urmează să 
spun. A, şi, la fel ca în cazul unui roman, pe măsură ce acesta se 
scrie, faptele pot lua altă turnură, ajungându-se la concluzii de 
neimaginat. 

— De acord, zise Augello. 

— Plecăm de la o realitate sigură: Gargano plănuieşte o 
escrocherie care, în mod necesar, nu poate fi dusă la bun sfârşit 
în câteva zile, o săptămână, ci pe parcursul unei perioade mai 
lungi. Şi nu doar atât: trebuie să pună pe picioare o adevărată 
organizaţie, cu birouri, angajaţi şi aşa mai departe. Printre 
persoanele pe care le angajează la Vigăta se numără şi un 
flăcăiaş pe nume Giacomo Pellegrino. După un timp, între cei 
doi se înfiripă o relaţie. Un fel de îndrăgosteală, nu de simplă 
tăvăleală. Persoana care mi-a relatat povestea zice că, deşi cei 
doi încercau să-şi ascundă relaţia, aceasta se subînţelegea din 
felul în care comportau unul cu celălalt. Azi îşi zâmbeau, 
căutându-şi compania, mâine erau îmbufnaţi şi cu toane, 
ferindu-se să-şi vorbească. Exact ca îndrăgostiţii, nu-i aşa, Mimi? 
Din câte-mi pare, te pricepi ca nimeni altul la treburi dintr- 
astea... 

— Adicătelea tu nu sau ce? i-o-ntoarse Augello. 

— Interesant este - continuă Montalbano - că amândoi aveţi 
dreptate. Avem de-a face cu o poveste care nu doar că s-a 
născut din ambiguitate, dar care are şi o continuare la fel de 
ambiguă. Pellegrino e genul de creier parţial care... 

— Stop! strigă Mimi. Asta ce vrea să-nsemne? 

— Prin creier parţial înţeleg creierul indivizilor care se ocupă 
de bani. Nu de agricultură sau comerţ, industrie ori construcţii, 


131 


ori ce altceva vreţi voi, ci de bani în sine. Genul de oameni care 
înţeleg şi intuiesc absolut totul despre bani, oră de oră, minut de 
minut. Cunosc banii aşa cum se cunosc pe ei înşişi: ştiu ce-au 
pişat banii, ce-au scos pe cur, dacă le-a priit haleala, dacă şi-au 
odihnit bine ciolanele, dacă s-au sculat de dimineaţă cu faţa la 
cearşaf sau nu, dacă-s în toane bune peste zi sau dacă le plouă 
întruna, când au chef să puiască, adicătelea să producă alţi 
bani, când le vine să se atârne-n juvăţ, ba chiar şi când au chef 
de-un futai fără obligaţii. Altfel spus, în cuvinte puţine, 
asemenea oameni ştiu perfect când banii ating cotaţiile maxime 
sau sunt în cădere liberă, cum zic la televizor ăi de se ocupă de 
treburile astea. Li se spune „creiere parţiale” şi sunt, în general, 
magnați ai finanţelor, mari bancheri, mari brokeri sau 
speculatori. Căpăţâna lor e funcţională doar pe această nişă, în 
rest sunt neajutoraţi, moşmândăi, limitați, primitivi, dacă nu 
ticăloşi de-a dreptul - orice, numai inocenți nu. 

— Bleah, mie îmi pare cam exagerat tabloul ăsta, zise 
Augello. 

— A, da? Adicătelea, după tine, ăl de sfârşi spânzurat sub 
Podul Dominicanilor din Londra!? nu era un creier parţial? Sau 
ăl'lalt, de se dădu răpit de Mafie, se împuşcă în picior, după care 
se duse să bea în tihnă o cafea otrăvită la puşcărie!*? Hai, 
slăbeşte-mă, te rog! 

Mimi nu îndrăzni să-l mai contrazică. 

— Revin la Giacomo Pellegrino, spuse Montalbano. E un creier 
parţial care se întâlneşte cu un creier încă şi mai parţial decât 
el, şi l-am numit aici pe ragioniere Emanuele Gargano. Acesta 
adulmecă din zbor afinitatea electivă dintre ei. Il angajează pe 
Giacomo şi chiar îi încredinţează sarcini speciale, pe care evită 
să le dea celorlalte două funcţionare. Ulterior, relaţia dintre 
Gargano şi Pellegrino suferă o transformare, cei doi descoperind 
că afinitatea lor electivă nu trebuie limitată strict la bani, ci 


12 Referire foarte probabilă la cazul morţii lui Roberto Calvi (1920-1982), 
bancher controversat, preşedinte al băncii Ambrosiano, cunoscută pentru 
legăturile apropiate cu diocezele catolice italiene. După falimentarea băncii, 
Calvi (supranumit şi „bancherul lui Dumnezeu”) a reuşit să fugă din Italia pe 
11 iunie 1982, fiind însă găsit spânzurat, o săptămână mai târziu, sub 
Blackfriars Bridge din Londra (n.tr.). 

13 Referire la cazul lui Michele Sindona (1920-1986), afacerist şi bancher cu 
legături strânse în lumea crimei organizate (membru, ca şi Calvi, al facțiunii 
masonice Propaganda Due - scoasă în afara legii în anul 1982) (n.tr.). 

poate fi extinsă şi la sfera afectivă. Am spus mai devreme că 
aceşti oameni sunt orice, numai inocenți nu, dar există niveluri 
diferite de inocenţă. Să zicem că Giacomo este cu o idee mai 
viclean decât ragioniere, însă această uşoară diferenţă îi este 
mai mult decât suficientă flăcăiaşului nostru. 

— În ce sens? îl întrebă Augello. 

— În sensul că Giacomo pare să fi descoperit de la bun 
început că era ceva putred cu „Regele Midas”, dar a ţinut totul 
pentru el, propunându-şi însă să urmărească cu atenţie toate 
mişcările şi operaţiunile financiare ale şefului său. Incepe astfel 
să strângă date, stabilind încet-încet diferite conexiuni. Ba chiar, 
datorită raportului intim stabilit între ei, îi poate pune celuilalt 
câte o întrebare, aparent vagă, dar de fapt cu ţintă precisă, 
respectiv aceea de a înţelege mai în profunzime intenţiile lui 
Gargano. 

— Şi Gargano să fie, adicătelea, atât de amorezat de 
flăcăiaşul nostru, încât să nu bănuiască nimic? interveni Fazio 
sceptic. 

— Ai pus punctul pe i, spuse comisarul. Acesta este momentul 
cel mai delicat al romanului pe care îl scriem. Să încercăm acum 
să înţelegem reacţiile personajului Gargano. Vă amintesc ce 
ziceam la început, că raportul lor este caracterizat de 
ambiguitate. Eu sunt convins că, la un moment dat, Gargano 
intuieşte faptul că Giacomo s-a apropiat în mod periculos de 
dezlegarea misterului care stă la baza escrocheriei sale. Numai 
că... ce poate face? Să-l concedieze, n-ar face decât să agraveze 
situaţia. Prin urmare, u fissa pi nun jri a la guerra, o face pe 
prostu' ca să nu fie luat la oaste, cum se mai zice pe la noi. 

— Adicătelea trage nădejde că Pellegrino se va mulţumi cu 
vilişoara primită cadou şi nu va mai pune alte întrebări? îl iscodi 
Mimi. 

— În parte da, asta speră, deşi nu e sigur că Giacomo îl 
şantajează: probabil că flăcăiaşul nostru i-o fi adormit bănuielile 
spunându-i că ar fi frumos să aibă propriul lor cuibuşor de 
nebunii, eventual un loc în care să trăiască împreună fericiţi 
până la adânci bătrâneţi, odată ce Gargano avea să se retragă 
din afaceri... Sau, în sfârşit, l-o fi liniştit el cumva în acest sens. 
Deşi nu pomenesc niciodată nimic despre asta, amândoi ştiu 
cum urmează să se termine întreaga poveste. Gargano va fugi 
în străinătate cu paralele, în vreme ce Giacomo, neimplicat în 

escrocherie, se va bucura în sfânta pace de vilişoară. 

— Eu încă nu pot pricepe de ce i-a zis lu' unchiu-său că se 
duce în Germania, observă Fazio, ca pentru sine. 

— Pentru ca unchiul să ne spună acelaşi lucru nouă, în 
momentul în care începeam să-l căutăm pe Gargano. lar noi 
urma să-i aşteptăm întoarcerea ca să ne putem continua 
ancheta. El s-ar fi prezentat la noi cu aer inocent, mărturisindu- 
ne că fusese plecat în Germania, dar că în realitate totul fusese 
o făcătură de-a lui Gargano, cu scopul de a-l ţine departe, dat 
fiind că el era unicul capabil să înţeleagă din vreme că 
ragioniere al nostru se pregătea să-şi ia tălpăşiţa. Ne-ar mai fi 
spus că la băncile la care îl trimisese Gargano nu găsise nici 
măcar un bănuţ, acesta neavând de fapt niciun depozit deschis. 

— Bine, dar la ce bun tot talmeş-balmeşul acela cu biletele de 
avion? insistă Fazio. 

— O măsură de siguranţă pentru orice eventualitate. Atât faţă 
de noi, cât şi faţă de Gargano. Credeţi-mă pe cuvânt, Giacomo a 
gândit foarte bine totul. Numai că a intervenit ceva neprevăzut. 

— Ce anume? îl întrebă Mimi. 

— Un glonţ în plină figură nu-ţi pare ceva suficient de 
neprevăzut? i-o întoarse comisarul. 

— Ce facem, continuăm mâine cu episodul doi? Pentru că, 
iată, pe măsură ce ne adâncim în poveste, realizez că nu avem 
de-a face chiar cu un roman, ci mai degrabă cu un scenariu de 
televiziune. Dac-aş fi scris şi tipărit un asemenea roman, cu 
siguranţă că s-ar fi găsit unii critici care să susţină asta, 
adăugând eventual şi: „Un scenariu, însă nu dintre cele mai 
reuşite.” Deci? 

Propunerea lui Montalbano suscită protestele celor doi 
ascultători ai săi. Nu se putea lamenta aşadar în privinţa 
măsurătorile de audienţă. Se văzu obligat să continue, dar ceru 
- Şi i se îngădui - o mică pauză de cafea. 

— În ultima vreme însă, relaţia dintre Gargano şi Pellegrino 
pare să se fi deteriorat - reluă el povestea -, deşi nu putem şti 
asta cu certitudine. 

— Ba s-ar putea, pretinse Augello. 

— Cum? 

— O iscodeşti pe persoana de la care ai şi celelalte informaţii. 

— Nu ştiu unde ar putea fi, a plecat la Palermo. 

— Atunci, o iscodeşti pe domnişoara Cosentino. 

— Da, aş putea. Numai că biata de ea n-ar fi bănuit nimica- 
nimicuţa, nici dacă Gargano şi Pellegrino s-ar fi îmbrăţişat şi 
pupat sub privirile ei. 

— În regulă. Să presupunem că relaţia celor doi s-a deteriorat. 
Da’ de ce, mă rog frumos? 

— N-am spus că s-a deteriorat, ci doar că pare să se fi 
deteriorat. 

— Şi ce diferenţă face asta? întrebă Fazio. 

— Face, şi-ncă cum mai face! Când cei doi se ceartă în 
prezenţa altor persoane sau se arată reci şi distanţi unul cu 
celălalt, o fac pentru că sunt înţeleşi, joacă doar teatru şi-atât. 

— Mie asta-mi pare o treabă prea alambicată, chiar şi-ntr-un 
roman ecranizat ca al tău, spuse Mimi ironic. 

— Dacă aşa vrei, putem elimina asta din scenariu, iar scenele 
filmate le tăiem. Numai c-ar fi o greşeală din partea noastră. 
Vezi tu, eu cred că flăcăiaşul nostru, simțind că se apropie scena 
finală a escrocheriei, a trecut la şantaj pe faţă. Vrea să obţină 
maximum de profit înainte ca Gargano să dispară. li cere din 

nou bani. Însă celălalt nu-i mai dă niciun sfanţ, iar acest lucru îl 
ştim în mod sigur pentru că mi-ai spus chiar tu, Fazio, că nu mai 
există alte viramente. Şi atunci, cum procedează Gargano, ştiind 
că foamea şantajistului nu se va potoli niciodată? Se preface că 
cedează şantajului, ba chiar plusează, propunându-i ceva 
flăcăiaşului nostru, de care se declară din ce în ce mai 
amorezat, în ciuda tuturor celor întâmplate. Să fugă împreună în 
străinătate, cu tot cu bani şi să trăiască fericiţi până la adânci 
bătrâneţi. Giacomo, care nu are încredere totală în celălalt, 
acceptă punând o condiţie: Gargano să-i dezvăluie în ce bănci 
din străinătate au ajuns depunerile clienţilor „Regelui Midas”. 

Gargano i le enumeră, divulgându-i totodată şi codurile de 
acces la conturi, şi-i spune c-ar fi mai bine să se prefacă în ochii 
celorlalţi ca fiind certaţi sau, oricum, ca fiind în relaţii reci, în aşa 
fel încât poliţia, când îi va căuta după descoperirea escrocheriei, 
să n-aibă motive să creadă că au fugit împreună. Din acelaşi 
motiv - mai spune Gargano -, trebuie să ajungă în străinătate 
pe căi separate. Cine ştie, poate că au ales şi oraşul în care să-şi 
dea întâlnire. 

— Înţeleg trucul lui Gargano, interveni Augello. l-a dat lui 
Giacomo codurile reale de acces la conturi. Flăcăiaşul le verifică, 
constatând că ragioniere nu i-a întins nicio capcană. Numai că, 
în realitate, Gargano intenţionează să transfere banii din 
depozitele respective cu doar câteva ore înainte să dispară; la 
urma urmelor, asemenea operaţiuni se fac în ziua de astăzi în 
mai puţin de zece minute. Mai mult, nici nu intenţionează să se 
prezinte la întâlnirea pe care cei doi şi-au dat-o în străinătate. 
Am dreptate? 

— Ai nimerit în plin, Mimi. Am stabilit însă mai devreme că 
Giacomino al nostru nu e tocmai un ageamiu. Cu siguranţă că a 
înţeles planul lui Gargano, aşa că-l ţine sub control sunându-l 
încontinuu pe telefonul mobil. Apoi, când vine momentul 
aşteptat, adică pe 31 august, în zori, îl sună pe Gargano şi, 
ameninţându-l că dă totul în vileag la poliţie, îl obligă să vină de 
urgenţă la Vigata. Asta înseamnă că vor părăsi ţara împreună, 
zice Giacomo, dispus să-şi asume riscul. In clipa aceea, Gargano 
înţelege că nu are de ales. Se urcă la volanul maşinii sale şi 
porneşte la drum, evitând să folosească permisul de liberă 
trecere pe autostradă, ca să nu lase urme. Când ajunge la locul 
întâlnirii, se înnoptase deja. Imediat îşi face apariţia şi Giacomo, 

pe scuterul ţinut peste noapte la vilă. | se rupe-n paişpe de 
valizele cele mari, pentru el importantă e valiza cea mică, în 
care păstrează dovezile fraudei. Şi iată-i pe cei doi faţă-n faţă. 

— Pot să relatez eu finalul? se amestecă Fazio. Apoi continuă: 
Cei doi au o discuţie aprinsă, iar Gargano, văzându-se încolţit de 
flăcăiaşul care îl are la mână, scoate pistolul şi-l împuşcă. 

— În plină figură, preciză Augello. 

— E aşa de important? 

— Da. Când unu' e împuşcat în faţă, la mijloc e întotdeauna 
ura: ăl de trage vrea să-şi şteargă definitiv din minte figura 
ăluilalt. 

— Nu cred să fi fost niciun fel de discuţie, interveni 
Montalbano. Pe drumul de la Bologna până aici, Gargano a avut 
tot timpul din lume să mediteze asupra situaţiei periculoase în 
care ajunsese. Şi să tragă totodată concluzia că flăcăiaşul 
trebuia lichidat. Desigur, înţeleg că o smotoceală cum scrie la 
carte, eventual chiar pe buza prăpastiei, riscând când unul, când 
altul să se prăbuşească în gol, cu Giacomo încercând să-l 
dezarmeze pe Gargano deasupra mării agitate de furtună... 
înţeleg, deci, că toate acestea ar da bine la televizor, însoţite 
eventual de o ilustrație muzicală adecvată. Din păcate, cred că 
Gargano l-a împuşcat pe Giacomo imediat ce acesta şi-a făcut 
apariţia. Nu avea timp de pierdut. 

— Asta înseamnă că, în opinia ta, l-a omorât afară, nu în 
maşină, nu-i aşa? 

— Desigur. După care îl apucă şi-l aşază pe locul din dreapta 
şoferului, dar cadavrul alunecă şi cade într-o parte, ocupând 
ambele locuri din faţă. lată de ce, când profesorul Tomassino 
trece prin preajmă, nu zăreşte niciun mort şi crede că maşina e 
goală. Gargano deschide portbagajul, îşi trage afară valiza (pe 
care probabil că a adus-o cu el demonstrativ, ca obiect de 
decor, pentru a dovedi, în caz de nevoie, că e gata de drum), iar 
în locul ei plasează scuterul, după ce în prealabil a luat din lada 
pentru bagaje valijoara cu documente; valiza mare o aşază pe 
bancheta din spate. Este momentul în care prin preajmă trece 
profesorul  Tommasino, iar Gargano se joacă de-a v-aţi 
ascunselea cu el, aşteaptă să se îndepărteze, apoi încuie 
portierele şi începe să împingă maşina spre buza prăpastiei, 
lăsând-o să se prăbuşească în marea de dedesubt. Işi 
imaginează - şi-ntr-adevăr, şi-a imaginat în mod corect - că se 

va găsi vreun nerod care să-i caute cadavrul, convins că este 
vorba de o răzbunare a Mafiei. Cu valijoara în mână, după niciun 
sfert de oră, omul nostru ajunge la un drum circulat. Îl convinge 
pe un şofer aflat în trecere să-l ducă într-un anumit loc, plătindu- 
| eventual regeşte ca să nu scoată niciun cuvânt. 

— Termin eu, făcu Mimi. Cadru final. Muzică. Vedem un drum 
lung şi drept... 

— Există aşa ceva în Sicilia? îl întrebă Montalbano. 

— N-are importanţă, turnăm scena în zona continentală şi 
simulăm, din montaj, c-ar fi la noi. Maşina se îndepărtează tot 
mai mult, devenind un punct pe ecran. Stop-cadru. Apare un 
mesaj scris: „Şi astfel, răul triumfă iar şi justiţia n-are decât să-şi 
vâre dreptatea adânc în cur.” Generic de final. 

— Nu, nu-mi place finalul ăsta, rosti Fazio cu un aer parcă 
mult prea serios. 

— Nici mie, comentă Montalbano. Însă ar trebui să te 
resemnezi, Fazio. Lucrurile stau întocmai aşa. În vremuri ca 
astea, justiţia nu poate decât să-şi vâre dreptatea în cur. Bleah, 
hai s-o lăsăm baltă. 

Fazio se întuneca din ce în ce la faţă. 

— Bine, da’ chiar ni'ca-nimicuţa nu putem face contra lu’ alde 
Gargano? 

— la du-te şi-i povesteşte scenariul nostru lui Guarnotta şi 
vezi ce-ţi zice. 

Fazio se ridică, dădu să iasă, însă mai-mai că se lovi nas în 
nas cu Catarella, care intră suflând mai greu ca oricând, galben 
la faţă. 

— Măicuţă,  măiculiţă, Sfântă Fecioară mare, dom'le, 
domnicule! Îi că domnuţu' chestoriu acu-acuşica dădu telefon! 
Sfântă Mărie mare, da' ce spaimă mă trece de fiecare dată când 
sună domnuţu' la tilifon, zău dacă nu! 

— Pe mine m-a cerut? 

— Nu, să trăiţi, domnicule. 

— Atunci, cu cine voia? 

— Cu alde mine, dom'le, domnicule, cu mine vruse! Măicuţă, 
măiculiţă, picioarele-mi ca de brânză le am! Îmi daţi permisie ca 
să mă aşez jos, pe-un scaun? 

— Şezi. Ce a vrut de la tine? 

— Să videţi. Răsună tilifonu'. Eu ridic goarna şi răspund că 
adicătelea „Alo”. Apăi ş-atunci în clipa ceea aud eu vocea lu’ 

domnuţu' chestoriu. „Tu eşti, Santarella?”, îmi face el. 
„Pirsonalmente-n pirsoană”, fac eu. „Transmite-i ce-ţi spun eu 
comisarului”, îmi face el. „Nu-i”, fac eu, ştiind că 'mneavoastră 
nu vreaţi s-aveţi vorbă cu-alde unu’ ca 'mnealui. „Nu importă. 
Zi-i aşa: mesaj înregistrat”, îmi face el. Şi dispărut fuse. D-apăi, 
dom'le, domnicule, de ce ne-or înregistratără domnuţu' 
chestoriu? Ce ne face, amendă ne dă? L-om jicnitără cumva? 

— Las-o baltă, nu-ţi face inimă rea. Cu mesajul are ce are, nu 
cu tine. Hai, calmează-te. 

Carevasăzică, domnuţu' chestoriu, cum îi spunea Catarella, îi 
oferea posibilitatea unui armistițiu convenabil? Hm, ar fi vrut 
totuşi ca 'mnealui, domnuţu' chestoriu, să ceară armistițiul, nu 
să-l ofere. 


Întors acasă, la Marinella, descoperi pe masa din bucătărie 
puloverul primit cadou de la Livia, alături de un bilet scris de 
Adelina, care-l informa că, trecând ea pe acolo după prânz ca să 
dea o mână de curăţenie prin casă, descoperise puloverul pe 
armoar. Mai adăuga şi că, găsind la piaţă câteva bucăţi de cod 
proaspăt, i le pusese la fiert. Acum nu mai trebuia decât să le 
adauge puţin ulei, zeamă de lămâie şi nişte sare. De acord, dar 
cum rămânea cu puloverul? Ce să facă acum cu el? Oh, 
Doamne, oare chiar atât de greu să fie să scapi de un corp 
delict? Dacă se gândea mai bine, el făcuse puloverul dispărut, şi 
ar fi putut sta pe vecie în locul în care-l aruncase. Când, ce să 
vezi? lată-l acolo, în faţa lui. Singura scăpare era să sape o 
groapă adâncă undeva, pe plajă. Insă se simţea obosit. Inşfăcă 
puloverul şi-i făcu din nou vânt în locul în care stătuse până 
atunci - greu de crezut că Adelina avea să mai hojbăie prea 
curând deasupra armoarului. Sună telefonul. Era Nicolò, care îl 
îndemna să dea drumul la televizor. Urma o ediţie specială la 
ora nouă şi jumătate. Se uită la ceas, mai erau vreo cinci 
minute. Intră în baie, se dezbrăcă, se spălă pe fugă şi se duse să 
se aşeze în fotoliu. De bucăţile de cod fiert avea să se ocupe 
după jurnal. 

După siglă, pe ecran apăru o desfăşurare de imagini 
desprinse parcă dintr-un film american. Epava unui automobil 
de mari dimensiuni se ridica lent din valurile mării, în timp ce 
vocea lui Zito le explica telespectatorilor că dificila operaţiune 
de recuperare a maşinii survenise cu puţin înainte de asfintit. 

Apoi apărură imagini cu automobilul depus pe un ponton, 
înconjurat de mai multe persoane care-l eliberau din 
strânsoarea cablurilor de oţel cu care fusese legat. Imediat 
apăru în cadru şi mutra lui Guarnotta. 

„Domnule Guarnotta, v-aş ruga respectuos să ne relataţi ce 
aţi găsit în interiorul maşinii lui Gargano.” „Pe bancheta din 
spate se afla o valiză conţinând efectele personale ale numitului 
Gargano.” 

„Nimic altceva?” 

„Nimic altceva.” 

Era confirmarea că stimabilul ragioniere luase cu el prețioasa 
valijoară a lui Giacomo. 

„Despre cadavrul lui Gargano ce ne puteţi spune? Veţi 
continua căutările?” 

„Pot anunța în mod oficial că acestea s-au încheiat. Suntem 
mai mult decât convinşi că trupul neînsufleţit al lui Gargano a 
fost purtat de curenți în largul mării.” Şi uite-aşa se demonstra 
că Gargano intuise perfect rezultatul mizanscenei pe care o 
ticluise: tocmai se găsise un nerod care să-l creadă. lată-l acolo, 
drept în faţa lui - emeritul domn comisar Guarnotta. 

„Umblă vorba - iar noi ne facem datoria jurnalistică să vă 
cerem confirmarea - că între Pellegrino şi Gargano ar fi existat o 
relaţie ceva mai specială. Aveţi indicii legate de asta?” 

„A ajuns şi la urechile noastre acest zvon. Efectuăm cercetări 
în acest sens. Dacă se va dovedi adevărat, ar fi un punct 
important în ancheta noastră.” 

„De ce, domnule comisar?” 

„Pentru că astfel s-ar explica de ce Gargano şi Pellegrino şi-au 
dat întâlnire la o oră târzie din noapte într-un asemenea loc 
izolat, foarte puţin circulat. Veniseră aici cu scopul, cum să 
spun, de a se feri de priviri curioase. Şi au fost ucişi de cineva 
care i-a urmărit.” Nicio şansă cu dom’ Guarnotta al nostru, avea 
un fix şi bună pace! Dacă-i intrase-n tărtăcuţă că Mafia trebuia 
să fie, apăi Mafia era şi cu asta basta! 

„În urmă cu circa o oră am reuşit să discutăm la telefon cu 
doctorul Pasquano, care tocmai definitivase autopsia asupra 
cadavrului lui Giacomo Pellegrino. Domnia sa ne-a informat că 
tânărul a fost ucis cu un singur foc de armă, tras din apropiere, 
glonţul lovindu-l drept între ochi. Proiectilul însă s-a oprit în 
interiorul cutiei craniene şi a fost recuperat. Doctorul Pasquano 

susţine că glonţul a fost tras de o armă de calibru mic.” 

Zito se opri brusc, fără să mai adauge nimic. Guarnotta afişă 
o mină nedumerită. 

„Aşa, şi?” 

„Păi, nu vi se pare o armă neobişnuită pentru un mafiot?” 

Guarnotta emise un râs compătimitor. 

„Mafia operează cu orice tip de armă. Nu are preferinţe. De la 
bazooka până la vârful ascuţit al unei scobitori. Să nu uitaţi 
asta.” 

Unghiul de filmare lăsa să se vadă chipul perplex al lui Zito. 
Era evident că nu reuşea să-şi explice cum poate o scobitoare 
să devină o armă letală. 

Montalbano închise televizorul. 

„Printre ăştia ca de-alde noi, dragul meu Guarnotta - îşi zise 
el în gând -, sunt mulţi ca tine, magistrați, poliţişti sau 
carabinieri care văd mafioţi acolo unde nu sunt, dar nu-i văd 
atunci când sunt cu adevărat.” 

Însă n-avea niciun chef să se lase cuprins de furie. Se ridică. 
Bucăţile de cod fiert îl aşteptau. 


Hotări să se ducă la culcare devreme, cu gând să mai citească 
şi el câte ceva înainte s-adoarmă. N-apucă să se-ntindă bine în 
pat, că se auzi telefonul sunând. 

— Amore? Să ştii că am rezolvat ce era de rezolvat aici. Mâine 
după-amiază iau avionul. Ajung la Vigăta în jurul orei opt seara. 

— Dacă-mi spui exact la ce oră ajungi, vin să te iau de la 
Punta Raisi, de la aeroport. Nu-s foarte ocupat, aş veni cu 
plăcere. 

— De fapt, mai am câte ceva de rezolvat pe la birou, aşa că 
încă nu ştiu la ce oră plec. Nu-ţi face probleme, iau un autobuz. 
Oricum, când te întorci acasă, ai să mă găseşti acolo. 

— În regulă. 

— Încearcă să te întorci devreme, nu face ca de obicei. Chiar 
simt nevoia să stau cu tine. 

— Păi ce, crezi că eu nu? 

Instinctiv, privirea sa parcurse faţada armoarului de jos până 
sus, unde zăcea aruncat puloverul. De dimineaţă, înainte să 
plece spre comisariat, ar fi trebuit să-l îngroape pe undeva. 
Bine, dar dacă Livia îl va întreba ce a făcut cu cadoul de la ea? 
Ei bine, avea să se prefacă surprins, iar Livia urma să sfârşească 

prin a o suspecta pe Adelina, pe care oricum o detesta - 
sentiment reciproc, de altfel. Apoi, aproape fără să realizeze ce 
face, luă un scaun, îl sprijini de armoar, se urcă pe el, pipăi pe 
bâjbâite până dădu de pulover, îl înşfăcă, cobori de pe scaun, îl 
aşeză la loc, prinse puloverul cu ambele mâini, trase de el până 
reuşi - cu greu - să-i producă o ruptură, începu să muşte nervos 
din el, făcându-i una, două, apoi trei găuri mari, se înarmă cu un 
cuţit, străpungându-l de cinci sau şase ori, apoi îl aruncă pe 
pardoseală şi-l călcă în picioare. Un asasin în carne şi oase, 
pradă unui raptus omicid, asta era. In cele din urmă, îl lăsă pe 
masa din bucătărie, ca să se asigure că a doua zi de dimineaţă 
nu va uita să-l îngroape pe plajă. Acum, rememorând totul, se 
simţi profund ridicol. Oare de ce se lăsase cuprins de o 
asemenea furie necontrolată? Poate pentru că uitase complet 
de existenţa puloverului, iar acesta îndrăznise, în mod abuziv, 
să se prezinte din nou în faţa lui? Acum, că puseul de furie îi 
trecuse, nu doar că se găsea ridicol, dar parcă îl învăluia şi un 
fel de remuşcare melancolică. Biata Livia, cu câtă dragoste 
trebuie să-i fi ales şi să-i fi dăruit puloverul! In clipa aceea, îi 
trecu prin minte o comparaţie absurdă, imposibilă. Oare cum s- 
ar fi comportat domnişoara Mariastella Cosentino cu un pulover 
dăruit de Gargano, bărbatul pe care-l iubea atât de mult? Sau, 
mai bine zis, pe care-l adora. Îl adora până-ntr-acolo încât să nu 
vadă, sau să nu vrea să vadă, că stimabilul ragioniere nu era 
altceva decât un escroc ticălos, care fugise cu banii 
deponenţilor şi care, ca să nu-i împartă cu nimeni, omorâse cu 
sânge-rece un om. Nu, n-ar fi crezut una ca asta sau ar fi negat- 
o. Altminteri, de ce oare n-avusese nicio reacţie atunci când el, 
Montalbano, ca să-l calmeze pe bietul moş Garzullo, minţise că 
la televizor se anunţase arestarea lui Gargano? Femeia nu avea 
televizor acasă, prin urmare, ar fi fost oarecum logic să-i dea 
crezare lui Montalbano. Când colo, nimic: imobilă, nici măcar o 
tresărire, un suspin. Dacă se gândea mai bine, la fel se 
întâmplase şi când s-a dus la ea s-o informeze că fusese găsit 
cadavrul lui Pellegrino. Ar fi trebuit, nu-i aşa, s-o cuprindă 
deznădejdea, presupunând că şi mult adoratul ei ragioniere 
împărtăşise soarta lui Pellegrino. Când colo, lucrurile s-au 
petrecut aproape la fel: parcă vorbise unei statui - unei statui cu 
ochii holbaţi, ce-i drept. Domnişoara Mariastella Cosentino se 
comportase ca şi cum... 


142 


ÎI întrerupse soneria telefonului. Fir-ar şi iar fir-ar, totuşi în 
casa aceea chiar nu se putea trage un pui de somn? Ca să nu 
mai pomenească de faptul că era târziu, se făcuse aproape ora 
unu. Ridică receptorul suduind. 

— Alo? Cine-i la telefon? întrebă pe un ton care i-ar fi îngheţat 
sângele în vine unui bandit cu gânduri necurate. 

— Te-am trezit? Sunt Nicolò. 

— Nu, eram încă treaz. Ceva noutăţi? 

— Nu, niciuna, dar vreau să-ţi relatez un fapt care te va 
binedispune. 

— N-ar fi rău. 

— Ştii cu ce teorie a venit procurorul Tommaseo într-un 
interviu pe care tocmai mi l-a acordat? Că nu Mafia i-a ucis pe 
cei doi, aşa cum susţine Guarnotta. 

— Atunci, cine? 

— În opinia lui, a existat un al treilea bărbat care, gelos, i-a 
surprins pe cei doi asupra faptului. Cum ţi se pare? 

— Apăi, lui Tommaseo imaginaţia i-o ia razna şi dacă prinde 
fie şi o mică aluzie sexuală. Când difuzezi interviul? 

— Niciodată. Procurorul-şef a aflat toată tărăşenia şi mi-a dat 
telefon. Era stânjenit rău, bietul de el. lar eu i-am dat cuvântul 
de onoare că nu voi face public interviul. 


Citi vreo trei pagini din Simenon, dar, oricât de mult se sforţă, 
nu izbuti să meargă mai departe, îi era mult prea somn. Stinse 
lumina şi se găsi aproape de îndată în toiul unui vis mai curând 
neplăcut. Se făcea că era din nou sub apă, lângă epava maşinii 
lui Gargano, de unde zărea corpul lui Giacomo în habitaclu 
mişcându-se asemenea unui astronaut fără contragreutăţi, 
angrenat într-un soi de dans. Apoi, de dincolo de stânca 
scufundată în mare, începea să răsune o voce: 

— Cucu! Cucul! 

Se întorcea brusc peste umăr şi-l zărea pe Gargano. Mort şi el, 
şi-ncă de multă vreme, cu faţa acoperită de o mucoasă verde, 
cu alge învăluite de-a lungul braţelor şi pe coapse. Curentul 
marin îl împingea să se rotească lent în jurul propriei axe, ca şi 
cum ar fi fost înfipt într-o ţepuşă şi pus la rotisor. De fiecare dată 
când faţa lui Gargano - sau, în sfârşit, ce mai rămăsese din ea - 
era orientată către Montalbano, gura i se deschidea şi se auzea 
făcând aşa: 

— Cucu! Cucul! 

Se trezi cu greu din vis, asudat tot. Aprinse lumina. Şi avu 
senzaţia că, exact atunci, preţ de o clipă doar, o altă lumină, 
violentă şi rapidă ca un fulger, îi explodează în creier. 

Şi completă în gând fraza pe care i-o întrerupsese Zito, cu 
telefonul lui: domnişoara Mariastella Cosentino se comportase 
ca şi cum ar fi ştiut exact unde era ascuns stimabilul ragioniere 
Gargano. 

După atâta cugetare, izbuti să doarmă, însă numai pe sponci. 
Aţipea şi, după nici jumătate de oră, se trezea şi gândul îi zbura 
imediat la Mariastella Cosentino. Despre doi din cei trei 
funcţionari ai agenţiei „Regele Midas” reuşise să-şi facă o părere 
explicită, chiar dacă pe Giacomo nu-l întâlnise niciodată, decât 
mort. La ora şapte se sculă, vâri în aparatul video caseta pe 
care i-o pregătiseră cei de la Retelibera şi o vizionă cu atenţie. 
Mariastella apărea de două ori, cu ocazia inaugurării agenţiei de 
la Vigăta, în ambele împrejurări alături de Gargano. Şi de fiecare 
dată privindu-l cu adoraţie. O dragoste la prima vedere, aşadar, 
care pe măsura trecerii timpului devenise totală, absolută. 
Trebuia mort-copt să stea de vorbă cu domnişoara, iar acum 
avea o scuză bună. Cum supoziţiile sale erau încet-încet 
confirmate de realitate, urma s-o întrebe dacă raporturile dintre 
Pellegrino şi Gargano i se păruseră mai încordate în ultima 
vreme. Dac-ar fi răspuns că da, atunci şi această supoziţie, că 
relaţia dintre cei doi părea mai rece pentru că se prefăceau 
certaţi, se va fi dovedit corectă. Însă, înainte s-o viziteze, hotărî 
că era vremea să afle mai multe despre ea. 


Ajunse la comisariat pe la ora opt şi trimise imediat vorbă lui 
Fazio să se prezinte la el. 

— Vreau informaţii despre Mariastella Cosentino. 

— Oh, lisuse mare şi bun! făcu Fazio. 

— De ce te minunezi aşa? 

— Apăi cum să nu mă minunez, dom'le! Alde fimeia aia numa’ 
pare că-i vie, pen' că de fapt moartă e! Ce vreţi să ştiţi? 

— Dacă umblă sau nu vorbe despre ea prin sat. Ce a făcut şi 
pe unde a lucrat înainte să se angajeze la Gargano. Şi ce fel de 
persoane erau părinţii săi. Unde locuieşte şi ce tabieturi are. 
Ştim, de exemplu, că nu are televizor, în schimb telefon, da. 

— Cât timp îmi daţi? 

— Maximum la ora unsprezece îmi vii la raport. 

— De acord, dom'le, numa' că trebuie musai să-mi faceţi o 
favoare. 

— Dacă pot, cu plăcere. 

— Puteţi, dom'le, puteţi. 

leşi şi se întoarse cu un teanc uriaş de documente de semnat. 


La unsprezece punct, Fazio bătu la uşă şi intră. Comisarul îl 
întâmpină cu satisfacţie: reuşise să semneze trei sferturi din 
acte şi-şi simţea braţul anchilozat. 

— la-ţi hârţoagele şi du-le de aici. 

— Şi pe alea nesemnatele? 

— Şi pe alea. 

Fazio le luă, le duse în biroul său, apoi se întoarse. 

— N-am aflat mare lucru, zise el, aşezându-se. 

Trase din buzunar un petic de hârtie scris mărunt. 

— Fazio, un scurt cuvânt înainte. Te rog, te conjur, dă cât mai 
puţin frâu liber complexului datelor de stare civilă de care suferi. 
Relatează-mi numai lucrurile esenţiale, mi se rupe-n paişpe 
când şi unde şi-or unitără destinele tăicuţa şi măicuţa 
Mariastellei Cosentino. De acord? 

— De acord, zise Fazio, strâmbând din nas. 

Reciti de două ori ce scrisese pe peticul de hârtie, apoi îl 
împături şi-l puse la loc în buzunar. 

— Domnişoara Cosentino-i leat cu 'mneavoastră, dom'le. Se 
născu acilişa în februarie 1950. Copil unic. Tătâne'su era Angelo 
Cosentino, negustor de lemne, persoană onestă, stimată şi 
respectată. Aparţinea uneia dintre cele mai vechi familii din 
Vigăta. Când or venitără americanii în '43, l-or făcutără primar. 
Şi rămase primar până-n '55. Pe urmă nu mai vru s-audă de 
politică. Mămucă-sa, Carmela Vasile-Cozzo... 

— Cum ai spus? sări Montalbano, care până în acel moment îl 
urmărise distant. 

— Vasile-Cozzo, repetă Fazio. 

Hai, că asta ar fi chiar bună! Mariastella să fie rudă cu 
doamna Clementina. Dacă lucrurile stăteau aşa, totul ar fi 
devenit mult mai uşor. 

— Aşteaptă un moment, îi spuse lui Fazio. Trebuie să dau un 
telefon. 

Doamna Clementina se arătă nespus de fericită să-i audă 
vocea lui Montalbano. 

— Ehe, cât timp a trecut de când n-aţi mai venit să mă vedeţi, 
pezevenchi ce sunteţi, că altminteri nu vă pot spune! 

— Cer pardonanţă, doamnă, dar ştiţi, cu serviciul... Auziţi, 
doamnă, sunteţi cumva, din întâmplare, rudă cu Carmela Vasile- 

Cozzo, mama domnişoarei Mariastella? 

— Desigur. Verişoare primare, fiicele a doi fraţi. Dar de ce-mi 
puneţi o asemenea întrebare? 

— Doamnă Clementina, e deranj prea mare dacă vă fac azi o 
vizită? 

— Ştiţi foarte bine ce mare plăcere îmi face să vă revăd. Din 
păcate, nu vă pot invita la masă, pentru că am musafiri: fiul, 
nora şi nepoţelul. Însă dacă treceţi în jur de ora patru după- 
amiază... 

— Mulţumesc. Ne vedem mai târziu. 

Puse receptorul în furcă şi-l privi pe Fazio cu un aer gânditor. 

— Ştii ceva? Nu mai am nevoie de tine. Mai spune-mi doar 
dacă circulă ceva bârfe despre Mariastella. 

— Ce bârfe să circule? În afară că-i amorezată lulea de 
Gargano. Se mai zice însă că între ei doi nu s-a petrecut nimic 
concret. 

— În regulă, poţi pleca. 

Fazio ieşi murmurând. 

— Apăi, toată dimineaţa mi-o pierdui din cauza omului ista 
anapoda. 


Mâncă la ospătăria San Calogero cu o asemenea lipsă de 
chef, încât până şi proprietarul îl remarcă: 

— Ce păţirăm, ne încearcă gândurile? 

— Cam da. 

leşi şi se duse să se plimbe pe țărm, până la far. 

Se aşeză pe stânca obişnuită şi-şi aprinse o ţigară. Nu voia să 
se gândească la nimic, avea de gând doar să stea acolo, să 
asculte valurile mării lovindu-se de pietre. Numai că gândurile-ţi 
vin chiar şi atunci când faci totul ca să le ţii departe. Acum îl 
ajunse din urmă unul referitor la bătrânul măslin doborât. lată, îi 
mai rămânea doar stânca de la far drept refugiu. Se afla la aer 
curat, într-un spaţiu larg deschis, numai că dintr-odată îl 
străbătu un sentiment curios, ca şi cum i-ar fi lipsit aerul, ca şi 
cum spaţiul existenţei sale se restrânsese brusc. Şi încă mult. 


Doamna Clementina începu să vorbească abia după ce, luând 
loc în sufragerie, luară prima înghiţitură de cafea. 

— Verişoara mea Carmela s-a măritat de foarte tânără cu 
Angelo Cosentino, un bărbat cult, inteligent şi disponibil. Au avut 

o singură fiică, pe Mariastella. Mi-a fost elevă, avea un caracter 
aparte. 

— In ce sens? 

— În sensul că era foarte închisă, rezervată, aproape asocială. 
Pe lângă toate astea, era şi foarte formală. A absolvit liceul la 
Montelusa, profil de contabilitate. Faptul că şi-a pierdut mama 
când avea doar cincisprezece ani cred că a lăsat urme negative 
adânci asupra ei. Din momentul acela i s-a dedicat în totalitate 
tatălui. Nici măcar nu mai ieşea din casă. 

— Din punct de vedere economic o duceau bine? 

— Nu erau bogaţi, însă nici săraci nu cred să fi fost. Cinci ani 
după moartea Carmelei, se stinse şi Angelo. Prin urmare, 
Mariastella avea acum douăzeci de ani, nu mai era o fetişcană. 
Şi totuşi, aşa s-a comportat. 

— De ce, ce a făcut? 

— Ei bine, când am aflat de moartea lui Angelo, m-am dus s-o 
văd pe Mariastella. Cu mine mai erau şi alte persoane, bărbaţi, 
femei. Mariastella ne-a ieşit în întâmpinare, îmbrăcată ca într-o 
zi obişnuită - nu purtase haine negre nici când îi murise mama. 
Eu, care-i eram acum ruda cea mai apropiată, am îmbrăţişat-o şi 
am încercat să-i alin suferinţa cum m-am priceput. Deodată, ea 
s-a desprins din braţele mele şi m-a privit mirată. „Cine a 
murit”, m-a întrebat. Am îngheţat, prietene drag. Nu voia să 
accepte faptul că taică-său murise. Lucrurile au continuat aşa... 

— ... preţ de trei zile, spuse Montalbano. 

— Da’ de unde ştiţi? îl iscodi doamna Clementina Vasile- 
Cozzo, uluită. 

Comisarul se holbă la ea, şi mai uluit. 

— Mă credeţi dacă vă spun că nu ştiu? 

— Au continuat preţ de trei zile, exact. Ne-am ostenit cu toţii - 
preotul paroh, doctorul, eu, cei de la serviciile funerare - s-o 
convingem. Nimic de făcut. Trupul fără viaţă al bietului Angelo a 
rămas acolo, pe pat, iar Mariastella n-a vrut cu niciun chip să-l 
lase în grija cioclilor. Atunci... 

— ... chiar în momentul când hotărâserăţi să recurgeţi la 
forţă, a cedat, zise Montalbano. 

— Apăi - făcu doamna Vasile-Cozzo -, dacă ştiţi deja 
povestea, de ce-mi mai cerurăţi să v-o spun. _ 

— Credeţi-mă, n-o ştiu, o asigură comisarul stânjenit. Insă mă 
încearcă un sentiment straniu, ca şi cum povestea asta mi-a fost 

deja relatată. Numai că nu-mi amintesc nici cu ce ocazie, 
niciunde, nici de ce. Vreţi să facem un experiment? Uite, dacă 
eu vă întreb acum: „V-aţi gândit atunci că Mariastella 
înnebunise?”, aflaţi că ştiu deja ce-mi veţi răspunde: „N-am 
crezut că-i nebună, ci că era explicabil să se comporte aşa.” 

— Exact, făcu doamna Clementina, surprinsă, chiar asta 
gândeam. Mariastella refuza cu obstinaţie realitatea, nu accepta 
că a rămas orfană, lipsită de sprijinul unei persoane apropiate. 

Bine, dar, Dumnezeule mare, cum era cu putinţă să aibă 
cunoştinţă până şi de gândurile protagoniştilor acelei istorii? La 
începutul anilor '70, şi el, şi taică-său erau plecaţi de ani buni 
din Vigăta, nu le mai rămăseseră aici nici rude, nici prieteni, iar 
el, de altfel, studia pe atunci la Catania. Prin urmare, povestea 
aceea nu fusese trăită decât de persoanele care participaseră 
direct la ea. Şi atunci, cum se explica? 

— Pe urmă ce s-a întâmplat? o iscodi el. 

— Vreme de câţiva ani, Mariastella s-a descurcat cu puţinul pe 
care i-l lăsase tatăl ei. După care o rudă a reuşit să-i găsească o 
slujbă la Montelusa. A lucrat acolo până la vârsta de patruzeci şi 
cinci de ani. Însă nu frecventa pe nimeni. La un moment dat, şi- 
a dat demisia. A spus - acum nu mai ţin minte exact cui anume 
- că şi-a dat demisia pentru că-i era frică de drumul pe care 
trebuia să se ducă zilnic la Montelusa şi să se întoarcă. Traficul 
devenise prea aglomerat şi o irita. 

— Bine, dar nu sunt nici zece kilometri. 

— Ce pot să mai zic! Celor care au remarcat că şi de acasă 
până în centru trebuia să meargă cu maşina le răspundea că pe 
acel drum se simţea mai sigură pe ea, pentru că-l cunoştea. 

— Dar cum de s-a hotărât să se reangajeze? Era strâmtorată? 

— Nu. Cât timp lucrase la Montelusa reuşise să pună câte 
ceva deoparte. In plus, cred că beneficia şi de o mică alocaţie. 
Mică, cum bine am spus, însă-i era de ajuns, ba-i mai şi 
rămânea. Nu, s-a reangajat pentru că Gargano s-a dus s-o 
caute. 

Din fotoliul său, Montalbano ţâşni drept în sus, ca un arc 
destins. Doamna Vasile-Cozzo tresări, speriată de reacţia 
comisarului, şi-şi duse mâna la inimă. 

— Adicătelea se cunoşteau dinainte? 

— Domnule comisar, liniştiţi-vă, vă rog, era gata-gata să fac 
infarct, zău aşa. 

— Vă cer scuze, rosti Montalbano, reaşezându-se în fotoliu. Eu 
ştiam că ea a fost cea care s-a prezentat în faţa lui Gargano. 

— Nu, lucrurile au stat cam aşa. Prima dată când Emanuele 
Gargano a venit la Vigăta, a întrebat de Angelo Cosentino, 
explicând că unchiul său, cel care locuia la Milano şi care-i 
ţinuse loc de tată, îi povestise că, pe vremea când era primar, 
Angelo îl ajutase mult, până-ntr-acolo încât îl salvase de la 
faliment. De altfel, şi eu îmi amintesc că prin anii '50 exista aici 
un reprezentant comercial pe nume Filippo Gargano. Lui 
Gargano i s-a spus că Angelo murise şi că singurul membru al 
familiei încă în viaţă era fiica sa, Mariastella. Gargano a insistat 
s-o cunoască, apoi i-a oferit o slujbă, pe care ea a acceptat-o. 

— De ce? 

— Vedeţi dumneavoastră, domnule comisar, chiar Mariastella 
mi-a povestit cum au stat lucrurile. A fost şi ultima dată când 
ne-am văzut, după aceea nu m-a mai vizitat. De altfel, după 
moartea tatălui ei, nu cred că, în decursul anilor, ne-am întâlnit 
de mai mult de zece ori. Răspunsul la întrebarea dumneavoastră 
e simplu, domnule comisar: se îndrăgostise nebuneşte şi 
iremediabil de Gargano. Era evident din felul în care mi-a vorbit 
despre el. In plus, nu cred să fi avut vreodată vreun iubit. Biata 
de ea, doar o cunoaşteţi... 

— De ce? 

Doamna Clementina îl privi înmărmurită. 

— N-aţi auzit ce am spus? Mariastella se îndrăgostise... 

— Nu, mă întrebam de ce un ticălos ca Gargano şi-a pus în 
minte să-i ofere o slujbă. In semn de recunoştinţă? Să fim 
serioşi, Gargano e precum un lup. l-ar sfâşia în bucăţi chiar şi pe 
membrii propriei haite. La Vigăta, avea trei angajaţi. Unul, cel 
care a şi fost omorât, era un tip viclean, priceput în meseria lui, 
dar care prefera s-o facă pe incompetentul sadea sau, mă rog, 
pe aproape. Insă Gargano a înţeles imediat din ce aluat era 
plămădit. O altă angajată era o tânără frumoasă coz. Şi în acest 
caz i-am putea înţelege alegerea. Dar Mariastella? 

— Ca să se revanşeze, spuse bătrâna. Pur şi simplu ca să se 
revanşeze. Inainte de toate, în ochii localnicilor ar fi apărut drept 
o persoană care nu-i uită pe cei care, direct sau indirect, i-au 
făcut un bine. lar binele acela îl întorcea oarecum peste ani, 
oferindu-i o slujbă Mariastellei. Nu credeţi că era un joc de 
imagine suficient de bun pentru un escroc ca el? Pe urmă, 

oricărui bărbat, fie el escroc sau nu, îi convine de minune să 
aibă la dispoziţie o femeie îndrăgostită lulea de el. 

Din câte îşi mai amintea, agenţia se închidea la ora cinci şi 
jumătate. Stând la taclale cu doamna Clementina, nu-şi dăduse 
seama când zburase timpul. Mulţumi, îşi luă rămas-bun, 
promițând că avea să revină cât mai curând cu putinţă, se urcă 
în maşină şi porni în trombă. Te pomeneşti că tocmai acum 
găseşte agenţia cu lacătul pus - îşi zise. Ajungând în faţa 
agenţiei „Regele Midas”, constată că Mariastella trăsese deja 
oblonul, iar acum scotocea de zor în geantă, evident în căutarea 
cheilor. Găsi repede un loc liber, parcă şi cobori din maşină. ŞI 
dintr-odată, i se păru că totul în jur începe să decurgă ca într-o 
peliculă derulată cu încetinitorul. Mariastella traversa strada, cu 
capul în pământ, fără să se uite nici în stânga, nici în dreapta. 
Apoi, brusc, se opri, chiar în momentul în care prin exact acelaşi 
loc trecea o maşină. Montalbano auzi scrâşnetul frânei, văzu 
automobilul apropiindu-se lent, foarte lent spre femeie şi izbind- 
o în plin, aruncând-o la fel de lent pe caldarâm. Comisarul 
alergă într-acolo şi totul în jur reveni la ritmul natural de 
desfăşurare. 

Şoferul cobori, se aplecă asupra Mariastellei, care, căzută lată 
cum era, începuse să mişte, căutând să se salte în picioare. Se 
vedeau şi alte persoane apropiindu-se în fugă. Şoferul, un 
bărbat destul de elegant, la vreo şaizeci de ani, era speriat de 
moarte, galben precum ceara la faţă. 

— S-a oprit pe neaşteptate! Eu am crezut că... 

— Sunteţi rănită? o întrebă Montalbano pe Mariastella, 
ajutând-o să se ridice. Apoi se întoarse către ceilalţi: Circulaţi! 
Nu s-a întâmplat nimic grav. 

Recunoscându-l pe comisar, trecătorii se îndepărtară. În 
schimb, şoferul nici nu se clinti. 

— Ce doriţi? se răsti la el Montalbano, aplecându-se să 
culeagă de jos geanta femeii. 

— Adicătelea cum ce doresc? Doresc s-o conduc pe doamna 
la spital! 

— Nu merg la spital, n-am păţit nimic, spuse pe un ton 
hotărât Mariastella, cerându-i sprijinul din priviri comisarului. 

— A, nu! făcu bărbatul. Incidentul nu s-a petrecut din vina 
mea! Eu vreau o confirmare medicală. 

— Şi de ce, mă rog frumos? îl iscodi Montalbano. 

— Pentru că pe urmă, după ce zicem c-am dat totul uitării, 
doamna aici de faţă poate veni într-o zi să arate c-a suferit cine 
ştie ce fracturi multiple, iar eu mă trezesc intrat în belele cu ăi 
de la asigurări. 

— Dacă într-un minut nu v-aţi luat tălpăşiţa din faţa mea - 
rosti atunci comisarul -, eu vă trântesc un pumn de vă stâlcesc 
mutra, iar pe urmă v-aştept să vă prezentaţi la mine cu o 
confirmare medicală. 

Bărbatul nu mai suflă o vorbă, se urcă în maşină şi demară cu 
scrâşnet de roţi, ceea ce, probabil, nu mai făcuse niciodată în 
viaţa lui, dar ce nu face omul de frică, nu-i aşa? 

— Mulţumesc, zise Mariastella întinzându-i mâna. A, şi... bună 
seara. 

— Ce aveţi de gând să faceţi acum? 

— Mă urc în maşina mea şi mă duc acasă. 

— Nici pomeneală! Nu îndepliniţi capacitatea fizică de a 
conduce o maşină. lată, nu vă daţi seama că tremuraţi ca 
varga? 

— Ba da, însă e ceva normal. O să-mi treacă. 

— Uitaţi ce e, v-am făcut jocul ca să nu fiţi dusă la spital, însă 
acum trebuie să mă ascultați. Acasă o să vă conduc eu, cu 
maşina mea. 

— Bine, dar mâine-dimineaţă cu ce vin la birou? 

— Vă promit că diseară unul dintre oamenii mei vă va aduce 
maşina în faţa casei. Daţi-mi cheile maşinii, ca să fim siguri că n- 
o să uit. Maşina dumneavoastră e Fiatul Cinquecento galben, 
nu-i aşa? 

Mariastella Cosentino scoase cheile din geantă şi i le întinse 
comisarului, apoi se îndreptară amândoi spre maşina acestuia. 
Femeia îşi târa acum piciorul stâng, ţinându-şi totodată umărul 
de pe aceeaşi parte uşor ridicat - o poziţie care probabil că-i mai 
alina durerea. 

— Vreţi să vă sprijiniți de braţul meu? 

— Nu, mulţumesc. 

Un răspuns politicos, dar ferm. Ce-ar fi zis lumea, nu-i aşa, 
dac-ar vedea-o la braţul comisarului, altfel spus, atât de intimă 
cu un bărbat? 

Montalbano îi ţinu portiera deschisă, iar ea urcă în maşină 
încet, cu prudenţă. 

Era limpede că fusese lovită rău. 

Întrebare: într-o asemenea situaţie, ce era de datoria 
comisarului Montalbano să facă? 

Răspuns: să ducă rânitul la spital. 

Intrebare: şi atunci, de ce nu proceda întocmai? 

Răspuns: pentru că, în realitate, el, onor domnul Salvo 
Montalbano, era un vierme deghizat într-un comisar de poliţie, 
care voia să profite de acest moment de tulburare al 
domnişoarei Mariastella Cosentino ca s-o determine să-şi 
coboare garda, ca să poată afla astfel totul despre ea şi despre 
relaţia ei cu Emanuele Gargano, escroc şi asasin dovedit. 

— Unde vă doare? o iscodi Montalbano, pornind motorul. 

— Şoldul şi umărul. De la căzătură, sunt sigură. 

Sugera în felul acesta că maşina sexagenarului doar o 
îmbrâncise ceva mai tare, trântind-o de pământ. lar durerile 
erau rezultatul contactului ceva mai violent cu pietrele de pavaj. 
Insă nu, nu era nimic grav, cel mult avea să se trezească a doua 
zi de dimineaţă cu umărul şi şoldul vinete. 

— Să mă ghidaţi dumneavoastră. 

lar Mariastella l-a ghidat până la ieşirea din Vigăta, pe un 
drum mărginit la stânga şi la dreapta nu de case obişnuite, ci de 
străvechi vile solitare, unele evident părăsite. Comisarul era 
sigur că nu călcase niciodată prin părţile acelea - prea se 
minuna de aterizarea asta fără veste într-un loc rămas parcă 
blocat în vremurile de dinaintea bulei imobiliare, a betonărilor 
sălbatice. În mod evident, Mariastella intuise mirarea 
comisarului. 

— Toate vilele pe care le vedeţi în zonă au fost construite în a 
doua jumătate a anilor 1800. Erau casele de vacanţă ale 
bogătaşilor din Vigăta. Am refuzat oferte de cumpărare de 
ordinul miliardelor de lire. Casa mea e cea de colo. 

Montalbano nu-şi întoarse privirea de la drum, dar cu toate 
acestea ştia că era o casă mare, pătrată, albă pe vremuri, 
decorată cu torsade şi balcoane cu volute, în stilul încărcat, dar 
nepretențios al anilor 1870... 

În cele din urmă îşi ridică ochii, căută casa cu privirea, o zări: 
era aşa cum şi-o imaginase sau, mai bine zis, coincidea perfect, 
până la cel mai mic detaliu, cu imaginea care-i fusese sugerată. 
Bine, dar sugerată de cine? Era oare cu putinţă să mai fi văzut şi 
altă dată casa aceea? Nu, era sigur că nu. 

— Când a fost construită? întrebă el, temându-se de răspuns. 

— În 1870, răspunse Mariastella. 

— Sunt ani buni de când n-am mai urcat la etaj, îl informă 
Mariastella în timp ce deschidea poarta grea de la intrare. 
Parterul mi-e de ajuns pentru locuit. 

Comisarul remarcă grilajele grele de fier de la ferestrele 
camerelor locuite. Cele de la etaj însă erau închise cu obloane 
de o culoare imposibil de identificat, cu lamelele din lemn lipsă 
din loc în loc. Pereţii aveau zugrăveala scorojită. 

Mariastella se întoarse către el. 

— Dacă doriţi să intraţi puţin... 

Cuvintele articulau o invitaţie, însă ochii femeii spuneau exact 
opusul. Grăiau aşa: 

„Pentru numele lui Dumnezeu, pleacă, du-te, lasă-mă singură, 
în buna mea pace.” 

— Mulţumesc, spuse Montalbano. 

Şi intră. Traversară un antreu larg şi auster, s/ab iluminat, din 
care treptele unei scări porneau în sus, către tenebre încă şi mai 
dense. Mirosea a praf şi a abandon: un miros închis, de 
mucegai. Mariastella îi deschise uşa salonului cel mare. Era 
încărcat cu mobilier greu şi îmbrăcat în piele. Coşmarul pe care-l 
pătimise ascultând povestea doamnei Clementina devenea 
acum parcă şi mai apăsător. Auzi limpede în minte o voce 
necunoscută care-i spunea: „Acum caută portretul.” Se supuse. 
Se uită de jur împrejur şi, deodată, îl zări: pe o etajeră de epocă, 
într-o ramă cu ornamente aurii patinate, portretul în pastel al 
unui bărbat în vârstă, cu mustață. 

— Cel de colo e tatăl dumneavoastră? o iscodi, ştiind deja 
răspunsul, dar cu toate acestea aşteptându-l cu teamă. 

— Da, răspunse Mariastella. 

În clipa aceea Montalbano înţelese că nu mai putea da cu 
niciun chip înapoi, că trebuia să se afunde şi mai mult în acea 
inexplicabilă zonă întunecată, aflată la graniţa dintre lumea 
reală şi realitatea sugerată de mintea lui, o realitate pe care pur 
şi simplu o crea pe măsură ce o gândea. Simţea că făcuse brusc 
febră - îl învăluia dinspre picioare spre cap, din ce în ce mai 
intensă. Ce se petrecea cu el, oare? Nu credea în farmece, 
numai că-n clipa aceea era nevoie să acorde mult, foarte mult 
credit propriei raţiuni ca să nu se lase copleşit, ca să rămână cu 

picioarele pe pământ. Îşi dădu seama că începuse să asude 
abundent. 

Intr-adevăr, i se mai întâmplase, chiar dacă destul de rar, să 
vadă un anumit loc pentru prima dată şi să-l încerce sentimentul 
că mai fusese acolo sau să i se pară că se găseşte în situaţii 
trăite deja altă dată. Numai că acum era vorba despre ceva cu 
totul şi cu totul diferit. Cuvintele care-i veneau în minte nu-i 
fuseseră spuse, nu-i fuseseră relatate sau pronunţate vreodată 
de o voce. Nu, acum era încredinţat că pur şi simplu le citise 
undeva. lar acele cuvinte scrise îl impresionaseră şi-l 
tulburaseră atât de mult, încât i se întipăriseră în memorie. 
Uitate la vremea lor, iată-le revenind acum cât se poate devii, 
violente chiar. Dintr-odată, pricepu totul. Cufundat parcă într-un 
sentiment de teamă pe care n-o mai încercase în toată viaţa lui 
şi pe care nici măcar nu-şi închipuise c-ar putea-o simţi, înţelese 
că, de fapt, trăia într-o povestire. Fusese transportat în interiorul 
unei povestiri de Faulkner, citită cu mulţi, mulţi ani în urmă. 
Totuşi, cum era cu putinţă una ca asta? Oricum, nu era 
momentul potrivit să caute o explicaţie. Singura soluţie era să 
continue s-o citească şi concomitent s-o trăiască, ajungând la 
teribilul deznodământ pe care, de altfel, îl cunoştea. Nu, altceva 
nu era de făcut. Sări brusc de pe scaun. 

— Aş vrea să-mi arătaţi casa. 

Ea îl privi surprinsă, ba chiar uşor iritată de autoritatea cu 
care comisarul îi cerea să i se supună. Însă n-avu curajul să 
spună „nu”. 

— Bine, zise ea, ridicându-se cu greu. 

Se vedea treaba că adevărata durere de după căzătură 
începea să se facă simțită. Ridicându-şi un umăr disproporționat 
de mult faţă de celălalt şi ţinându-şi un braţ cu cealaltă mână, îl 
conduse pe Montalbano printr-un coridor lung. Deschise prima 
uşă de pe latura din stânga. 

— Aici e bucătăria. 

Foarte mare, spațioasă, dar foarte puţin folosită. Pe unul 
dintre pereţi atârnau oale şi tigăi de aramă, devenite între timp 
aproape albe din cauza prafului ce se aşternuse pe ele. 
Deschise şi uşa de vizavi. 

— Aici este sufrageria. 

Mobilier închis, masiv, din nuc. Probabil că în ultimii treizeci 
de ani fusese folosită o dată sau maximum de două ori. Gazda 

închise uşa. 

Mai înaintară câţiva paşi pe hol. 

— Aici, în stânga, e baia, zise Mariastella. 

Însă nu deschise uşa. Înaintă alţi trei paşi, oprindu-se în faţa 
unei uşi închise. 

— Aici este camera mea. Însă n-am apucat să fac ordine. 

Se întoarse către uşa din faţă. 

— Aici e camera de oaspeţi. 

Deschise uşa, întinse braţul, aprinse lumina şi se dădu un pas 
în lături, lăsându-l pe comisar să treacă. Un /ințoliu fin ca un 
voal, diafan şi totodată înțepător părea să acopere fiecare lucru 
din camera aceasta, ca un cavou... 

lar în clipa următoare, Montalbano văzu ceea ce deja se 
aştepta să vadă, pe un scaun, pliat la dungă, atârna costumul: 
dedesubt, pantofii muti şi, aruncate în apropiere, şosetele. 

lar în pat, stacojiu din cauza sângelui închegat, cu migală 
învelit în nailon, şi-ncă şi mai migălos sigilat cu bandă adezivă, 
stătea lungit el, Emanuele Gargano. 

— Şi altceva nu mai e nimic de văzut, zise Mariastella 
Cosentino, stingând lumina în camera de oaspeţi şi închizând 
uşa. Se întoarse, acum cu un mers şontâcăit de-a binelea, să 
refacă drumul pe coridorul cel lung, până în salonul mare, în 
vreme ce Montalbano rămase proţăpit acolo, în faţa uşii închise, 
incapabil să se mişte, să schiţeze fie şi un singur pas. 
Mariastella pur şi simplu nu văzuse mortul. Pentru ea nu exista, 
nu zăcea acolo, în patul însângerat, şi-l ştersese complet din 
minte. Aşa cum făcuse, cu mulţi ani în urmă, când îi murise 
tatăl. Comisarul simţi cum în creier prinse să-i şuiere un soi de 
furtună, o vântoasă măturând spaţii rămase acum pustii - căci 
nu izbutea să-şi încropească în gând nici măcar o frază acătării, 
nici măcar două cuvinte care, puse unul lângă altul, să 
încropească un sens. În clipa următoare, la urechi îi ajunse un 
soi de jelanie, un fel de tânguială mugită, de animal sălbatic 
rănit. Reuşi să facă un pas, să se smulgă cu o sforţare dureroasă 
din paralizia în care căzuse şi dădu fuga în salon. Mariastella se 
aşezase într-un fotoliu şi, îngălbenită brusc la faţă, se ţinea cu 
mâna de umăr, în vreme ce buzele îi tremurau. 

— Oh, Doamne, ce durere îngrozitoare m-a luat! 

— Vă chem imediat un medic, spuse comisarul, agăţându-se 
cu deznădejde de acel rar moment de normalitate. 

— Sunaţi-l pe doctorul La Spina, zise Mariastella. 

Comisarul îl cunoştea, era un septuagenar retras la pensie, 
care mai acorda din când în când consultaţii prietenilor. Alergă 
în antreul cel mare, unde, lângă telefon, se afla şi o carte de 
telefoane. Din încăperea cealaltă, Mariastella continua să se 
tânguie. 

— Domnul doctor La Spina? Comisarul Montalbano sunt. O 
cunoaşteţi pe domnişoara Mariastella Cosentino? 

— Desigur, este pacienta mea. Ce i s-a întâmplat? 

— A fost lovită de o maşină. O doare foarte tare umărul. 

— Sosesc imediat. 

Şi chiar în clipa aceea îi veni în minte soluţia căutată atâta 
timp cu frenezie, aproape convulsiv. Cobori tonul şi se rugă în 
gând ca doctorul să nu fie surd. 

— Domnule doctor, ascultaţi-mă bine. Vreau să vă cer ceva 
pentru care-mi asum personal responsabilitatea. Am mare 
nevoie, şi vă rog să nu mă întrebaţi de ce, ca domnişoara 
Mariastella să doarmă profund preţ de câteva ore bune. 

Puse receptorul în furcă şi respiră adânc de trei-patru ori. 

— Soseşte imediat, o anunţă reintrând în salon şi străduindu- 
se să afişeze un aer cât mai normal cu putinţă. Doare rău? 

— Da. 

Când, mult mai târziu, a ajuns să relateze întreaga poveste, 
comisarul nu-şi mai amintea dacă-şi mai spuseseră şi altceva. 
Poate că rămăseseră aşa, unul în faţa celuilalt, în tăcere. Când îi 
ajunse la urechi un murmur de motor, Montalbano se ridică şi se 
duse să deschidă poarta de la intrare. 

— Luaţi aminte, domnule doctor, daţi-i toate îngrijirile 
medicale de care are nevoie, faceţi ce consideraţi că se impune, 
însă în primul şi-n primul rând faceţi-o să doarmă adânc. E spre 
binele ei. 

Doctorul îl privi lung în ochi şi înţelese că nu trebuia să pună 
întrebări. 

Montalbano rămase afară, îşi aprinse o ţigară şi începu să se 
plimbe de colo-colo prin faţa casei. Se lăsase întunericul. 
Deodată, îşi aminti de profesorul Tomassino. Oare a ce mirosea 
noaptea aceasta? Inspiră adânc. Un iz de fructe putrede, de 
lucruri în descompunere. 


O jumătate de oră mai târziu, doctorul ieşi din casă. 

— N-are nimic rupt, doar două contuzii urâte - una la umăr, 
pe care i-am bandajat-o, şi alta la şold. Am convins-o să se 
lungească în pat, am procedat cum aţi vrut dumneavoastră şi 
acum deja doarme. Pentru câteva ore bune de aici înainte. 

— Mulţumesc, domnule doctor. Uitaţi, pentru deranj, aş vrea 
să... 

— Lăsaţi-o baltă, domnule comisar. Mariastella mi-e pacientă 
de pe vremea când era o copiliţă. Totuşi, parcă n-aş lăsa-o aşa, 
singură. Aş vrea să-i chem o infirmieră. 

— Rămân eu cu ea, nu vă faceţi griji. 

Işi luară rămas-bun. Comisarul aşteptă până când maşina 
dispăru în noapte, încuie poarta şi intră în casă. Acum venea 
partea cea mai grea: să se întoarcă din proprie voinţă în 
povestirea-coşmar, redevenind un simplu personaj. Trecu prin 
faţa odăii Mariastellei şi o văzu dormind în patul său, sub pătura 
de un roz-pal, luminile bătând în roz, masa de toaletă, şiragul 
delicat de cristale şi obiectele... Însă nu era un somn senin - 
părul ei lung, cenuşiu, de nuanţa fierului, părea să freamăte 
încontinuu pe pernă. În cele din urmă, Montalbano se hotărî: 
deschise uşa celeilalte camere, aprinse luminile lampadarului şi 
intră. Ruloul din pat sclipea în reflexiile luminii pe nailon. Se 
apropie de pat şi se aplecă să privească mai bine. Maioul lui 
Emanuele Gargano era ars în dreptul inimii, iar orificiul de 
intrare se contura perfect. Nu, nu se sinucisese: pistolul era 
acolo, depus cu grijă pe noptiera mai îndepărtată. Mariastella îl 
omorâse în somn. Pe noptiera mai apropiată de mort fuseseră 
aşezate portofelul şi ceasul Rolex. Pe pardoseală, lângă pat, 
zăcea o valijoară deschisă, în care se zăreau dischete pentru 
computer şi documente. Valijoara lui Pellegrino. 

Venise vremea pentru finalul povestirii. Oare adâncitura ce se 
ghicea pe cealaltă pernă să fie urma lăsată de capul cuiva? Se 
vedea oare, pe cealaltă pernă, un fir lung de păr cenuşiu, de 
nuanţa fierului? Miji ochii ca să vadă mai bine. Dar pe cealaltă 
pernă nu exista nicio scobitură şi nu se vedea niciun fir de păr 
cenuşiu, de nuanţa fierului. 

Răsuflă uşurat. Cel puţin fusese scutit de asta. Stinse lumina, 
ieşi, închise uşa după el, se întoarse în odaia Mariastellei, îşi 
trase un scaun şi se aşeză în dreptul ei. Cineva îi spusese odată 
că somnul provocat intenţionat este lipsit de vise. Şi atunci, de 
ce bietul trup din faţa lui era traversat, scuturat de atâtea şi 

atâtea tresăriri violente, ca nişte descărcări electrice? Acelaşi 
cineva îi explicase că în timpul somnului nimeni nu poate 
plânge. Şi atunci, cum se explicau lacrimile acelea mari care-i 
alunecau femeii pe obraz, pornind de sub pleoapele închise? Păi 
de unde să ştie omul, fie el şi de ştiinţă, câte se pot întâmpla pe 
misteriosul, indescifrabilul, indescriptibilul tărâm al somnului? Îi 
prinse o mână între ale sale. Frigea. Pe Gargano îl 
supraevaluase: era un escroc şi atât, nu reuşise să treacă peste 
asasinarea lui Giacomo. După ce îl împinsese cu tot cu maşină 
în mare, dăduse fuga, cu valijoara în braţe, acasă la Mariastella 
şi-i bătuse la uşă, convins că femeia care-l iubea nu va vorbi, 
nu-l va trăda niciodată. lar Mariastella îl primise, îl consolase, îl 
găzduise. Apoi, după ce l-a adormit, l-a împuşcat. Oare din 
gelozie? O reacţie necontrolată la aflarea existenţei unei relaţii 
între Emanuele şi Giacomo? Nu, Mariastella n-ar fi fost capabilă 
de una ca asta. In clipa următoare înţelese: îl ucisese din 
dragoste, ca să-l salveze, pe el, singura fiinţă din viaţa ei pe 
care o iubise cu adevărat, de dispreţ, de dezonoare, de 
închisoare. Nu putea exista altă explicaţie. Partea cea mai 
obscură în toată povestea (sau poate, dimpotrivă, cea mai clară) 
îi sugera, iată, o soluţie facilă. Să ia ruloul, să-l încarce în 
portbagajul maşinii sale, să se întoarcă la locul în care fusese 
omorât Giacomo şi să-l arunce în mare. Nimeni n-ar fi bănuit că 
Mariastella Cosentino ar fi putut avea vreun amestec. lar el, 
Montalbano, s-ar fi cocoşat de râs văzând ce faţă ar face 
Guarnotta când ar da cu ochii de leşul lui Gargano, atent sigilat 
în folie de nailon. Oare de l-o fi făcut Mafia pachet? - s-ar fi 
întrebat el, complet năucit. 

Numai că el, Montalbano, era un zbir. 

Se ridică - se făcuse aproape ora opt seara - şi se duse la 
telefon: poate că Guarnotta se afla încă la birou. 

— Alo, Guarnotta? Montalbano sunt. 

Şi-i explică ce avea de făcut. Apoi se întoarse în odaia 
Mariastellei, îi şterse sudoarea de pe frunte cu colţul cearşafului, 
se aşeză şi-i prinse din nou mâna între ale sale. 

Mai târziu - n-ar fi putut spune după cât timp - auzi maşinile 
sosind. Deschise uşa de la intrare şi se duse în întâmpinarea lui 
Guarnotta. 

— Ai chemat o ambulanţă cu infirmieră? 

— E pe drum. 

— Atenţie, vei găsi înăuntru o valijoară. Poate că reuşeşti să 
recuperezi banii furaţi. 

Pe drumul spre casa lui din Marinella se văzu nevoit să tragă 
pe dreapta de două ori. Nu se simţea în stare să mai conducă: 
era istovit, şi nu doar fizic. A doua oară când opri, cobori din 
maşină. Se făcuse noapte de-a binelea. Respiră adânc. Şi atunci 
simţi că noaptea îşi schimbase mirosul: o mireasmă diafană şi 
proaspătă, o adiere blândă de iarbă proaspătă, lămâiţă şi izmă 
sălbatică. Porni iar la drum epuizat, dar cu sufletul mai uşor. 
Intră în casă, dar înţepeni brusc, ca paralizat. In mijlocul 
sufrageriei stătea Livia, afişând o figură ofuscată, cu ochii 
scânteindu-i de furie. Ridicându-l deasupra capului cu ambele 
mâini, îi arătă în mod acuzator puloverul pe care comisarul 
uitase să-l îngroape. Montalbano deschise gura, însă din ea nu 
se auzi ieşind niciun sunet. Văzu atunci cum braţele Liviei se 
lasă încet în jos, în vreme ce expresia feţei i se schimba. 

— O, Dumnezeule mare, Salvo, ce ai păţit? Ce ţi s-a 
întâmplat? 

Aruncă puloverul cât colo şi se năpusti asupra lui să-l 
îmbrăţişeze. 

— Ce ţi s-a întâmplat, iubire? Ce ai? 

Şi-n timpul acesta îl strângea în braţe, disperată, 
înspăimântată. 

Montalbano nu era încă în stare să vorbească sau măcar să 
răspundă îmbrăţişării ei. Doar un gând îl stăpânea, limpede şi 
intens: 

„Ce bine că-i aici.” 


— SFÂRŞIT — 

NOTĂ 


Ideea de a-i încredința comisarului Montalbano o 
anchetă (deloc normală, care  frizează zona 
divertismentului) asupra unui „mag” al finanţelor mi-a 
fost sugerată de articolul lui Francesco („Ciccio” pentru 
prieteni) La Licata, intitulat „Mafia multinațională”, în 
care se făcea referire la cazul lui Giovanni Sucato 
(supranumit chiar „magul”), care „a reuşit, cu ajutorul 
unei scheme piramidale ce a atras fonduri de miliarde 
de lire, să pună pe picioare un adevărat imperiu. Apoi, 
a sărit în aer cu tot cu maşină.” Povestirea mea este 
mult mai modestă şi, mai ales în partea sa finală, mult 
diferită. Dar, în primul rând, diferite au fost intenţiile 
cu care am ales s-o aştern pe hârtie. lar Mafia nu are 
nimic de-a face în acest caz, în ciuda convingerilor 
domnului Guarnotta, unul dintre personaje. Cu toate 
acestea, mă văd nevoit să declar că numele şi 
situaţiile prezentate în această povestire sunt 
inventate şi nu au niciun referent în realitate. Orice 
coincidenţă de nume etc. etc. Povestirea lui William 
Faulkner pe care Montalbano o trăieşte aievea se 
intitulează Trandafir pentru Emilia, este tradusă în 
limba italiană de Francesco Lo Bue, fiind cuprinsă în 
colecţia de povestiri Aceşti treisprezece (Torino, 1948). 

